
<סדר היום:>

אורלי לוי אבקסיס

מיכאל מלכיאלי
יפעת שאשא ביטון
אלעזר שטרן
<מוזמנים:> 
	יוסי שבת
	–
	מנהל אגף בכיר, מימון ותקציבים, משרד הבינוי והשיכון

	משה שגיא
	–
	מנהל מינהל כלכלה ותקציבים, משרד החינוך

	ג'רייס גחשאן
	–
	ראש תחום בכיר, חשבות ותקציבן, לשכת נשיא המדינה

	עידו הרשקוביץ
	–
	יועץ בכיר למנכ"ל משרד ראש הממשלה

	אדיס גטה
	–
	תקציבן, משרד ראש הממשלה

	סימה נח ימין
	–
	תקציבים, משרד החוץ

	עודד לויאן
	–
	תקציבים, משרד החוץ

	אביה חיון
	–
	תקציבים, המשרד לביטחון פנים

	אריק אוזן
	–
	מנהל תחום בכיר, תקצוב, תמחיר ותכניות, משרד העלייה והקליטה

	יוליה טפר
	–
	ראש ענף תקציבים, המשרד לביטחון פנים

	סג"ד מנשה רמזקר
	–
	ראש ענף תכנון ותקצוב, שירות בתי הסוהר, המשרד לביטחון פנים

	חנן משה פריצקי
	–
	מנהל אגף תקצוב, משרד העבודה, הרווחה והשירותים החברתיים

	ליאת פרוינד שפרן
	–
	תקציבנית משרד הפנים

	ששון דקל
	–
	מנהל תחום בקרה ותקצוב, משרד הפנים

	אלי אלפסי
	–
	תקציבן רשות האוכלוסין וההגירה, משרד הפנים

	אריה זדה
	–
	מנהל אגף תקציבים, תחבורה ציבורית, משרד התחבורה והבטיחות בדרכים

	ראובן קולטון
	–
	רפרנט תקציבי פיתוח, משרד התחבורה והבטיחות בדרכים

	חביב קטן
	–
	אגף התקציבים, משרד התרבות והספורט

	יובל טלר חסון
	–
	אגף התקציבים, משרד האוצר

	אליאנה רובנוביץ
	–
	מנהלת תחום תקציב ורכש, משרד התקשורת

	אברהם שמידט
	–
	יועץ שר התקשורת

	קרן שפר
	–
	תקציבנית משרד התיירות

	משה גראסי
	–
	מנהל המינהל לפיתוח תשתיות ביוב

	יעל אליאב
	–
	חשבת ועדת הבחירות המרכזית

	יאיר צ'מבליסטה
	–
	ראש תחום תקצוב, הרשות הלאומית לחדשנות טכנולוגית

	אלעד אליהו זכות
	–
	יועץ מנכ"ל המוסד לביטוח לאומי

	שלומי מור
	–
	עו"ד, הלשכה המשפטית, המוסד לביטוח לאומי

	ערן מנסנו
	–
	מנהל תחום תקצוב, אגף מינהל משרד האוצר

	ספיר איפרגן
	–
	רפרנטית ביטחון, אגף התקציבים, משרד האוצר

	עמיחי דוד
	–
	רפרנט ביטחון פנים ותעשיות צבאיות, אגף התקציבים, משרד האוצר

	אייל מדן
	–
	רפרנט ביטוח לאומי, אגף התקציבים, משרד האוצר

	שירה דימניק
	–
	רפרנטית, צוות תמ"ס, אגף התקציבים, משרד האוצר

	דניאל לורברבוים
	–
	רפרנט חינוך, אגף התקציבים, משרד האוצר

	חזי כהן
	–
	רפרנט משרדי מטה, אגף התקציבים, משרד האוצר

	אליהו מורגנשטרן
	–
	רפרנט תחבורה, אגף התקציבים, משרד האוצר

	עמרי בן חורין
	–
	אגף התקציבים, משרד האוצר

	ביאן ותד
	–
	אגף התקציבים, משרד האוצר

	תמר לוי בונה
	–
	אגף התקציבים, משרד האוצר

	מיכל גלברט
	–
	אגף התקציבים, משרד האוצר

	מעין ספיבק
	–
	רפרנטית פנים ושלטון מקומי, אגף התקציבים, משרד האוצר

	הראל שליסל
	–
	רפרנט תחבורה ציבורית, אגף התקציבים, משרד האוצר

	תמיר כהן
	–
	רפרנט מאקרו, אגף התקציבים, משרד האוצר

	אייל טולדו
	–
	רפרנט ממשל, אגף התקציבים, משרד האוצר

	ניר קדמי
	–
	סמנכ"ל כספים וכלכלה, החברה להגנת ים המלח


<ייעוץ משפטי: >
שגית אפיק
שיר שפר
<מנהל/ת הוועדה:>
טמיר כהן
<רישום פרלמנטרי:>
אהובה שרון, חבר תרגומים
<שינויים בתקציב לשנת 2017>
<היו"ר משה גפני:>
אני פותח את ישיבת ועדת הכספים. לפני שאני אאפשר הצעות לסדר, אני מבקש לומר כדלהלן. אנחנו קבענו את הישיבה הזאת מראש. המציאות היא שוועדת הכספים בסוף דצמבר, על פי רוב, עובדת יום ולילה. אני אומר את המציאות. אני לא אומר עכשיו פרשנות. אני מדבר באופן כללי. צריך לאשר דברים שצריכים לאשר אותם בסיום שנת התקציב. אנחנו אמנם הפעם בתקציב דו שנתי.

<סתיו שפיר (המחנה הציוני):>
זה היה בלתי צפוי. פתאום הגיע. סיום השנה לא היה ידוע מראש.

<היו"ר משה גפני:>
גם אני חשבתי כך.

<סתיו שפיר (המחנה הציוני):>
זה קרה באופן מפתיע לחלוטין.

<היו"ר משה גפני:>
נכון. זה באמת היה מפתיע.

<קריאה:>
כל פעם זה מפתיע מחדש.

<היו"ר משה גפני:>
לא. יש שנים שלא. יש שנים שאנחנו נערכים והכול בסדר. השנה זה באמת היה מפתיע. זה הגיע פתאום בבת אחת ולא ידענו קודם.

<יואל חסון (המחנה הציוני):>
את הממשלה זה מפתיע כל שנה.

<היו"ר משה גפני:>
אל תגרור אותי לאופוזיציה. אני איש קואליציה.

אז הגענו לסוף שנת התקציב. קיבלנו הרבה מאוד העברות תקציביות שבלעדיהן, לפחות חלקן הגדול, המשרדים ישותקו. אמרתי שלשום שזה היה אמור להגיע הרבה קודם, זה לא צריך להגיע ברגע האחרון. אמרתי שאני הפעם לא אשנה מהנוהל, מה שעשינו בשנה שעברה, כי אמרנו שזה חיוני וכל מה שנלווה לעניין הזה. עכשיו נקלענו לעוד דבר. יש את חוק ההמלצות והאופוזיציה מנהלת פיליבסטר שעדיין לא הסתיים. רציתי לקיים ישיבה אתמול מתוך אחריות ולא בגלל שיש לי כאן משהו חיוני. אין לי שום דבר חיוני. לי אין שום דבר חיוני אלא רק בראייה ממלכתית רציתי לקיים אתמול ישיבה. אמר לי יושב ראש הכנסת, בהתחלה הוא אישר לי, אחר כך אתם פניתם והוא ביטל את זה. ביטלתי. 
<יואל חסון (המחנה הציוני):>
מי זה אתם פניתם?

<היו"ר משה גפני:>
האופוזיציה בראשותו של חבר הכנסת יואל חסון.

<דב חנין (הרשימה המשותפת):>
אנחנו לא עושים פיליבסטר.

<היו"ר משה גפני:>
לא פיליבסטר. אתם מדברים לגופו של עניין.

<דב חנין (הרשימה המשותפת):>
45 השעות שיש לנו לומר מה רע בחוק.

<היו"ר משה גפני:>
מאה אחוזים. הדיונים הם ענייניים. כשעומד איתן כבל ושם כיפה על הראש וקורא את מגילת איכה, בשבילי זה דבר חיוני. זה לגופו של החוק.

<יואל חסון (המחנה הציוני):>
אגב, הוא עושה את זה כל הזמן. כל פעם מגילה מפרשה אחרת.

<היו"ר משה גפני:>
אני יודע. זה בסדר. זה ממש ענייני . כל פעם דברי תורה, זה ענייני.

על כל פנים, נקלענו למצב שבו הזמן מתקדם. אנחנו נמצאים כמעט בשעה האחרונה של ההעברות ומכיוון שהיושב ראש לא ביטל את הישיבה, הישיבה התקיימה. היא הייתה אמורה להתקיים. שוחחתי אתו ליתר ביטחון ושאלתי אותו האם הישיבה מתקיימת. אני לא הולך לעשות דברים שהם בניגוד להחלטות היושב ראש. היושב ראש אמר לי שהאופוזיציה מתנגדת לישיבה הזאת. זאת המציאות. היא מתנגדת לישיבה. 

<סתיו שפיר (המחנה הציוני):>
גם תקנון הכנסת מתנגד לישיבה.

<היו"ר משה גפני:>
לא חשוב. תכף תהיה לך הצעה לסדר.

<סתיו שפיר (המחנה הציוני):>
אני רק מסייעת לך.

<היו"ר משה גפני:>
תקנון הכנסת, אנחנו כמובן נפעל על פיו ועל פי הפרשנויות של היועצת המשפטית. בסדר גמור. אין בעיה עם העניין הזה. דיברתי עם היושב ראש.

<יואל חסון (המחנה הציוני):>
אם האופוזיציה מתנגדת, למה אתה מקיים את הישיבה הזאת?

<היו"ר משה גפני:>
שאלה טובה. האמת היא שמטבע בריאתי הייתי צריך להיות יחד עם האופוזיציה אבל אני לא. 

<חיים ילין (יש עתיד):>
כבוד היושב ראש, אפשר הצעה לסדר?

<היו"ר משה גפני:>
לא. אי אפשר עד שאני לא מסיים. יש לי כאן פריבילגיה. אני אמנם זמני בתפקיד הזה אבל זה התפקיד שלי.

<חיים ילין (יש עתיד):>
כולנו זמניים.

<היו"ר משה גפני:>
אני כל הזמן זוכר שאני זמני. על כל פנים, אני חוזר על הודעתי. האופוזיציה בראשותו של חבר הכנסת יואל חסון, אמר לי יושב ראש הכנסת, מתנגדת לישיבה הזאת. אף על פי כן הודיע לי היושב ראש שהוא מאפשר לקיים את הישיבה מתוך האחריות, כמובן לא בזמן ההצבעות במליאה אבל על אף שהמליאה דנה וכמובן דנה דיון חשוב מאוד במהלך כל השעות האלה ואנחנו נקיים את הדיון.

אני ורכז האופוזיציה, על פי בקשת היושב ראש, ואני כמובן מסכים לעניין הזה, אם תהיינה העברות וההעברות האלה אינן חיוניות והן יכולות להידחות ליום אחר, אנחנו נדחה אותן אלא אם כן אגף התקציבים ישכנע את האופוזיציה שהן חיוניות או שנגיע למצב בו יתברר שהאופוזיציה אומרת שזה לא חיוני ואפשר להעביר את זה ליום אחר.

אני לא אעשה את העבודה במקום אגף התקציבים. תשכחו מהעניין הזה. נגמר הסיפור הזה. לא רוצה יותר לעשות כאן עבודה. אני אפעל על פי התקנון ואני אפעל על פי הנחיות היושב ראש. 

הצעה לסדר, חבר הכנסת חיים ילין.

<חיים ילין (יש עתיד):>
כבוד היושב ראש, תודה רבה. ההצעה לסדר שלי היא מאוד פשוטה. אולי אתה לא מכיר את זה אבל כשהיינו עושים מילואים, תמיד היינו שמים את הצו על המקרר. בסוף היום הזה של המילואים מגיע. זה פשוט לא יאומן הדבר הזה. כאילו שכראשי רשויות לא ידענו שבנובמבר-תחילת דצמבר יש את כל היתרות וצריך להגיע לכאן כדי לנסות להעביר חלק מהיתרות אלינו. זה ידוע. אז יושב ראש הכנסת דאג שלא תהיה ישיבת המליאה. כשיש ועדה, אין מליאה.

<קריאה:>
הוא קיבל אישור לכך.

<חיים ילין (יש עתיד):>
גפני מקבל אישור אך ורק מהרבנים או מהקדוש ברוך הוא.

<קריאה:>
ממועצת גדולי התורה.

<חיים ילין (יש עתיד):>
גם אתה מקבל משם. יופי. אני לא ראיתי שהם אמרו לכם - - -

<היו"ר משה גפני:>
הרבנים אמרו לי לשמוע ליושב ראש.

<חיים ילין (יש עתיד):>
פעם אחת תשמע לי.

<היו"ר משה גפני:>
אני שומע לך. רק תדע שיש כאן העברות שאם לא נעביר אותן, לא יהיה לעוטף עזה.

<חיים ילין (יש עתיד):>
תקשיב למה שאני אומר לך עכשיו. כמו שאני אומר תמיד שאתם אל תדאגו לנו, אתם תעשו את המלחמה מול החמאס ואנחנו נדאג, בסדר? אז אני אומר לך את זה עכשיו. הקוד האתי שאנחנו מפעילים מבחינה ערכית כלפי חוק ההמלצות, לא יכול להביא לזה שבתאריך הזה מביאים עכשיו את ההעברות.

אם ידעו, וידעתם כולם, שהולכות להיות העברות ואנחנו זקוקים להעברות האלה, ריבונו של עולם, למה הבאתם את חוק ההמלצות? למה? 

אני מבקש, בגלל שאני חושב שאולי יש דברים חשובים כאן, לעצור את חוק ההמלצות עכשיו, לקחת פסק זמן, להעביר את השעתיים-שלוש ליום חמישי או לעצור את כל ההעברות כי האופוזיציה לא יכולה להיות זאת שמנהלת את הקואליציה. זאת בושה שהם לא כאן, כמו שכל החוקים, רוב החוקים של הקואליציה, אנחנו כאופוזיציה מעבירים ועושים זאת מתוך אחריות. עכשיו עוד פעם? 

המשמעות, ותסלח לי הקואליציה, רק לאופוזיציה יש כאן מצפון. כבוד היושב ראש, אני מבקש ממך שנצביע עכשיו – זאת הצעה לסדר – האם אנחנו עוצרים את כל ההעברות.

<היו"ר משה גפני:>
הרבנים אמרו לך שמצביעים על הצעה לסדר? מי אמר לך את זה?

<חיים ילין (יש עתיד):>
אתה מכיר את יד האלוהים? אתה לא מכיר. אני גדלתי על יד האלוהים. 

<היו"ר משה גפני:>
חבר הכנסת יחיים ילין, אני מודה לך. שמעתי את ההצעה לסדר שלך. על הצעה לסדר לא מצביעים ואני לא אצביע. מצדי, תאמין לי, אם זה היה תלוי ברצוני, חוק ההמלצות איננו בתחום סמכותה של ועדת הכספים והיא גם לא הוועדה דנה בחוק הזה. להעלות כאן את חוק ההמלצות, זה סתם בשביל לעשות פרופגנדה.

<חיים ילין (יש עתיד):>
לא. 

<היו"ר משה גפני:>
עם כל הכבוד, אתה לא תפריע לי עכשיו. אני לא רוצה לשמוע. אני לא נותן לך רשות. מספיק.
<חיים ילין (יש עתיד):>
כל חוק שהיה, זה לא משנה אם זה חוק ההמלצות.

<היו"ר משה גפני:>
לא נותן לך רשות. אני פועל על פי התקנון. היושב ראש אפשר לי לקיים את הישיבה ואני מקיים אותה. תאמין לי שאני באופן אישי, מה שהייתי רוצה לעשות עכשיו זה לנסוע לשוויץ. 

<חיים ילין (יש עתיד):>
אני מוכן לנסוע אתך.

<היו"ר משה גפני:>
אבל יש לי אחריות ממלכתית.

<חיים ילין (יש עתיד):>
אני מוכן לתת לך קיזוז וניסע ביחד.

<היו"ר משה גפני:>
תודה. חברת הכנסת סתיו שפיר, הצעה לסדר.

<סתיו שפיר (המחנה הציוני):>
תודה. הישיבה הזאת היא ישיבה שלא צריכה להתקיים. היא מנוגדת לתקנון. בעוד שאנחנו נמצאים בפיליבסטר במליאה נגד חוק מושחת אחד, אתם כאן בוועדה מנסים להעביר עוד קומבינה מושחתת של מיליארדי שקלים בהעברות תקציביות. מתוך כל הדברים שנמצאים כאן על השולחן, יש כאן שורה ארוכה של העברות שהיו צפויות מראש, היו צריכות להיכנס לבסיס התקציב ואתה יודע את זה היטב, אתה קורא אותן בדיוק כמוני. יש כאן העברות להתנחלויות, יש כאן קיצוצים במענקי בינוי ושיכון, יש כאן קיצוצים לאוכלוסיות ייעודיות, יש כאן קיצוצים בפיתוח הנגב והגליל ועוד ועוד ועוד דברים שכרגיל, כמו שאנחנו יודעים, יכרכו אותם גם בדברים אחרים שאולי גם יעוררו את האחריות שלנו ברצון להצביע עליהם אבל כל המהלך הזה הוא מהלך בלתי חוקי. אי אפשר שהכנסת מצד אחד תצטרך להיות במליאה בדיון על חוק, שנאמר כאן נכון, שאין בו שום דחיפות. היה אפשר גם לדחות אותו לשבוע הבא או לעוד שבועיים. 

אני מחכה להאזנה שלך, גפני.

<היו"ר משה גפני:>
אני מאזין לך. את יודעת שאני עושה שני דברים במקביל. למדתי מהנשים.

<סתיו שפיר (המחנה הציוני):>
אני לא יודעת כמה דברים אפשר לעשות בפלאפון הזה.

<חיים ילין (יש עתיד):>
אני לא רוצה לענות לך.

<היו"ר משה גפני:>
לא, אל תענה. אני עושה שני דברים יחד.

<חיים ילין (יש עתיד):>
אם אתה כל כך מזדהה, למה אתה לא מוכן שיהיו נישואין חד מיניים? 

<קריאה:>
זה לא בסמכותו.

<סתיו שפיר (המחנה הציוני):>
ההעברות להתנחלויות היום והקיצוצים בנגב ובגליל, זה הדבר הדחוף שאתם מנסים להעביר?

<היו"ר משה גפני:>
נגיע להעברה הזאת ונראה אותה.

<סתיו שפיר (המחנה הציוני):>
אתה יודע היטב שלא יכול להיות, אי אפשר, ולכן התקנון גם לא מאפשר את זה אלא במקרים חריגים. רק במקרה חריג של באמת דבר דחוף שבדחוף, פורצת מלחמה, אז הוועדה צריכה להתכנס.

<היו"ר משה גפני:>
לא זה נקרא דחוף שבדחוף.

<סתיו שפיר (המחנה הציוני):>
הדבר הזה הוא לא דחוף. סוף השנה, אנחנו ידענו שזה קורה. קורה ב-31 בדצמבר כל שנה. העברות תקציביות כבר הונחו על שולחן הוועדה מזמן והיה אפשר לקדם אותן מתי שרק רציתם. הסיבה היחידה להביא את זה בדחיפות כזאת היא כי ברגע שמגיעים לרגע האחרון, אנחנו נשב כאן בוועדה, בעוד כמה שעות הוועדה תתרוקן, יהיה אפשר לתקתק עשרות מיליארדים בשנייה, אתה לא תאפשר לשאול את כל אחד שאלות כי תגיד שזה דחוף, סוף שנה וחייבים להעביר. כך באותה שיטה כל שנה בסוף השנה אנחנו פתאום מאבדים עשרים מיליארד שקלים שמוגדרים תחת כל מיני כותרות אבל הם לא באמת מגיעים לאזרחי ישראל. בשעה שאנחנו אמורים לפקח על כל שקל מהכסף הזה, אתם לא מאפשרים לנו את הפיקוח הזה. אז ועדת הכספים שוב הופכת לחותמת גומי ואתה מכיר גפני את פסיקת בית המשפט העליון רק מלפני כמה חודשים בעתירה שלי, שאמר דברים מאוד מאוד חריפים לוועדת הכספים.

<היו"ר משה גפני:>
הם לא אמרו דברים חריפים לוועדת הכספים. הם שיבחו את הנוהל.

<סתיו שפיר (המחנה הציוני):>
אמרו שאסור. הנוהל שהגנו עליו בזכות העתירה. 

<היו"ר משה גפני:>
 הנוהל אותו רצינו. זה בסדר. בזכות העתירה, יכול להיות כן ויכול להיות לא. אני רציתי אותו.

<סתיו שפיר (המחנה הציוני):>
הגנו עליו. רק בגלל שחרב העתירה הופנה מעל הוועדה הנוהל הזה קרה וגם החזיק מעמד. אמר בית המשפט שאסור שהוועדה תשמש כחותמת גומי. זאת חותמת גומי, אם אנחנו לא יכולים להיות כאן. גפני, אני צריכה ללכת לנאום במליאה נגד חוק ההמלצות ואיך אתה מציע לי גם להיות כאן ולברר מה קורה בכל העברה תקציבית וגם לנאום במקביל? יש לך איזה מכשיר שיאפשר לי לעשות את שני הדברים האלה ביחד?

<היו"ר משה גפני:>
תודה. סתיו, זאת הצעה לסדר. זה לא נאום על חוק ההמלצות במליאה.
<סתיו שפיר (המחנה הציוני):>
איך אני אמורה להיות בשני מקומות? תסביר לי את זה. תן לי עצה. אולי משהו אני לא מבינה כאן.

<היו"ר משה גפני:>
תודה. חבר הכנסת יואל חסון, אני רק חייב להעיר הערה אחת ואני אעיר אותה כל הזמן, כל עוד זה יקרה. את הנושא של הנוהל בהעברות אני ביקשתי. טיפלה בזה היועצת המשפטית של הוועדה מול אגף התקציבים. היה מאבק לא פשוט ולא קשור בכלל לשום דבר אחר. אני רציתי שלחברים יהיו דברי הסבר והיום מגיעות ההעברות, אני חייב לציין בעניין הזה, עם דברי הסבר מלאים. במקום שלא מגיעים דברי הסבר מלאים, אנחנו מחזירים את זה ומחזירים את זה בחזרה עם דברי הסבר מלאים.

בשנה שעברה פעלתי באישור של הוועדה שלא על פי הנוהל. הגמשנו את הנוהל כי זה היה סוף שנה. הודעתי – את לא היית כאן – שהשנה זה לא יהיה. שנה אחת זה היה, לא הייתה ברירה, יש אחריות כלפי המשרדים, כלפי המדינה. זה לא יהיה אלא זה יהיה על פי הנוהל. מה שיגיע היום, יהיו כאלה שעברו את הנוהל. מה שלא עבר את הנוהל, יעבור ליום ראשון.

<סתיו שפיר (המחנה הציוני):>
חוץ מהעובדה השולית שאנחנו לא נוכל להיות כאן פיזית.

<היו"ר משה גפני:>
 את צודקת. מה את רוצה ממני? מה לעשות, את באופוזיציה ואני בקואליציה. מה את רוצה שנעשה?

<סתיו שפיר (המחנה הציוני):>
איך אני יכולה להיות גם כאן וגם במליאה? תסביר לי.

<היו"ר משה גפני:>
די. הנוהל הוא שיושב ראש הכנסת קובע. הוא בדק את זה עם הלשכה המשפטית. איך שהוא בדק, זה גם לא כל כך מענייני. זה על פי התקנון, זה מאושר ואנחנו מקיימים את הישיבה. אני לא אקיים ישיבה שהיא בניגוד לנוהל או בניגוד לתקנון.

<סתיו שפיר (המחנה הציוני):>
אז איך אנחנו אמורים להיות נוכחים בישיבה ובמקביל לנאום במליאה?

<היו"ר משה גפני:>
לא יודע. תעשו רוטציה.

חבר הכנסת יואל חסון.

<יואל חסון (המחנה הציוני):>
אדוני היושב ראש, בכנסת הזאת, בקדנציה הזאת, בכנסת העשרים, יש תופעה שהקואליציה הזאת מתעלה כל פעם מעל עצמה ומטילים את האחריות על האופוזיציה. אגב, גם בדיון הזה, זה מעניין. הרוב כאן הם בכלל מהאופוזיציה. גם במליאה, כמו שאמר חבר הכנסת ילין, האופוזיציה. מטילים את האחריות על האופוזיציה. האופוזיציה אשמה שכל השבוע הזה נשרף ואין דיונים בוועדות, האופוזיציה אשמה בכך שאתם לא עומדים בלוחות הזמנים, בכל האופוזיציה אשמה. אני מציע קודם כל שאם האופוזיציה כל כך אשמה וזה כל כך תלוי בה, אולי פשוט תתנו לנו לנהל את המדינה? אנחנו נעשה את זה הרבה יותר טוב מכם.

<סתיו שפיר (המחנה הציוני):>
אפשר להעלות את זה להצבעה?

<מכלוף מיקי זוהר (הליכוד):>
כן, מה תעשו? תקימו כאן מדינה פלסטינית? מה תעשו?

<חיים ילין (יש עתיד):>
מיקי, כשאתה לא יודע מה להגיד, זה תמיד מדינה פלסטינית, כאילו זה הדיון.

<מכלוף מיקי זוהר (הליכוד):>
זה שיש עתיד היו במשרד האוצר, מה קרה?

<חיים ילין (יש עתיד):>
מבחינתך לא קיימת אופוזיציה ואנחנו אוכלי חינם, נכון? אמרת את זה לא פעם אחת. כל החוקים שאנחנו מעבירים לכם, עשינו לכם תרגיל בשני חוקים, הצבענו נגד והפלנו לכם אותם כי לא הייתם רוב.

<קריאה:>
השמאל הוא שאנן ולא מצביעים לו.

<חיים ילין (יש עתיד):>
עוד פעם השמאל. עוד פעם החמוצים. עוד פעם ההמלצות.

<היו"ר משה גפני:>
אני מבקש, חיים, אתה מדי פעיל הבוקר. אני מבקש ממך. 

<מכלוף מיקי זוהר (הליכוד):>
הם רוצים לעשות רעש. הם לא עושים כלום, אם הם לא עושים רעש.

<חיים ילין (יש עתיד):>
אנחנו פעילים.

<היו"ר משה גפני:>
אני פשוט אוציא אנשים שיעברו למליאה וידברו על חוק ההמלצות.

<יואל חסון (המחנה הציוני):>
חבר הכנסת מיקי זוהר, כמי שמייצג את הדרום בליכוד, הייתי מצפה שתדבר יותר על דימונה, על ערד, על ירוחם, על קריית גת.

אני רוצה להמשיך את דבריי.

<היו"ר משה גפני:>
בסדר. אין לך זמן בלתי מוגבל.

<יואל חסון (המחנה הציוני):>
אני אומר שהדיון הזה הוא דיון שלא צריך להתקיים ואנחנו, כפי שאמרנו בצורה ברורה, התנגדנו לקיום הדיון הזה. אני בכלל מבקש חוות דעת של היועצת המשפטית של ועדת הכנסת, לא מסתפק בחוות הדעת של ועדת הכספים.

<היו"ר משה גפני:>
לכנסת אין יועצת משפטית אלא יש לה יועץ משפטי. לוועדה יש יועצת משפטית. 

<יואל חסון (המחנה הציוני):>
ארבל אסטרחן היא היועצת המשפטית של ועדת הכנסת.

<היו"ר משה גפני:>
לך ובקש חוות דעת. אני לא צריך.

<יואל חסון (המחנה הציוני):>
אני מבקש חוות דעת ומבקש להמתין לחוות הדעת.

<היו"ר משה גפני:>
לא נמתין לשום דבר. לוועדת הכספים יש יועצת משפטית. כל פעם שמשהו לא מוצא חן בעיניכם, אתם הולכים למקום אחר.

<יואל חסון (המחנה הציוני):>
כמי שהיה משני צדי המתרס, אתה יודע שאנחנו כרגע נמצאים במאבק משמעותי נגד חוק מושחת ורעיל ואתם מפריעים לנו במאבק הזה בכוונת מכוון. כדי להיערך למאבק הזה, אני מבקש כרגע התייעצות סיעתית.

<היו"ר משה גפני:>
בסדר גמור.

<חיים ילין (יש עתיד):>
יש לי שאלה ליועצת המשפטית.

<היו"ר משה גפני:>
בסדר. אני צריך לתת התייעצות סיעתית כשעוד לא התחיל הדיון?

<קריאה:>
התייעצות סיעתית היא לפני הצבעה.

<היו"ר משה גפני:>
מספר פנייה לוועדה - - -

<עודד פורר (ישראל ביתנו):>
אדוני, אני ביקשתי הצעה לסדר. 

<חיים ילין (יש עתיד):>
שאלה ליועצת המשפטית.

<היו"ר משה גפני:>
עם כל הכבוד, בדיני פיליבסטר אני בקיא יותר מכם. אתה יודע שלא הייתי מנהל את הישיבה בלי לדבר עם היועצת המשפטית.

<חיים ילין (יש עתיד):>
יש לי שאלה עקרונית.

<היו"ר משה גפני:>
עודד, בבקשה.

<עודד פורר (ישראל ביתנו):>
תודה אדוני. אני רוצה לשבח אותך במובן הזה של העמידה על הנוהל. יש הרבה טענות דווקא למשרד האוצר שעיכב את ההעברות האלה אצלו במשך חודשים ארוכים. אתה אדוני, גם בניגוד לעמדת קואליציה וגם אולי כן בתמיכה של חלק מחברי הקואליציה, לא אישרת להביא את ההעברות האלה עד שהן לא יהיו כמו שצריך. לכן אני חושב שגם האופוזיציה יכולה להגיד כאן מילה טובה בהקשר הזה ליושב ראש, על העמידה שלו בעניין הזה. הטענות לעיכובים של האוצר הן של כל הוועדה.

אני כן רוצה לומר לכם משהו, חבריי באופוזיציה. אתם מדברים כל הזמן על מה הולך להיות כאן בקיצוץ. היום היה צריך להיות מאושר חוק של הטבות מס למילואימניקים שעושים הרבה ימי מילואים והיום גובים מהם 25 אחוזים והיה צריך להוריד את הגובה לעשרה אחוזים.

<חיים ילין (יש עתיד):>
אנחנו אשמים? במקום להעביר את החוק למילואימניקים אתם מעבירים את החוק המושחת הזה.

<עודד פורר (ישראל ביתנו):>
המילואימניקים לא יקבלו הטבות מס.

<היו"ר משה גפני:>
חיים, אני קורא לך לסדר פעם שנייה. אני מוציא אותך.

<עודד פורר (ישראל ביתנו):>
תגיד למילואימניקים שהם לא יקבלו הטבות מס בגללכם. בגללכם הם לא יקבלו הטבות מס.

<מיכל בירן (המחנה הציוני):>
עודד, אתה פשוט משקר. אתם אחראים.

<עודד פורר (ישראל ביתנו):>
במקום להעביר היום חוק לטובת המילואימניקים, אתם מתעסקים בפוליטיקה זולה בשביל לקבל עוד כותרת בעיתון.
<יואל חסון (המחנה הציוני):>
לא נכון.

<עודד פורר (ישראל ביתנו):>
עוד כותרת בעיתון. זה מה שתרוויחו מזה.

<חיים ילין (יש עתיד):>
הפופוליזם.

<עודד פורר (ישראל ביתנו):>
תגידו את זה לאלה שעושים היום מילואים.

<חיים ילין (יש עתיד):>
לא נכון. אתה לא צודק. 

<יואל חסון (המחנה הציוני):>
בשם הפופוליזם אתם פוגעים בחלשים.

<עודד פורר (ישראל ביתנו):>
עוד כותרת בעיתון ופגעתם במילואימניקים. הרווחתם כותרת ופגעתם במילואימניקים.

<מיכל בירן (המחנה הציוני):>
קצת מודעות עצמית.

<עודד פורר (ישראל ביתנו):>
הרווחתם כותרת ופגעתם במילואימניקים.

<קריאה:>
תתבייש לך.

<עודד פורר (ישראל ביתנו):>
לכן אדוני, אני מבקש לאשר היום את כל ההעברות.

<קריאה:>
אין העברות. תתבייש לך.

<עודד פורר (ישראל ביתנו):>
אדוני היושב ראש, האיש הזה קורא לחבר כנסת מושחת.

<חיים ילין (יש עתיד):>
אני קורא לך. 

<קריאה:>
אתה חוצפן. תתבייש. תחזור בך, חתיכת חוצפן.

(חבר הכנסת חיים ילין יוצא ממליאת הוועדה)

<היו"ר משה גפני:>
פנייה מספר 233, ביטוח לאומי.

<סתיו שפיר (המחנה הציוני):>
ביקשנו התייעצות סיעתית.

<היו"ר משה גפני:>
לא. אין. לא מקבלים התייעצות סיעתית לפני שהדיון התחיל.

<סתיו שפיר (המחנה הציוני):>
הדיון עכשיו התחיל.

<היו"ר משה גפני:>
כשהוא יתחיל, תבקשי התייעצות סיעתית. לא תקבלו יותר מדי.

<אייל מדן:>
רפרנט רווחה. הפנייה התקציבית נועדה לביצוע שינויים פנימיים בתקציב המוסד לביטוח לאומי על מנת להתאים את התקציב אשר התבסס על אומדנים בעת בניית התקציב לתשלומים ששולמו בפועל במהלך השנה ועל פי חוק. הפירוט מונח לפניכם.

<סתיו שפיר (המחנה הציוני):>
איפה הנציג של ביטוח לאומי?

<אייל מדן:>
אני נציג משרד האוצר.

<סתיו שפיר (המחנה הציוני):>
אני יודעת שאתה ממשרד האוצר. איפה הנציג של ביטוח לאומי? לפי הנוהל הוא צריך להיות כאן ולעדכן אותנו בשינויים הפנימיים.

<אייל מדן:>
הוא עוד לא הגיע. אני יכול לבדוק.

<סתיו שפיר (המחנה הציוני):>
אי אפשר לדון בפנייה. תודה.

<קריאה:>
נכון, היא צודקת.

<אורן אסף חזן (הליכוד):>
אל תתעסק עם ג'ינג'ים.

<אייל מדן:>
אנחנו נבדוק.

<היו"ר משה גפני:>
זאת ודאי העברה חיונית. אני רק מבקש שנציג הביטוח הלאומי יגיע. היות וכתוב בתורה עזוב תעזוב עמו, אנחנו בוועדת הכספים עובדים קשה, בימים כאלה אנחנו עובדים בכל הכוח וגם אתם צריכים לעבוד. נציג הביטוח הלאומי צריך להיות כאן.

<קריאה:>
חושבים שאנחנו חותמת גומי.

<היו"ר משה גפני:>
לא. אני מבקש שתודיעו לו שיגיע לכאן. אחרי שהוא יסביר לנו, אנחנו נקיים הצבעה.

עמוד 6. פנייה מספר 273, משרד התיירות. פיתוח תשתית תיירות וכולי.
<עמרי בן חורין:>
אגף התקציבים, משרד האוצר. הפנייה נועדה להתאים את התקציב המזומן, תקציב 78, לביצוע בפועל. התקציבים ב-78 ניתנים בעיקר לעידוד השקעות הון.

<היו"ר משה גפני:>
רגע. הפסקה שתי דקות.

<(הישיבה נפסקה בשעה 10:00 ונתחדשה בשעה 10:05.)>
<היו"ר משה גפני:>
אנחנו מחדשים את הישיבה. פנייה מספר 273, תיירות.
<עמרי בן חורין:>
הפנייה נועדה להתאים את תקציב הביצוע ותקציב המזומן לביצוע בפועל בסעיף 78. הסעיף מורכב מתמיכה בעידוד בניית בתי מלון ותמיכה בפיתוח תשתיות תיירותיות ציבוריות. רוב הפעילות הזאת מתבצעת על ידי יזמים פרטיים שמקבלים כתב אישור. קצב ביצוע במזומן נעשה על ידם וקצב הבנייה נעשה על ידם. הביצוע של בניית בתי המלון או של התשתיות התיירותיות נעשה על ידי היזמים הפרטיים שקיבלו את כתב האישור או על ידי הרשויות המקומיות שמבצעות את הפרויקטים התיירותיים בתחומן. המזומן ניתן בהתאם לקצב התקדמות הביצוע. לכן בעת בניית התקציב אנחנו יכולים רק להעריך מה יהיה קצב הביצוע.

<היו"ר משה גפני:>
מה יקרה אם לא נאשר את זה היום?

<מכלוף מיקי זוהר (הליכוד):>
אי אפשר יהיה להעביר להם את הכסף.
<סתיו שפיר (המחנה הציוני):>
אבל למה אתם מגיעים עם זה עכשיו?

<היו"ר משה גפני:>
מה יקרה אם לא נעביר את זה?

<עמרי בן חורין:>
אי אפשר יהיה להעביר להם את הכסף בהתאם לבקשות שלהם.

<מיקי רוזנטל (המחנה הציוני):>
יש שתי שאלות, אדוני. האחת נשאלה על ידי חברת הכנסת סתיו שפיר, למה אתם באים עם זה רק עכשיו. אני מניח שכתבי האישור ניתנו רק עכשיו אבל תענה אתה. שנית, מה יקרה אם אנחנו לא נאשר? אז הכסף יעבור להעברות, תעבירו אותו. הרי הביצוע לא יתקדם מהיום ועד יום ראשון אז נגמרת השנה. בכל מקרה הכסף יעבור להעברות ואחר כך תבואו לכאן שוב ותעבירו להם את הכסף. מה קרה? מה הדחיפות? הרי עד עכשיו זה לא קרה. זה נמשך הרבה חודשים למרות הבקשות.

<קרן שפר:>
תקציבאית משרד התיירות. המזומנים כאן הם בגין כתבי אישור שניתנו בעבר. זאת אומרת, יזמים מבצעים ומגישים לנו חשבוניות ואנחנו צריכים לשלם. אנחנו לא רוצים לעכב ליזמים חשבוניות.

<מיקי רוזנטל (המחנה הציוני):>
זה ברור, אני מבין לגמרי אבל מה יקרה אם לא נאשר את זה עכשיו?

<קרן שפר:>
היזמים לא יקבלו את הכסף. 

<קריאה:>
אז לא יקבלו.

<מיקי רוזנטל (המחנה הציוני):>
כולכם יודעים הכול? אני לא יודע כלום ואני שואל. אתם כבר יודעים את כל התשובות מראש ואני לא יודע ורוצה לשאול. ב-1 לינואר 2018, נאמר ולא נעביר את זה בוועדה, תבואו לכאן ותגידו שאתם מבקשים להעביר את זה ואז יעבירו את זה.
<מוסי רז (מרצ):>
היא אומרת לך שאתה חותמת גומי. הם הרי לא יקבלו. את הכסף כבר הבטיחו להם. אני רוצה שלא יקבלו. את שכנעת אותנו שאסור בשום פנים ואופן. את לא מבקשת מאתנו אישור. כבר עשית את זה.

<קרן שפר:>
מה זה עשיתי את זה?

<מוסי רז (מרצ):>
הם לא יקבלו. זה הכול. מה יקרה? עכשיו אמרת לנו שאנחנו חותמת גומי.
<סתיו שפיר (המחנה הציוני):>
יש לי כמה שאלות.

<היו"ר משה גפני:>
תשאלי, בבקשה בקצרה.

<סתיו שפיר (המחנה הציוני):>
מה זה בקצרה? אנחנו מקיימים דיון. אני אשאל כמה שאלות שאני רוצה. זה חלק מהנוהל.

<היו"ר משה גפני:>
את יכולה לשאול כמה שאלות שאת רוצה. אנחנו מדברים על העברה. את יכולה לשאול ואני מבקש לשאול בקצרה. אני יכול לעצור אותך באמצע. 

<סתיו שפיר (המחנה הציוני):>
שאלות על העברה הן חלק מהנוהל.

תגידו, הסיפור הזה של התקנה של ים המלח, זאת תקנה פיקטיבית? כשאני מסתכלת על השנים האחרונות ומה שקורה בכסף הזה, כבר ב-2015 תקצבתם את זה ב-208 מיליון שקלים ובסוף בוצעו רק 180 מיליון. ב-2016 תקצבתם את זה ב-521 מיליון שקלים, הורדתם את זה אחר כך בשינויים תקציביים לפחות מתשעים מיליון שקלים. כלומר, מה עשיתם ביתר הכסף? עכשיו זה מתוקצב ב-347 מיליון שקלים ואתם שוב מבקשים להעביר משם הרבה מאוד כסף. מדובר פשוט בתקנה פיקטיבית, תקנה שאתם ממנה שואבים כספים למטרות אחרות כי אחרת אי אפשר להסביר את ההתנהלות הזאת בשנים האחרונות. אני יכולה גם ללכת אחורה.

<היו"ר משה גפני:>
השאלה הזאת נשאלה בישיבה הקודמת וקיבלנו תשובה עליה. מה השאלה הנוספת?

<סתיו שפיר (המחנה הציוני):>
שאלה שנייה. יש כאן העברות ב-18 מיליון שקלים לכל מיני יועצים, חברות ייעוץ, אסטרטגיה, כך לפי דברי ההסבר. לאיפה ולמי הכסף הזה מגיע? בבקשה, פירוט מלא של כל החשבונות. שאלה נוספת היא האם ההעברה הזאת היא באמת העברה דחופה.

יש לי שאלה גם ליועצת המשפטית של הוועדה והיא האם מדובר בהעברה דחופה שמצדיקה קיום של דיון חריג כזה במקביל למליאה בדיון על חוק ההמלצות.

<היו"ר משה גפני:>
תודה. היועצת המשפטית. 

<סתיו שפיר (המחנה הציוני):>
יש נציגים של החברה להגנת ים המלח?

<עמרי בן חורין:>
כן.

<ניר קדמי:>
אני.

<היו"ר משה גפני:>
סתיו, זאת הפעם האחרונה שאת עושה את זה. יש לך שאלה לגבי מי שהגיע, יש את היושב ראש. את לא שואלת את האנשים. עם כל הכבוד, זאת לא הוועדה לשקיפות. שם את יושבת הראש אבל לא כאן.

<סתיו שפיר (המחנה הציוני):>
אני לא מבינה את זה. לפי הנוהל שנכנס, הם חייבים להגיע. אני שואלת אותו שאלה. 

<היו"ר משה גפני:>
אני קורא לך לסדר פעם ראשונה.

<סתיו שפיר (המחנה הציוני):>
על זה ששאלתי שאלה?

<היו"ר משה גפני:>
כן, על זה ששאלת שאלה.

<סתיו שפיר (המחנה הציוני):>
על מה?

<היו"ר משה גפני:>
על זה שיש יושב ראש ואת מתעלמת ממנו.

<סתיו שפיר (המחנה הציוני):>
מי מתעלם ממך? מה קרה, נפגע לך האגו?

<היו"ר משה גפני:>
תשובה של הממשלה, בבקשה.

<סתיו שפיר (המחנה הציוני):>
אני רוצה תשובה מנציג החברה להגנת ים המלח.

<היו"ר משה גפני:>
אני קורא לך לסדר פעם שנייה.

<סתיו שפיר (המחנה הציוני):>
אבל הם אלה שמקוצצים.

<היו"ר משה גפני:>
אני קורא לך לסדר פעם שנייה. פעם שלישית אני מוציא אותך.

<סתיו שפיר (המחנה הציוני):>
אתה לא תוציא אותי מדיון בוועדה.

<היו"ר משה גפני:>
את תראי שכן.

<סתיו שפיר (המחנה הציוני):>
אתה לא תוציא אותי. אני שואלת שאלות בדיון, מה שאתה היית אמור לעשות. יש לי הזכות לשמוע את נציג החברה להגנת ים המלח כי בהם מתבצע הקיצוץ.

<היו"ר משה גפני:>
תגובה של המשרדים.

<סתיו שפיר (המחנה הציוני):>
היועצת המשפטית, האם זה תקין הדבר הזה שקורה כאן? לפי הנוהל אני אמורה להפנות את השאלות שלו לנציגים שסובלים מהקיצוץ הזה.

<מכלוף מיקי זוהר (הליכוד):>
לפי הנוהל את אמורה לתת ליושב ראש לנהל את הישיבה.

<סתיו שפיר (המחנה הציוני):>
אני כרגע מפנה אליו שאלה. אני צריכה לספוג צעקות ואיומים בגלל שאני שואלת שאלה את הנציגים שבהם מתבצע הקיצוץ?

<מכלוף מיקי זוהר (הליכוד):>
אדוני, לא הייתי מוציא אותה מהחדר כדי לא לקבל אחר כך כותרות על הגב שלנו. אדוני, נא להשאיר אותה בחדר.

<סתיו שפיר (המחנה הציוני):>
אני מתפלאת שאת מיקי זוהר אתה לא מוציא מהדיון עם כל כך הרבה הערות שלא קשורות לעניין. אני שואלת שאלות יותר קשורות לעניין. 

<היו"ר משה גפני:>
תשובה של משרדי הממשלה.

<סתיו שפיר (המחנה הציוני):>
תשובה של מי שמקוצץ בתקציב, בבקשה.

<היו"ר משה גפני:>
אני קורא לך לסדר פעם שלישית ומבקש ממך לצאת.

<סתיו שפיר (המחנה הציוני):>
אני לא יוצאת מהחדר.

<היו"ר משה גפני:>
אני מבקש להביא סדרנית ולהוציא אותה.

<סתיו שפיר (המחנה הציוני):>
הוועדה הזאת לא יכולה להתקיים כשאתה לא מאפשר לנו לשאול שאלות.

<יפעת שאשא ביטון (כולנו):>
מה זאת כל ההצגה הזאת? לא מספיק הפיליבסטר במליאה, גם ההצגות כאן? מה זה הדבר הזה? לאן אנחנו מידרדרים? 

<סתיו שפיר (המחנה הציוני):>
אני לא יוצאת מהחדר הזה. נקודה. 

<היו"ר משה גפני:>
יוציאו אותך.

<סתיו שפיר (המחנה הציוני):>
אני רוצה לקבל תשובה לשאלה שלי.

<היו"ר משה גפני:>
אני מחכה עד שיוציאו אותך.

<סתיו שפיר (המחנה הציוני):>
אני רוצה לקבל תשובה על השאלה שלי. יש לי את כל הזכות לבקש תשובות לשאלות שלי.

<עודד פורר (ישראל ביתנו):>
בושה וחרפה.

<קריאה:>
זאת תשובה שאנחנו חותמת גומי.

<עודד פורר (ישראל ביתנו):>
תתביישי לך.

<מוסי רז (מרצ):>
אחר כך אתם באים אלינו. מעשה רמייה. זה מה שקרה כאן ואתה נותן לזה יד? אני לא מבין. מה קורה כאן. אם יש כאן חבר קואליציה שמצביע בעד ההעברה הזאת, זה חבר קואליציה שלא חשב שנייה לפני שהוא הרים את היד שלו. אין דבר יותר צועק אסור, אסור, אסור מהדבר הזה. היא אמרה לנו שאנחנו חותמת גומי.

<היו"ר משה גפני:>
היא לא אמרה. 

<סתיו שפיר (המחנה הציוני):>
זה בדיוק מה שהיא אמרה.

<היו"ר משה גפני:>
היא לא אמרה.

<סתיו שפיר (המחנה הציוני):>
אני רוצה את תשובת החברה להגנת ים המלח.

<מוסי רז (מרצ):>
זאת ביזה של הקופה הציבורית.

<קרן שפר:>
אני באמת לא מצליחה להבין איך פירשת את זה.

<מוסי רז (מרצ):>
אתם התחייבתם שמי שיקבל את הכסף?

<קרן שפר:>
זאת המשמעות של הרשאה להתחייב.

<מוסי רז (מרצ):>
נכון. יפה.

<קרן שפר:>
אני אשמח להסביר לך. מה שקורה, היזמים האלה מקימים בתי מלון, הם מגישים לנו חשבוניות, חלק מהתכנית הזאת היו גם שיפוצים שנתנו.

<מוסי רז (מרצ):>
תבואי בשבוע הבא.

<היו"ר משה גפני:>
מוסי, אתה לא רוצה ש- - -

<מוסי רז (מרצ):>
אי אפשר לנהל כך דיון. 

<היו"ר משה גפני:>
 עם כל הכבוד, היא עונה. קצת כבוד.

<מוסי רז (מרצ):>
מה היא עונה? היא עונה מה שהיא רוצה עכשיו ואני לא רוצה עכשיו. למה עכשיו? שתבוא בשבוע הבא. זה לא דחוף.

<קרן שפר:>
למה זה לא דחוף?

<סתיו שפיר (המחנה הציוני):>
זה לא דחוף.

<מוסי רז (מרצ):>
משום שזו הרשאה להתחייב. אמרת בעצמך.

<קרן שפר:>
בסופו של דבר, כשמתקדמים מגישים חשבונית.

<עודד פורר (ישראל ביתנו):>
אי אפשר יהיה להתחייב לפני סוף שנה, אם לא תאשר את זה. אתה לא מבין?

<מוסי רז (מרצ):>
למה עוצרים דיון במליאה ומביאים אותנו לכאן להרשאה להתחייב?

<קרן שפר:>
לא. אני מסבירה.

<עודד פורר (ישראל ביתנו):>
אתה לא יכול להתחיל את הפרויקט בלי זה. מה קרה לכם? תצביע נגד ולא בעד.

<סתיו שפיר (המחנה הציוני):>
גפני, אני רוצה לקבל את עמדת ים המלח שמהם מקצצים את הכסף הזה. עוד לא קיבלתי תשובה אחת לשאלות שלי.

<עודד פורר (ישראל ביתנו):>
היא עדיין מפריעה לדיון, אדוני.

<מכלוף מיקי זוהר (הליכוד):>
אדוני, אני לא מבין,. לא הוצאת אותה?

<סתיו שפיר (המחנה הציוני):>
זה לקיים דיון חבר הכנסת זוהר.

<מכלוף מיקי זוהר (הליכוד):>
אבל יש גם נוהל. 

<סתיו שפיר (המחנה הציוני):>
אלה כספי ציבור.

<מכלוף מיקי זוהר (הליכוד):>
כשאתה אומר לחבר כנסת לצאת, הוא יוצא.

<סתיו שפיר (המחנה הציוני):>
זה התפקיד שלנו. פופוליסט.

<מכלוף מיקי זוהר (הליכוד):>
את פופוליסטית. חוצפנית אחת.

<סתיו שפיר (המחנה הציוני):>
מושחת פופוליסט. לך תעשה עוד דיונים על השכונה שלך בקריית גת. מושחת ופופוליסט. אני רוצה את עמדת החברה להגנת ים המלח.

<מכלוף מיקי זוהר (הליכוד):>
אדוני היושב, אני מבקש שתוציא אותה מהדיון.

<היו"ר משה גפני:>
סתיו יוצאת.

<מכלוף מיקי זוהר (הליכוד):>
עד שהיא לא חוזרת בה. אני מבקש ממנה שתצא מהחדר עד שהיא לא חוזרת בה.

<היו"ר משה גפני:>
אתה לא מבקש. אני מבקש.

<מכלוף מיקי זוהר (הליכוד):>
היא לא יכולה לקרוא לי מושחת. חוצפנית.

<סתיו שפיר (המחנה הציוני):>
גפני, כשאתה היית חבר אופוזיציה, אתה עמדת כאן והגנת עלי כשאני שאלתי שאלות את סלומינסקי.

<היו"ר משה גפני:>
נכון. אבל בסוף הוצאנו גם אותי.

<סתיו שפיר (המחנה הציוני):>
לא יכול להיות שהיום, דווקא כשאנחנו באמצע דיון במליאה - - -

<היו"ר משה גפני:>
בסדר, את זה כבר אמרת. 

<סתיו שפיר (המחנה הציוני):>
אני שואלת כאן שאלות ענייניות.

<היו"ר משה גפני:>
להוציא. להוציא. כנראה החליטו לפוצץ את הישיבה. זה בסדר. להוציא אותה בבקשה.

<סתיו שפיר (המחנה הציוני):>
כשאני שואלת שאלות, אתה מוציא אותי מהחדר.

<היו"ר משה גפני:>
אני מתנצל על זה שאני מקדם אותך בפריימריס, אבל את חייבת לצאת. הישיבה צריכה להתנהל.

(חברת הכנסת סתיו שפיר יוצאת ממליאת הוועדה)

<היו"ר משה גפני:>
לצאת. לא. את לא מדברת עכשיו. אם את רוצה, אני אחזיר אותך אחר כך.

<סתיו שפיר (המחנה הציוני):>
אני מבקשת שהייעוץ המשפטי יגיד אם זה בסדר.

<מוסי רז (מרצ):>
גם אני יוצא.

(חבר הכנסת מוסי רז יוצא ממליאת הוועדה)

<עודד פורר (ישראל ביתנו):>
מוסי, להתראות. ניפגש אחר כך.

<מוסי רז (מרצ):>
אל תדאג, אני אחזור. אחרי שתעבירו את ההעברה המושחתת הזאת יהיו עוד העברות מושחתות.

<מכלוף מיקי זוהר (הליכוד):>
שוב אתם קוראים מושחת?

<היו"ר משה גפני:>
מיקי, למה אתה עושה את זה? אני מבקש להפסיק.

<מוסי רז (מרצ):>
אני לא הטחתי כלפיך שום דבר, אבל ההעברה מושחתת.

<היו"ר משה גפני:>
תודה רבה. להסביר עוד הפעם את התשובות לשאלות ואחר כך היועצת המשפטית.

<עמרי בן חורין:>
לגבי ים המלח, הפעילות של ים המלח לא נפגעת. היא מבוצעת בהתאם לקצב ההתקדמות של הפרויקטים, בין אם זה ההגנות, ולכן אנחנו עושים את ההתאמות בהתאם לביצוע בפועל. בנוגע למה שנשאלנו לגבי היועצים, זו הייתה טעות בדברי ההסבר והסברנו את זה לוועדה עת היא פנתה אלינו.

<שגית אפיק:>
זה מופיע בהשלמת דברי ההסבר.

<עמרי בן חורין:>
זה לא רלוונטי לפנייה הזאת. 

<שגית אפיק:>
זאת הייתה טעות סופר.

<עמרי בן חורין:>
נכון.

<היו"ר משה גפני:>
תודה רבה. היועצת המשפטית, בבקשה. לא להפריע.

<שגית אפיק:>
שאלה חברת הכנסת סתיו שפיר האם בעיני מדובר בהעברה דחופה והתשובה שלי היא תשובה כללית. כל העברה שצריכה לעבור עד סוף השנה, אני חושבת שהיא העברה דחופה שנכון יהיה להעביר אותה היום. נכון שהיה ראוי, וזה נאמר כאן גם על ידי יושב ראש הוועדה וגם על ידי חברי כנסת אחרים, שמשרד האוצר יעביר את ההעברות האלה מבעוד מועד, אבל משהגענו למועד הזה והייתה כאן הקפדה באמת מאוד רצינית ואמיתית על הנוהל, וההקפדה הזאת הביאה לכך שההעברות מפורסמות לכם יומיים לפני, אתם רואים אותן באתר, ההעברות כוללות דברי הסבר מלאים, אנחנו שולחים להם שאלות נוספות, והנה, למשל עכשיו הוא הציג עניין שמופיע לכם גם בהשלמת דברי הסבר, ולכן אני חושבת שבמצב כזה שבו באמת היושב ראש עשה מאמצים מאוד גדולים לעמוד בנוהל ולהביא בפניכם את ההעברות, רק אחרי שהן עם דברי הסבר מלאים ועומדות ביומיים שיכולתם לעבור עליהן ולראות אותן, אני חושבת שנכון לקיים את הדיון היום ולהעביר אתה ההעברות האלה.

<מיקי רוזנטל (המחנה הציוני):>
אני בכל אופן לא קיבלתי תשובה לשאלה שלי. מה יקרה אם לא נאשר את זה? מה יקרה ב-1 בינואר?

<קריאה:>
לא יקרה כלום.

<מיקי רוזנטל (המחנה הציוני):>
גברתי, מה יקרה ב-1 בינואר?

<קרן שפר:>
אני באמת לא מצליחה להבין.

<מיקי רוזנטל (המחנה הציוני):>
אני לא שאלתי אותך למה את מבינה או לא מבינה. שאלתי אותך שאלה.

<יהודה גליק (הליכוד):>
 אולי תכבדו את הבן אדם? היא עובדת מדינה.

<מיקי רוזנטל (המחנה הציוני):>
אני שאלתי לפני עשר דקות ובנימוס מחכה לתשובה.

<יהודה גליק (הליכוד):>
הנה, היא מנסה לענות לך.

<מיקי רוזנטל (המחנה הציוני):>
לא, היא לא מנסה לענות. היא רוצה להבין למה אני לא מבין. כי אני מוגבל.

<יהודה גליק (הליכוד):>
איך אתה יודע? היא אמרה שלוש מלים ואתה כבר קפצת.

<מיקי רוזנטל (המחנה הציוני):>
גליק יקירי, אוהב אותך, מחבק אותך ועכשיו תן לי לשאול שאלות.

<יהודה גליק (הליכוד):>
תן לה לענות.

<היו"ר משה גפני:>
חבר הכנסת גליק, הוא שאל שאלה ואני מבקש שייתנו תשובה.

<מיקי רוזנטל (המחנה הציוני):>
אני רוצה רק תשובה לשאלה שאני שואל.

<היו"ר משה גפני:>
מה יקרה ב-1 בינואר אם לא יאושר היום. גם אני שאלתי את זה קודם.

<קרן שפר:>
מה שיקרה ב-1 בינואר זה שתגענה אולי עוד בקשות. אנחנו לא יכולים לחזות מראש כמה מזומן צריך שם בגין כתבי האישור. אנחנו לא יודעים לחזות את קצב ביצוע.

<מיקי רוזנטל (המחנה הציוני):>
האם ייפסק הפרויקט בגלל שאתם לא מבינים אם יגיעו עוד בקשות?

<קרן שפר:>
הפרויקט לא. הם מתקדמים.

<מיקי רוזנטל (המחנה הציוני):>
אז לא יקרה כלום. זה מה שאת אומרת.

<קרן שפר:>
לא. אני אומרת שיזמים לא יקבלו את הכסף שלהם.

<עמרי בן חורין:>
יכול להיות שהפרויקט לא יתקדם כי היזמים בונים על כסף שאמור להתקדם מבחינה תזרימית ויכול להיות שאם הכסף הזה לא יגיע - - -

<מיקי רוזנטל (המחנה הציוני):>
מתי הכסף הזה אמור להיות משולם בפועל ליזמים?

<עמרי בן חורין:>
לפי קצב התקדמות הבנייה. כל פרויקט והקצב שלו.

<מיקי רוזנטל (המחנה הציוני):>
אני לא שואל תיאוריות. אני שואל לגבי הפרויקט הזה, המלון הספציפי הזה. אנחנו היום ב-27 לדצמבר, אם אנחנו מצביעים עכשיו בעד, מתי משולם לו הכסף בפועל?

<עמרי בן חורין:>
באופן מיידי.

<קרן שפר:>
עכשיו. מיידית.

<מיקי רוזנטל (המחנה הציוני):>
מה זה מיידי? המדינה לא שילמה באופן מיידי כבר שישים שנים.

<עמרי בן חורין:>
עד סוף השנה, זה משולם.

<מיקי רוזנטל (המחנה הציוני):>
עד סוף השנה?

<קרן שפר:>
כן.

<מיקי רוזנטל (המחנה הציוני):>
אם אנחנו לא משלמים לו, הוא לא מקבל את הכסף עד סוף השנה? ואם אנחנו מאשרים את זה היום, הוא מקבל את זה?

<קרן שפר:>
כן.

<עודד פורר (ישראל ביתנו):>
כן, מיקי, אני חייב להגיד לך משהו מניסיון. ב-31 בדצמבר נסגרת הקופה והיא נסגרת לכמה ימים. יש טענות למשרד האוצר, אני מסכים אתך, למה הם באו עכשיו.

<מיקי רוזנטל (המחנה הציוני):>
זה לא בסדר ואני מתנגד. אני לא רוצה להצביע על זה.

<היו"ר משה גפני:>
אני חושב שההעברה הזאת, לפי מה שנאמר היא חיונית. לחבר הכנסת רוזנטל יש טענה והטענה הזאת היא טענה שאני גם מצטרף אליה. 

<עודד פורר (ישראל ביתנו):>
גם אני.

<היו"ר משה גפני:>
אני אצביע בעד מכיוון שצריך לשלם את הכסף. הטענה היא למה זה צריך לבוא עכשיו וזאת טענה שגם אני סבור כמוהו. זה היה צריך לבוא כבר לפני חודשיים. ידעו שב-31 בדצמבר צריך לשלם. 

מי בעד אישור פנייה מספר 273? מי נגד? מי נמנע?

הצבעה

בעד – 8
נגד – 4

פנייה 273 נתקבלה.
<מיקי רוזנטל (המחנה הציוני):>
אנחנו מצביעים נגד.

<היו"ר משה גפני:>
הפנייה אושרה.

<קריאה:>
רביזיה.

<היו"ר משה גפני:>
יש רביזיה. נציג הביטוח הלאומי הגיע?

<קריאה:>
עדיין לא. הוא בדרך.

<היו"ר משה גפני:>
פנייה מספר 275 עד 276.

<אליהו מורגנשטרן:>
אגף תקציבים, משרד האוצר. הפנייה נועדה בעיקר להסדרה תקציבית של סוף שנה. כל מיני התאמות שצריך בעקבות שינויים בכוח אדם, פליטה של עובדים, שינויים בתפקידים, וגם יש כאן חמישה מיליון שקלים בשביל אכיפת עבירות תנועה באמצעות מצלמות א-3, שישה מיליון שקלים של הנפקת רישיונות נהיגה, מערכת תמר שהועברה ממשרד ראש הממשלה וגם שני תקני כוח אדם של צוערים לשירות המדינה.

<היו"ר משה גפני:>
שאלות. מה יקרה אם זה לא יאושר היום?

<אליהו מורגנשטרן:>
אלה תשלומים לספקים שאם לא יאושרו היום, ייקח כמה חודשים עד שיוכלו להעביר להם את הכסף.

<היו"ר משה גפני:>
ואם זה יאושר, מתי הם יקבלו את הכסף?

<אליהו מורגנשטרן:>
מיידית. עד ה-31 בדצמבר.

<מיקי רוזנטל (המחנה הציוני):>
שוב אותה שאלה, למה הגעתם עכשיו.

<היו"ר משה גפני:>
זאת שאלה שאני מצטרף אליה כל הזמן.

<מיקי רוזנטל (המחנה הציוני):>
התשובה היא ברורה. אנחנו חותמת גומי.

<היו"ר משה גפני:>
לא נכון. למה אתה אומר את זה? אתה אומר דבר לא נכון. אתה אומר שמה שהם עושים, הם מלחיצים אותנו עם הגב אל הקיר ברגע האחרון. לנו יש אחריות. 

מי בעד אישור פניות מספר 275 ו-276? מי נגד? מי נמנע?

הצבעה

בעד – 8
נגד – 4

פניות 275 ו-276 נתקבלו.

<היו"ר משה גפני:>
הפניות אושרו.

פנייה מספר 277, רשות האוכלוסין.

<ביאן ותד:>
אגף התקציבים. הפנייה נועדה להעביר 22,199 אלפי שקלים לטובת התאמת תשלומי שכר וטיפול לרשות האוכלוסין וההגירה לביצוע בפועל, וזאת בעקבות איוש תקנים בפועל בשנת 2017 בעקבות כניסת חוק הביומטרי לתוקף ביוני 2017.

<היו"ר משה גפני:>
כמה זמן עבר מאז אתם צריכים להעביר את ההעברה הזאת?

<ביאן ותד:>
התקציבן של המשרד כאן.

<היו"ר משה גפני:>
כמה זמן?

<אלי אלפסי:>
אנחנו בפועל יודעים שיהיה חסר כסף. אנחנו מחכים לאיוש עובדים. לקלוט עובדים.

<היו"ר משה גפני:>
את זה הבנו מההסבר של ביאן. זה בסדר. היה הסבר ברור. היות וידעתם, מתי ההעברה הזאת, מתי הדיונים שלכם עם אגף התקציבים כדי שההעברה הזאת תגיע לכאן?

<אלי אלפסי:>
התחלנו בחודש אוקטובר. 

<היו"ר משה גפני:>
מה זה התחלנו? התחלתם ואחר כך הלכתם להתפלל במניין מנחה ואחרי כן ערבית? מה היה מאוקטובר ועד עכשיו כאשר עכשיו זה מגיע? התחלתם באוקטובר, ישבתם על זה יומיים, צריך או לא צריך? צריך, תביאו העברה באוקטובר.
<אלי אלפסי:>
זו העברה פנימית. לכן אתה צריך לראות את כל הביצוע בפנים ולראות מאיפה מעבירים. זה לא כסף מהרזרבות.
<היו"ר משה גפני:>
אני הבנתי. ההסבר ברור.

<קריאה:>
אם זה לעובדים בשנה הבאה, למה זה לא תקציב 2018?

<היו"ר משה גפני:>
למה צריך את זה עכשיו?

<ביאן ותד:>
מדובר באיוש תקנים בשנת 2017. לכן התשלום הוא ל-2017. למה עד עכשיו? כי אנחנו היינו צריכים לראות כמה תקנים אוישו בפועל עד השנה ולבצע בהתאם. אם אנחנו נבוא באוקטובר, נבוא אלך עוד פעם בדצמבר. אנחנו הבאנו לכאן את הכול.

<אורן אסף חזן (הליכוד):>
התקנים אוישו כבר? העובדים כבר עובדים?

<ביאן ותד:>
כן. 

<רחל עזריה (כולנו):>
אנחנו מייצרים את האירוע, את המשבר, ואז שואלים אותם למה אתם עובדים כך. זה הכול לפי הדרישות שלנו. הם צריכים להוכיח כמה תקנים אוישו ואז זה נדחה לסוף דצמבר כאשר הם יכולים להוכיח כמה תקנים באמת אוישו.

<היו"ר משה גפני:>
אלה עובדים שעובדים וצריך לשלם להם שכר.

<מוסי רז (מרצ):>
רגע. אני רוצה לשאול. כתוב כאן בתכנית מספר 2. קודם כל, לגבי העובדים, אני לא אחזור על מה שאמרתי קודם. הפעם זה יותר בולט כי אם עובד עבד, ידעו על כך לפני אתמול אבל נעזוב את זה רגע בצד. יש כאן הוצאות משפטיות על יציאה מרצון של מסתננים בהתאם לביצוע בפועל. אני רוצה לשאול כמה יצאו מרצון בהתאם לתכנית וכמה זה עלה.

<היו"ר משה גפני:>
בבקשה, תשובה.

<אלי אלפסי:>
הוצאנו 4,500 אנשים וזה עלה כ-68 מיליון שקלים מזומן.

<מוסי רז (מרצ):>
בשנת 2017 יצאו 4,500 אנשים וזה עלה 68 מיליון שקלים.

<אלי אלפסי:>
כן. עבור טיסות ומענקים.

<מוסי רז (מרצ):>
זאת אומרת, 15 אלף שקלים לבן אדם. 

<אלי אלפסי:>
אם אתה מסתכל על הכול, כן, אבל יש שם - - -

<מוסי רז (מרצ):>
ברור. בממוצע. תודה.

<היו"ר משה גפני:>
מי בעד אישור פנייה מספר 277?

<יואל חסון (המחנה הציוני):>
רגע, אתה לא שואל את האופוזיציה. יש סיכום. תשאל לעמדתנו בעניין הזה.

<היו"ר משה גפני:>
הסיכום הוא ששנינו צריכים להסכים ולדעת אם זה דחוף או לא. זה דחוף.

<יואל חסון (המחנה הציוני):>
אתה חושב?

<היו"ר משה גפני:>
בטח. העובדים צריכים לקבל משכורת. מה אפשר לעשות? יש טענה שעוברת כחוט השני בין מיקי רוזנטל לביני ובין כל חברי הוועדה. זה שזה מגיע ביום האחרון או ביומיים האחרונים, זאת שערורייה שאין לה מחילה. אני צריך לשבת כאן כמו אני לא יודע מה. היה צריך להביא את זה בנובמבר, אם לא באוקטובר. היא הסבירה מאוד יפה.

<מיקי רוזנטל (המחנה הציוני):>
אדוני, זה הכול נכון אבל אם אנחנו לא נעשה צעד מחאה, אז הם יעשו לנו את זה כל הזמן.

<היו"ר משה גפני:>
בסדר, נעשה צעד מחאה. תכף נגיע להעברות כאלה.

<יואל חסון (המחנה הציוני):>
אנחנו מבקשים התייעצות סיעתית בעניין הזה.

<היו"ר משה גפני:>
בסדר. חמש דקות התייעצות סיעתית.

<אורן אסף חזן (הליכוד):>
יש לנו רוב. אתה יכול להצביע.

<יואל חסון (המחנה הציוני):>
אתה בכלל יודע במה מדובר?

<רחל עזריה (כולנו):>
מה המלחמה הזאת? אנחנו מבקשים מידע ולוקח זמן עד שהמידע מגיע.

<היו"ר משה גפני:>
מותר ליואל חסון לבקש יחד עם מיקי רוזנטל התייעצות סיעתית. חמש דקות התייעצות סיעתית.

<(הישיבה נפסקה בשעה 10:30 ונתחדשה בשעה 10:35.)>
<היו"ר משה גפני:>
אנחנו מחדשים את הדיון.

<יואל חסון (המחנה הציוני):>
כמו שאמרתי בתחילת הדיון, המרכז שלנו מטעם האופוזיציה הוא מיקי רוזנטל, בתיאום עם החברים.

דבר שני. אנחנו מבקשים שהתיאום שהיה בינינו יישאר, שדברים שאנחנו מבקשים לא להעלות אותם ולא להצביע עליהם, לא יוצבעו. אנחנו אומרים שנעשה את זה באמת רק במקומות שנחשוב שהם באמת מיותרים.

<היו"ר משה גפני:>
טוב. התשובה שלי היא כזאת. ראשית, אני שמח, מיקי רוזנטל הוא רכז האופוזיציה והוא איש אחראי. זה בסדר גמור. שנית, אמר לי היושב ראש שהעברות ששנינו נסכים עליהן שהן לא חיוניות ואפשר להעביר אותן במועד אחר, לדחות אותן וזה כנראה יגיע. יש כאן דברים שאנחנו יכולים לפגוע במשכורות. אמרתי את זה למיקי רוזנטל עוד אתמול. אני הייתי רוצה יותר ממכם לא לאשר את ההעברות. תאמין לי. יותר ממכם הייתי רוצה, אבל יש אחריות. 

יש בקשה של מוסי רז, להחזיר את סתיו שפיר. אני מחזיר אותה. אני מבקש להחזיר את סתיו אבל להזהיר אותה שהיא תנהג על פי התקנון ושלא תפריע.

<יפעת שאשא ביטון (כולנו):>
בכבוד לאנשים שיושבים כאן. לא צריך יותר מזה שום דבר.

<היו"ר משה גפני:>
בדיוק. בכבוד. 

אנחנו מצביעים על אישור פנייה מספר 277. מי בעד? מי נגד? מי נמנע?

הצבעה

בעד אישור פנייה מספר 277 – 9
נגד – 4
הפנייה נתקבלה.

<היו"ר משה גפני:>
הפנייה אושרה.

נציג הביטוח הלאומי הגיע? לא. כשהוא מגיע, תאמרו לי. זאת פנייה חשובה.

פנייה מספר 287, מפעלי מים.

<טמיר כהן:>
עמוד 23.

<תמר לוי בונה:>
אגף התקציבים. הפנייה התקציבית נועדה לערוך שינויים פנימיים בלבד במזומן ובהרשאה עבור תקציב שוטף של רשות המים כאשר השינויים הוא שינוי של 14 מיליוני שקלים ו-600 אלף שקלים במזומן עבור מתקן טיפול בדלתון אשר במרום הגליל, ומט"ש דרום השרון המזרחי. שינוי של 83 מיליוני שקלים בהרשאה להתחייב עבור מתקני טיפול בשפכים במיזמים הבאים: גן לאומי אפק, פארק מגדל צדק, מערת הנטיפים, מט"ש עציון, מכון שאיבה בוסתן אל מארג' ומכון שאיבה פורדיס.

<היו"ר משה גפני:>
מה יקרה אם לא נאשר את זה?

<משה גראסי:>
זה לקבלנים שיש הרשאות בגינם. אלה תשלומים כנגד הרשאות שהוצאנו.

<היו"ר משה גפני:>
אם אנחנו נאשר את זה, אתם משלמים עכשיו?

<משה גראסי:>
כן.

<היו"ר משה גפני:>
למה חיכיתם עם זה עד עכשיו? צריך לשלם לקבלנים, הקבלנים עושים את העבודה ואלה דברים חיוניים. למה חיכיתם עד עכשיו? אם אתם משלמים את זה היום או מחר, למה לא שילמתם את זה בנובמבר?

<תמר לוי בונה:>
אנחנו רצינו לוודא - - -

<היו"ר משה גפני:>
מי זה אנחנו?

<תמר לוי בונה:>
אגף התקציבים יחד עם רשות המים, רצינו לוודא שכאשר אנחנו עושים פנייה, היא פניית סוף שנה ולא נצטרך לשוב לוועדה.

<היו"ר משה גפני:>
עכשיו הבנתי. 

<קריאה:>
לא להטריח פעמיים.

<תמר לוי בונה:>
אלה כספי מזומנים של סוף שנה.

<היו"ר משה גפני:>
זאת אומרת, אתם באגף התקציבים, כשאתם חייבים לשלם, אתם אומרים בואו נחכה. תשמעי לי, מותר לי להגיד גם דברים לא נכונים. מכיוון שאם אנחנו נאשר את זה באוקטובר או בנובמבר, תבוא רשות המים ותגיד שיש עוד קבלנים שצריך לשלם להם. אז אתם מחכים לפניית סוף שנה. זה שאנחנו נתאמץ ונעבוד יום ולילה, ונצטרך להילחם כאן קואליציה ואופוזיציה כאשר על פי רוב אין את המאבק הזה, על פי רוב זה ענייני, אתם פשוט עושים את מה שנוח לכם. 

אני מודיע שבשנה הבאה לא תהיינה פניות בסוף השנה הרבה יותר ממה שיש בחודש רגיל.

<קריאה:>
תגיד מהר מאוד בלי נדר.

<היו"ר משה גפני:>
בלי נדר.

<קריאה:>
נדמה לי שגם בשנה שעברה אמרת את זה.

<היו"ר משה גפני:>
לא. בפעם הקודמת עברנו על הנוהל והגענו להסכמה שעושים את זה מהר. השנה אין דבר כזה. לא עוברים על הנוהל. זה לא בסדר. תגידי לממונים עליך. אנחנו לא נסכים יותר לתופעה הזאת. 

<סתיו שפיר (המחנה הציוני):>
אני מבקשת רביזיות על כל מה שהצבעתם בהיעדרי.

<היו"ר משה גפני:>
בסדר גמור. חברת הכנסת סתיו שפיר מגישה רביזיה.
מי בעד אישור פנייה מספר 287? 

<סתיו שפיר (המחנה הציוני):>
רגע. אני רוצה לשאול שאלות. גפני, אתה חייב לאפשר לשאול שאלות.

<היו"ר משה גפני:>
מי בעד אישור הפנייה?

<סתיו שפיר (המחנה הציוני):>
גפני, אתה חייב לאפשר לשאול שאלות.

<היו"ר משה גפני:>
לא רוצה.

<סתיו שפיר (המחנה הציוני):>
אבל הוצאתם אותי מהחדר ולא אפשרתם לי לשאול.

<היו"ר משה גפני:>
אני באמצע הצבעה.

<סתיו שפיר (המחנה הציוני):>
אתה גם מקיים את זה בזמן מליאה וגם לא מאפשר לשאול שאלות.

<היו"ר משה גפני:>
מי נגד?. מי נמנע?

הצבעה

בעד אישור פנייה מספר 287 – רוב
נגד – מיעוט
הפנייה נתקבלה.

<סתיו שפיר (המחנה הציוני):>
רביזיה, ואני מבקשת לשאול שאלות על ההעברה הזאת.

<היו"ר משה גפני:>
הפנייה אושרה. אני מבקש לומר, חברת הכנסת סתיו שפיר, תבקשי לשאול שאלה כשאת כאן.

<סתיו שפיר (המחנה הציוני):>
העפת אותי מהוועדה. איך אני אהיה כאן?

<היו"ר משה גפני:>
את תוכלי לשאול שאלה.

<סתיו שפיר (המחנה הציוני):>
הוצאת אותי מהוועדה. איך אתה עכשיו אומר לשאול שאלות? אני רוצה לשאול שאלות על ההעברה שהצבעתם עליה. אני רוצה לשאול שאלות על ההעברה שהצבעתם עליה קודם.

<היו"ר משה גפני:>
את רוצה שאני אוציא אותך פעמיים?

<סתיו שפיר (המחנה הציוני):>
ואני רוצה לשאול שאלה על ההעברה שהצבעתם עליה לפני. זאת חובתי. כשליחת ציבור, זאת חובתי לשאול את השאלות האלה.

<היו"ר משה גפני:>
מספיק כבר.

<סתיו שפיר (המחנה הציוני):>
אתה מונע זאת ממני.

<היו"ר משה גפני:>
התשובה היא שאת היית בחוץ ובאמצע ההצבעה אי אפשר לשאול שאלות.

<סתיו שפיר (המחנה הציוני):>
כי אתה הוצאת אותי מהוועדה.

<היו"ר משה גפני:>
לצאת החוצה. 

<סתיו שפיר (המחנה הציוני):>
אתה לא יכול להתנהג כך.

<היו"ר משה גפני:>
אני אומר לך את זה באמצע ההצבעה. מה זה הדבר הזה? באמת, את רוצה אני אוציא אותך, תגידי.

<סתיו שפיר (המחנה הציוני):>
אתה יודע היטב שזה לא בסדר.

<היו"ר משה גפני:>
אנחנו היינו באמצע ההצבעה.

<סתיו שפיר (המחנה הציוני):>
אתה לא מאפשר לשאול שאלות על ההעברות האלה.

<היו"ר משה גפני:>
אני כן מאפשר. 

<סתיו שפיר (המחנה הציוני):>
אני מבקשת חוות דעת משפטית על מה שקורה בוועדה הזאת.

<היו"ר משה גפני:>
פניות מספר 284 עד 286 ו-300.

<טמיר כהן:>
עמוד 28.

<סתיו שפיר (המחנה הציוני):>
איך זה עומד בנוהל כשלא מאפשרים לחברי הכנסת לשאול שאלות? אני מנסה להבין מה קרה כאן קודם.

<שגית אפיק:>
את ביקשת לשאול כשהוא היה בהצבעה.

<סתיו שפיר (המחנה הציוני):>
לא אפשרו לי להיות בישיבה.

<יפעת שאשא ביטון (כולנו):>
כמה אפשר עם הפארסה הזאת? 

<סתיו שפיר (המחנה הציוני):>
רציתי לשאול את נציג החברה לים המלח שמתבצע בה קיצוץ.

<היו"ר משה גפני:>
לא. את לא מקבלת רשות. את התחלת באמצע ההצבעה.

<סתיו שפיר (המחנה הציוני):>
לא לאפשר לחבר כנסת לקבל ממנו תשובות, איך זה עולה בקנה אחד עם הנוהל?

<היו"ר משה גפני:>
בבקשה.

<עמיחי דוד:>
אגף התקציבים. הפנייה מיועדת לביצוע שינויים פנימיים בתקציב המשרד לביטחון פנים, כמו גם העברות ממשרד החינוך, המשרד להגנת הסביבה לטובת התאמות התקציב בסוף שנה.

<היו"ר משה גפני:>
לביטחון פנים.

<עמיחי דוד:>
למשרד לביטחון הפנים.

<היו"ר משה גפני:>
מה זה הכסף הזה?

<מיכל בירן (המחנה הציוני):>
ולמה אתם מעבירים מהחינוך לביטחון פנים?

<היו"ר משה גפני:>
מיכל, דקה, אני אאפשר. למה מיועד הכסף הזה?

<עמיחי דוד:>
משרד החינוך מעביר תקציב לטובת אבטחת מוסדות חינוך, 15 מיליון שקלים. כשני מיליון שקלים מועברים מהמשרד להגנת הסביבה.

<היו"ר משה גפני:>
זה לאבטחת מוסדות חינוך.

<עמיחי דוד:>
נכון.

<היו"ר משה גפני:>
למה ההעברה באה עכשיו? זה דבר חיוני אבל למה היא באה עכשיו?

<עמיחי דוד:>
זה בהתאם לסיכום שקרה במהלך השנה בין המשרד לביטחון הפנים למשרד החינוך.

<היו"ר משה גפני:>
יפה, זה בסדר גמור, אני משבח את המשרדים שמגיעים לסיכום.

<עמיחי דוד:>
זה הגיע להבשלה.

<היו"ר משה גפני:>
מה זה הבשלה? 

<עמיחי דוד:>
זה סוכם.

<היו"ר משה גפני:>
למה זה לא בא בחודש שעבר כאשר הוועדה הייתה בפחות עומס של העברות.

<עמיחי דוד:>
נמצאת כאן נציגת המשרד לביטחון פנים.

<
היו"ר משה גפני:>
בבקשה, נציגת המשרד.

<יוליה טפר:>
תקציבנית המשרד לביטחון פנים. מדובר בהעברה ממשרד החינוך לתקציב של משטרת ישראל לנושא אבטחת מוסדות חינוך בהתאם לסיכום שגובש, כמו שנאמר, במהלך השנה.
<סתיו שפיר (המחנה הציוני):>
למה עכשיו? אם ההעברה לא מאושרת, לא תהיה הגנה על מוסדות חינוך?

<עמיחי דוד:>
הפנייה הועברה בשילוב ביחד עם כלל - - -

<רחל עזריה (כולנו):>
את מוכנה לא לאשר העברה שקשורה לביטחון במוסדות החינוך? נו, באמת. למה את שואלת שאלות לא רלוונטיות?

<סתיו שפיר (המחנה הציוני):>
אל תהיי פופוליסטית.

<יפעת שאשא ביטון (כולנו):>
סליחה, היא לא תהיה פופוליסטית? את שומעת את עצמך? את לא מפסיקה עם הפופוליזם מהשנייה שהתיישבת כאן.

<סתיו שפיר (המחנה הציוני):>
למה אתן צורחות?

<יפעת שאשא ביטון (כולנו):>
לא, אנחנו לא צורחות. אני אגיד לך את זה בנעים. את לא מפסיקה עם הפופוליזם שלך מהרגע שנכנסת לכאן. תני לאנשים לנהל את הדיון. תלמדי להקשיב.

<סתיו שפיר (המחנה הציוני):>
זה התפקיד שלנו.

<היו"ר משה גפני:>
אבל את לא מועילה בזה.

<סתיו שפיר (המחנה הציוני):>
משום מה, גפני, אותן אתה משאיר בוועדה. הן לא שואלות שאלות אלא סתם מפריעות וצועקות. תודה.

<עמיחי דוד:>
הסכום סוכם במהלך החודשיים האחרונים ומכיוון שנכלל בתוך פנייה כוללת שכוללת בתוכה גם הסטות פנימיות לטובת נושאי שכר והתאמת התקציב לביצוע והוא מובא כרגע לוועדה.

<סתיו שפיר (המחנה הציוני):>
מי כאן הנציג של משרד החינוך? אפשר בבקשה שנציג משרד החינוך יענה על הקיצוצים האלה?

<יפעת שאשא ביטון (כולנו):>
אלה לא קיצוצים. זאת העברה.

<משה שגיא:>
תקצוב של 15 מיליון שקלים עבור אבטחת מוסדות חינוך. אנחנו מעבירים את זה.

<סתיו שפיר (המחנה הציוני):>
מה הביצוע?

<משה שגיא:>
15 מיליון.

<סתיו שפיר (המחנה הציוני):>
לא. תתאר לנו אותו. איזה ביצוע קורה?

<יפעת שאשא ביטון (כולנו):>
עומד מאבטח בכניסה למוסד חינוכי ומאבטח אותו. אני לא מבינה את השאלה.

<היו"ר משה גפני:>
לא, לא להפריע. אני מבקש.

<יפעת שאשא ביטון (כולנו):>
אבל יש גבול לציניות, חבר הכנסת גפני. יש גבול גם לציניות.

<היו"ר משה גפני:>
עם כל הכבוד, משה שגיא עונה והוא עונה לעניין. אני מבקש לאפשר לו.

<משה שגיא:>
מדובר במאבטחים במוסדות חינוך. מדובר במאבטחים שעומדים בשער בית הספר או באשכולות. אנחנו משלמים את העלות הכוללת.

<יפעת שאשא ביטון (כולנו):>
אלה ימים בהם אני מתביישת כחברת כנסת.

<סתיו שפיר (המחנה הציוני):>
לא תכננתם את זה מראש? זה קורה בסוף השנה, בדצמבר? הכסף הזה עכשיו הולך להיות מנוצל?

<משה שגיא:>
ודאי.

<סתיו שפיר (המחנה הציוני):>
כלומר, לא נעביר אותו מחדש בשנה הבאה.

<קריאה:>
מה יקרה אם הוועדה תצביע נגד?

<היו"ר משה גפני:>
אז לא תהיה אבטחה. מה הדיון כאן? לא תהיה אבטחה.
<סתיו שפיר (המחנה הציוני):>
אבל כבר יש אבטחה.

<מוסי רז (מרצ):>
הם באים אלינו אחרי כן.

<היו"ר משה גפני:>
אתה צודק. תגיד את זה כשתהיו בקואליציה.

<מוסי רז (מרצ):>
אני לא רוצה להשתמש במילה חותמת גומי כי אנחנו לא חותמת ולא גומי. אנחנו כלום.

<היו"ר משה גפני:>
מי בעד אישור פניות מספר 284 עד 286 ו-300? מי נגד? מי נמנע?
הצבעה

בעד אישור פניות מספר 284 עד 286 ו-300 – 8
נגד – 5
הפנייה נתקבלה.

<היו"ר משה גפני:>
הפניות אושרו.

<סתיו שפיר (המחנה הציוני):>
רביזיה.

<טמיר כהן:>
עמוד 39.

<היו"ר משה גפני:>
פניות מספר 299-31.

<עמיחי דוד:>
הפנייה מיועדת להעברת כשני מיליון שקלים ממשרד הביטחון למשרד לביטחון פנים. הסברים יינתנו בוועדה המשותפת.

<היו"ר משה גפני:>
מסעיף 15 לסעיף 47.

<עמיחי דוד:>
ולסעיף המשרד לביטחון הפנים.

<היו"ר משה גפני:>
לסעיף 07.

<בצלאל סמוטריץ (הבית היהודי):>
אני חוזר על עמדתי הקבועה שקודם כל הוועדה המשותפת צריכה לדון ואז להמליץ למליאה של הוועדה הזאת.

<היו"ר משה גפני:>
אם לפי הסקרים תקבלו עשרים מנדטים, תנהלו את המדינה ותשנו גם את זה. אבל תזכרו לשנות את זה.

<בצלאל סמוטריץ (הבית היהודי):>
אני חושב שגם אם נזכה לעשרים מנדטים, ניתן לך להיות יושב ראש ועדת הכספים. אתה עושה עבודה טובה.

<היו"ר משה גפני:>
זה עשה לי עכשיו נזק גדול.

<סתיו שפיר (המחנה הציוני):>
בצלאל, תעמוד מאחורי המלצתך וגם תתנגד לזה.

<בצלאל סמוטריץ (הבית היהודי):>
אני לא מתנגד.

<היו"ר משה גפני:>
מי בעד אישור הפניות? מי נגד? מי נמנע?
הצבעה

בעד אישור פניות 299 עד 301 – רוב
נגד – מיעוט
הפניות נתקבלו.

<היו"ר משה גפני:>
הפניות אושרו.

פניות מספר 302 עד 303. אחרי כן אני רוצה לשבת אתכם לשתיים-שלוש דקות.

<עמיחי דוד:>
הפנייה מיועדת לביצוע שינויים פנימיים בתקציב הפיתוח של המשרד לביטחון פנים, משטרת ישראל ושירות בתי הסוהר, התאמת התקציב לביצוע והעברה של הרשאה להתחייב מסעיף 07 לסעיף 52.

<סתיו שפיר (המחנה הציוני):>
הקיצוצים במשטרת ישראל, זה לא מה שעושים עכשיו במליאה?

<היו"ר משה גפני:>
לא שמעתי. מה אתם הולכים לפתח במשרד לביטחון פנים?

<עמיחי דוד:>
ביצוע של שינויים פנימיים והתאמת התקציב לביצוע בהתאם לאבני דרך בבינוי ושיפוץ תחנות משטרה בעיקר ובהתאם לאבני הדרך התקציב מובא לאישור.

<סתיו שפיר (המחנה הציוני):>
גפני, אפשר לשאול שאלה?

<היו"ר משה גפני:>
בבקשה.

<סתיו שפיר (המחנה הציוני):>
מי כאן הנציג של המשטרה?

<עמיחי דוד:>
יושבת כאן נציגת המשטרה.

<בצלאל סמוטריץ (הבית היהודי):>
סתיו, רגע, לפני כן, מה המקור של הכסף? את בטח הולכת עכשיו לשימושים שלו. מאין הוא מגיע?

<סתיו שפיר (המחנה הציוני):>
המקור הוא המשטרה. 

<בצלאל סמוטריץ (הבית היהודי):>
מאיפה? אני שואל ממה קיצצו במשטרה.

<סתיו שפיר (המחנה הציוני):>
זאת השאלה שאני מנסה לשאול אותם.

<בצלאל סמוטריץ (הבית היהודי):>
מאיפה יש להם כסף?

<סתיו שפיר (המחנה הציוני):>
אני מנסה לחפש בהיסטוריה התקציבית של התקנה הזאת את התקנה ואני לא מצליחה למצוא אותה, את 525001. שיניתם אותה ב-2017?

<עמיחי דוד:>
ברמת התכניות, במהלך בניית התקציב, אתה מנסה למצוא את ההיסטוריה התקציבית - - -

<סתיו שפיר (המחנה הציוני):>
במסגרת הנוהל אתם אמורים לתת לנו היסטוריה תקציבית. אני נכנסתי למחשב לחפש את ההיסטוריה. תקנה 525001 לא מופיעה במחשב לפני השנה הקודמתל.

<היו"ר משה גפני:>
הוא עונה.

<עמיחי דוד:>
ברמת התכנית, זאת תכנית שנפתחה בין שנת התקציב 2017 ל-2018 ואכן אין לה היסטוריה.

<סתיו שפיר (המחנה הציוני):>
של 292 מיליון שקלים.

<עמיחי דוד:>
הסכומים שהועברו אליהם, 292 מיליון שקלים. כן.

<סתיו שפיר (המחנה הציוני):>
כמה ביצעתם מתוך זה?

<עמיחי דוד:>
אין לי תשובה לגבי כמה בוצע נכון למועד זה.

<סתיו שפיר (המחנה הציוני):>
אנחנו בסוף 2017. מתוך 292 מיליון שקלים שבתקנה, אתה לא יודע כמה ביצעתם? אז מה אלה ההעברות האלה שאתם מבקשים עכשיו?

<עמיחי דוד:>
התשובה שלי היא ברמת התכנית. אני יכול לבדוק מה רמת הביצוע. רמת הביצוע אמורה להיות מלאה.

<סתיו שפיר (המחנה הציוני):>
יש לך את זה במחשב. תיכנס למרכבה ותבדוק.

<עמיחי דוד:>
אני אבדוק.

<יוליה טפר:>
אחרי הביצוע של השינויים שמופיעים כאן בפנייה, הביצוע בתכניות האלה יהיה כמעט מלא.

<סתיו שפיר (המחנה הציוני):>
ביצוע של כמה?

<יוליה טפר:>
ביצוע של התקציב.

<סתיו שפיר (המחנה הציוני):>
של איזה תקציב? מה המספר?

<עמיחי דוד:>
התקציב שנמצא בתכנית.

<סתיו שפיר (המחנה הציוני):>
מה המספר? כמה ביצוע? במספרים.

<עמיחי דוד:>
שוב, אין לי כאן את המספר המדויק.

<סתיו שפיר (המחנה הציוני):>
מה זה אין לך? תיכנס רגע למערכת ותבדוק.

<עמיחי דוד:>
הביצוע יהיה מעל תשעים אחוזים של הסכום.

<סתיו שפיר (המחנה הציוני):>
בהעברה הקודמת שיניתם כסף במשרד לביטחון פנים. כרגע הצבענו על זה.

<עמיחי דוד:>
שם מדובר על סעיף 07 שהוא של המשרד לביטחון פנים. זה חלק הפיתוח של המשרד לביטחון פנים. סעיף 52. זה לא אותו הסעיף. הסעיף הקודם הוא הסעיף השוטף וזה תקציב פיתוח.

<סתיו שפיר (המחנה הציוני):>
גפני, תבין מה אני שואלת אותו. אני חיפשתי במחשב. הם אמורים במסגרת הנוהל לתת לנו היסטוריה של התקנה ושל הביצוע שלה.

<עמיחי דוד:>
היסטוריה של התכנית. רק לפרוטוקול.

<סתיו שפיר (המחנה הציוני):>
זה לא הועבר במסגרת הנוהל.

<היו"ר משה גפני:>
התחלת להגיד שיש היסטוריה של התכנית.

<עמיחי דוד:>
לא. התכנית הזאת היא תכנית חדשה שנפתחה בתקציב 2017-2018. לפני כן היא לא הייתה.

<סתיו שפיר (המחנה הציוני):>
יש לי עוד שאלות. אני רוצה הסבר על הקיצוץ הזה. אתם מקצצים.

<עמיחי דוד:>
אין כאן קיצוץ. אין קיצוץ בתקציבים. יש התאמה של התקציב לביצוע.

<סתיו שפיר (המחנה הציוני):>
לא. אל תשתמש בזה. אל תדבר כאן באוצרית. 

<היו"ר משה גפני:>
מי בעד אישור הפניות?

<סתיו שפיר (המחנה הציוני):>
יש כאן קיצוץ של 21 מיליון שקלים.

<היו"ר משה גפני:>
מי בעד אישור הפניות?

<סתיו שפיר (המחנה הציוני):>
אבל הם לא הסבירו.

<היו"ר משה גפני:>
הסבירו מאוד.

<סתיו שפיר (המחנה הציוני):>
מה הבנת? 

<היו"ר משה גפני:>
הסבירו שאין קיצוץ. יש התאמה.

<סתיו שפיר (המחנה הציוני):>
אבל יש קיצוץ של 21 מיליון שקלים. תקרא את הדפים.

<היו"ר משה גפני:>
מי נגד הפניות? 
<סתיו שפיר (המחנה הציוני):>
הנה הקיצוץ. תקרא את הדפים.

הצבעה

בעד אישור פניות 302 ו-303– רוב
נגד – מיעוט
הפניות נתקבלו.

<היו"ר משה גפני:>
הפניות אושרו.

<סתיו שפיר (המחנה הציוני):>
רביזיה.

<היו"ר משה גפני:>
רביזיה של חברת הכנסת סתיו שפיר.

<סתיו שפיר (המחנה הציוני):>
למה אי אפשר לשמוע מה פשר הקיצוץ הזה? זה סוד?

<היו"ר משה גפני:>
פניות מספר 304 עד 305.

<בצלאל סמוטריץ (הבית היהודי):>
אני מציע לקבוע רביזיה אוטומטית, חצי שעה כל אחת מהרגע שהוגשה הרביזיה כך שעד שנסיים, נוכל להצביע על כולן.

<היו"ר משה גפני:>
הצעתך נשקלת.

אתם רוצים את כל ההעברות בקשר לחינוך ביחד?

<מיכאל מלכיאלי (ש"ס):>
הכול יחד. שגם ייתנו תשובות על מה שהם התחייבו בפעם הקודמת.

<היו"ר משה גפני:>
בסדר. 

פניות מספר 321 עד 323, עמוד 55, משרד הרווחה.

<אייל מדן:>
אגף התקציבים. הבקשה התקציבית נועדה להעברת סך של 326 מיליון ו-838 אלפי שקלים עבור פעולות רווחה הניתנות על ידי משרד הרווחה במסגרות חוץ ביתיות בקהילה, על פי הפירוט של התכניות שפורטו בפניכם.

<בצלאל סמוטריץ (הבית היהודי):>
גפני, אנחנו ביקשנו ממשרד החינוך לקבל הרבה תשובות בדיון שהיה כאן על הנוצרים. 

<קריאה:>
בסדר, אבל אנחנו עוד לא שם.

<היו"ר משה גפני:>
גם חבר הכנסת מיכאלי אמר לי. הוא ניגש אלי ואמר שהוא רוצה תשובות על שאלות שנשאלו כאן.

<בצלאל סמוטריץ (הבית היהודי):>
עברו כבר חודשיים.

<קריאה:>
פעם שלישית בוועדה הבטיחו לנו תשובות על הנושא הזה ואמרו שלא יהיה דיון ועכשיו הוא קיים.

<היו"ר משה גפני:>
בסדר, חסרות עוד פניות, כך שיכול להיות שזה יהיה. אני אמרתי בשבוע שעבר שלא אצביע על חוק מסוים ולא הצבעתי ואתי יחד חברי הסיעה, חטפתי צעקות ולא התרגשתי.

<אחמד טיבי (הרשימה המשותפת):>
על חוק גזעני שחלק ממפלגת העבודה הצביע עבורו.

<קריאה:>
חוק המרכולים?

<אחמד טיבי (הרשימה המשותפת):>
לא. חוק אפליה בקליטה לעבודה בשירות הציבורי.

<קריאה:>
אגב, הוא גם חוק שוביניסטי. הוא גם נגד נשים וחברות כנסת הצביעו בעדו.

<אחמד טיבי (הרשימה המשותפת):>
אחד החוקים הכי גזעניים.

<היו"ר משה גפני:>
עמוד 55, פניות מספר 321 עד 323, משרד הרווחה.

<חנן משה פריצקי:>
מנהל אגף תקציבים, משרד העבודה והרווחה.

<ג'מאל זחאלקה (הרשימה המשותפת):>
אני מבקש שאם מדברים על בקשה, שינקבו בסכום.

<חנן משה פריצקי:>
זה כתוב.

<ג'מאל זחאלקה (הרשימה המשותפת):>
אני רואה שזה כתוב. תאמין לי, אני קורא עברית. אני רוצה שיאמרו שצריך כך וכך מאות מיליוני שקלים. שזה גם יישמע.

<קריאה:>
שלוקחים מהביטוח הלאומי.

<חנן משה פריצקי:>
הפנייה נועדה לבצע שינויים והתאמות בתקציב משרד העבודה והרווחה. מדובר ב-321 מיליון שקלים תוספת למשרד.

<ג'מאל זחאלקה (הרשימה המשותפת):>
זה מה שרציתי לשמוע. 321 מיליון שקלים של הרגע האחרון.

<חנן משה פריצקי:>
דווקא כאן אני חייב להגיד שאנחנו חיכינו עד הרגע האחרון ואני אסביר למה. מרבית השירותים שמשרד הרווחה אלה שירותי השמה בעשרות מסגרות, עם מאות אלפי חוסים. אנחנו צריכים לדאוג לכך שתהיה התאמה של התקציב לביצוע בפועל. אנחנו לא יכולים לחזות את זה במאה אחוזים בשום מקרה. אנחנו מחכים עד הרגע האחרון שיש לנו על מנת לוודא שאנחנו מצליחים לשלם לכל המסגרות את מה שאנחנו מחויבים מצד אחד ומצד שני לא קורה שיש יתרות במקומות בהם אנחנו בסופו של יום לא צריכים את מלוא הכסף. לכן אנחנו מבצעים התאמה עד הרגע האחרון בקטע של ביצוע התקציב.

כל התחזיות שלנו נעשות בתחילת שנה אבל כמו שאני אומר, מכיוון שמדובר בעשרות מודלים, עשרות תעריפים ומאות אלפי חוסים, אין שום דרך לחזות את זה אלא אם כן ברגע האחרון. גם עכשיו, בזה הרגע, אנחנו עדיין חוזים את התשלום האחרון ואנחנו בהתאם לכך מבצעים תשלומים. כל המערכות עדיין לא נסגרו ולכן אנחנו מנסים לעשות את המקסימום כדי לאפשר תשלום לכל המסגרות בכל התקנות התקציביות.

<היו"ר משה גפני:>
שאלות.

<סתיו שפיר (המחנה הציוני):>
חנן, זו העברה מאוד מאוד חשובה. אתה צודק. אני חייבת לשאול אותך למה קשה לתפוס את זה בסכומים כאלה. מה מפריע לקבל תחזית שהיא יותר מהימנה על השינויים בתקציב?
<חנן משה פריצקי:>
מדובר במאות אלפי חוסים, באלפי תעריפים. 

<סתיו שפיר (המחנה הציוני):>
אתה יודע שהם חוסים. הם היו מראש בסיטואציה הזאת.

<חנן משה פריצקי:>
לגמרי אבל יש תנועות כל הזמן. חוסים נכנסים, חוסים יוצאים, חוסים מועברים למסגרות שהן יותר יקרות. יש כל הזמן, לאורך כל שירותי הרווחה מדי חודש בחודשו תנועות של תזוזות של אלפי חוסים ממסגרות למסגרות ושירותים כך שעד לרגע האחרון אנחנו לא יודעים בוודאות מה התשלום בכל תקנה ותקנה. אנחנו מדברים על פיינינג טיונינג. אנחנו מדברים כאן על תקנות של עשרות מיליוני שקלים אבל מתוך תקנות של מאות מיליוני שקלים. יש כאן שינוי של כמה עשרות מיליונים. יש לי תקנות של מיליארד שקלים בהן אני עושה פיין טיונינג ברגע האחרון.
<היו"ר משה גפני:>
מי בעד אישור פניות מספר 321 עד 323? מי נגד? מי נמנע?

הצבעה

בעד אישור פניות מספר 321 עד 323 – רוב
נגד – מיעוט
הפניות נתקבלו.

<רחל עזריה (כולנו):>
אני רוצה לברך את הוועדה על הבגרות שאנחנו מפגינים בהעברה הזאת.

<מוסי רז (מרצ):>
אני רוצה לברך את החותמת על כך שהיא עשויה מגומי.

<ג'מאל זחאלקה (הרשימה המשותפת):>
מאשרים כל מה שהממשלה מציעה.

<היו"ר משה גפני:>
הפניות אושרו.

אני חוזר לפנייה הראשונה. נציג הביטוח הלאומי הגיע. אנחנו מדברים על פנייה מספר 233, ביטוח לאומי.

<שלומי מור:>
המוסד לביטוח לאומי. 

<היו"ר משה גפני:>
אם אפשר גם לבוא בזמן מפעם לפעם.

<שלומי מור:>
כן, סליחה.

<היו"ר משה גפני:>
סתיו, תראי כמה אנחנו מקפידים על הנוהל. אמרת שנציג הביטוח הלאומי לא נמצא, עצרנו את זה והוא מגיע.

<סתיו שפיר (המחנה הציוני):>
מתרגשת מאוד.

<היו"ר משה גפני:>
את צריכה להתרגש.

<סתיו שפיר (המחנה הציוני):>
תודה.

<היו"ר משה גפני:>
על לא דבר. אם היה כאן יושב אחר, לא היה עושה את הנוהל הזה. 

<סתיו שפיר (המחנה הציוני):>
איך שהתנהלת היום, שום דבר מהדברים שאתה אומר כבר לא כאלה. לא לאפשר לפקח ולהצביע על ההעברות כשאתה אוסר עלי להיות בחדר ולשאול שאלות, זה דבר שלא מתקבל על הדעת ואני מצפה לכך שנוכל לחזור אחורה ולשאול את השאלות על ההעברות האלה.

<היו"ר משה גפני:>
לא נחזור אחורה.

<סתיו שפיר (המחנה הציוני):>
בסדר. תתגאה בזה שאתה עובד לפי הנוהל.

<היו"ר משה גפני:>
אני מתגאה בזה שאנחנו עושים נוהל נורמלי.

<סתיו שפיר (המחנה הציוני):>
כשהוא נוח לך, הוא נוח לך. כשהוא לא נוח לך, הוא לא נוח לך.

<שלומי מור:>
חוק הביטוח הלאומי קובע במסגרת מספר הוראות חוק את האופן שבו אוצר המדינה אמור לשפות את המוסד לביטוח לאומי. חלק מהשיפוי מבוסס על שיעור הגבייה שגבה המוסד לביטוח לאומי באותה שנה. חלק מבוסס על חוקים מסוימים לפי כמות הביצוע שלהם באותה שנה וחלק מבוסס על הוצאות מינהליות של המוסד לביטוח לאומי.

<היו"ר משה גפני:>
אתה יכול להגיד כללית – אפילו שזה כתוב – למה התשלומים באופן עקרוני?

<שלומי מור:>
כן. יש מספר חוקים שממומנים באופן בלעדי על ידי אוצר המדינה. לדוגמה, חוק הבטחת הכנסה. יש הוראה בסיסית בחוק הביטוח הלאומי שקובעת שבערך כחמישים אחוזים, 50.68 אחוזים, ממה שגובה המוסד לביטוח לאומי כדמי ביטוח באותה שנה, הוא יקבל בנוסף על הגבייה מאוצר המדינה. זה כמובן לצורך התפעול הכללי של המוסד לביטוח לאומי ותשלום הגמלאות באותה שנה. יש מספר סעיפים בחוק שקובעים גם הוצאות מינהליות לכל מיני פעולות שמבצע המוסד לביטוח לאומי. מטבע הדברים, בסכומי העתק בהם עוסק המוסד לביטוח לאומי, לא ניתן לצפות מראש על השקל או על המיליון אפילו - - -

<היו"ר משה גפני:>
לגבי מענקי חימום?

<שלומי מור:>
מענקי חימום, זה תיקון שעבר ממש לאחרונה. מדובר בתיקון לחוק הבטחת הכנסה שהוא במימון מלא של אוצר המדינה.

<היו"ר משה גפני:>
וזה כאן.

<שלומי מור:>
כן. אומר לי חברי מהאוצר שכן. מה שלמעשה מונח כאן לפניכם, אלה העברות להבנתנו בתוך תקציבי האוצר על מנת שהם יוכלו לשפות את המוסד לביטוח לאומי בהתאם לביצוע כפי שהציג האוצר לביטוח הלאומי.

<היו"ר משה גפני:>
שאלות.

<סתיו שפיר (המחנה הציוני):>
רגע.

<היו"ר משה גפני:>
את לא חייבת. אפשר.

<סתיו שפיר (המחנה הציוני):>
יש כאן הרבה כסף. אני עוברת על זה.

<היו"ר משה גפני:>
כסף חיובי ממש.

<סתיו שפיר (המחנה הציוני):>
בסדר. אני עוברת על הדברים.

<היו"ר משה גפני:>
אנחנו שאלנו הרבה שאלות את הביטוח הלאומי. הכול מפורט. בבקשה, הבמה לרשותך. מה השאלה? אל תחפשי סתם.
סתיו, עד שאת מוצאת, אני רוצה להגיד לך משהו. היו חסרים לנו פרטים בגלל הנוהל. ביקשנו מהם והם השלימו פרטים באופן מפורט ממש וזה מופיע אצל כל חבר ועדה.

<שגית אפיק:>
יש לך עמוד שלם של תשובות ואת יכולה לראות השלמת דברי הסבר.

<סתיו שפיר (המחנה הציוני):>
קראתי את התשובות. הן לא במספרים. הן בתיאוריה.

<שגית אפיק:>
דברי הסבר, זה הסבר.
<סתיו שפיר (המחנה הציוני):>
במסגרת המספרים שאנחנו מבקשים, זאת לא תיאוריה. 
<היו"ר משה גפני:>
אני שלם עם מצפוני. את מה שאמרתי על דברי ההסבר, אנחנו עומדים בזה עד המילה האחרונה.

<סתיו שפיר (המחנה הציוני):>
כן, כשמאפשרים לחברי הכנסת להיות בחדר ולשאול את השאלות.

<היו"ר משה גפני:>
אוי, באמת.

<סתיו שפיר (המחנה הציוני):>
חוץ מאשר ברגעים האלה שמוציאים מהחדר.

<היו"ר משה גפני:>
בסדר. מי בעד אישור הפנייה? 

<סתיו שפיר (המחנה הציוני):>
אני עדיין לא שאלתי את השאלות.
<היו"ר משה גפני:>
מי נגד? מי נמנע?

הצבעה

בעד אישור פנייה מספר 233 – רוב
נגד – נגד
הפנייה נתקבלה.

<סתיו שפיר (המחנה הציוני):>
צריך להשמיע את ההקלטות שלך מלפני שלוש שנים עת ישבת באופוזיציה, איך ראית את הדברים האלה.

<היו"ר משה גפני:>
הפנייה אושרה.

אני עושה הפסקה של חמש דקות.

<(הישיבה נפסקה בשעה 11:10 ונתחדשה בשעה 11:20.)>
<היו"ר משה גפני:>
אנחנו מחדשים הישיבה. חילקו לכם עכשיו את הקיצוץ הרוחבי. 

פנייה מספר 9004, 297 ו-298.

<תמיר כהן:>
אגף התקציבים. הפנייה נועדה ליישם את החלטת הממשלה 1874 מיום 11 באוגוסט 2016 שעניינה תיעדוף הוצאות משרדי ממשלה לקראת דיוני התקציב לשנים 2017 ו-2018 ועמידה בסך מחויבויות הממשלה לשנת 2016. בליל אישור תקציב המדינה, הצעת תקציב המדינה לשנת הכספים 2017 ו-2018, הממשלה קיבלה החלטה - - -

<היו"ר משה גפני:>
לא. עזוב את הממשלה. מאיפה מגיע הכסף הזה?

<תמיר כהן:>
אני אומר.

<מיקי רוזנטל (המחנה הציוני):>
מה המשמעות? במה יקוצץ?

<היו"ר משה גפני:>
איפה יקוצץ? מאיפה מגיע הכסף הזה?

<תמיר כהן:>
אני מסביר. בבקשה, תנו לי להסביר עד הסוף.

<היו"ר משה גפני:>
בבקשה. הבמה לרשותך.

<תמיר כהן:>
תודה.

<ג'מאל זחאלקה (הרשימה המשותפת):>
יש הסבר למה הדברים תופחים? הניירת.

<היו"ר משה גפני:>
יש הסבר. אני פעם אסביר לך אבל אני לא בטוח שאני אצליח להסביר לגמרי.

<ג'מאל זחאלקה (הרשימה המשותפת):>
כמות הניירות שאנחנו מקבלים עכשיו היא יותר גדולה.

<קריאה:>
שלא תספיק לקרוא.

<יהודה גליק (הליכוד):>
ברוך השם, מדינה צומחת.

<מיקי רוזנטל (המחנה הציוני):>
מה צומחת? זה קיצוץ. 

<ג'מאל זחאלקה (הרשימה המשותפת):>
אני רוצה להציע הצעה.

<היו"ר משה גפני:>
לא. חבר הכנסת זחאלקה, לא.

<ג'מאל זחאלקה (הרשימה המשותפת):>
הצעה קצרה. 

<היו"ר משה גפני:>
בסדר. הצעה.

<ג'מאל זחאלקה (הרשימה המשותפת):>
היות ואין זמן ויש לחץ של זמן, הכנסת הזאת הרי העבירה כל מיני דברים הזויים, אז אפשר לבקש משר הפנים שידחה את תחילת השנה בשבועיים.

<מיקי רוזנטל (המחנה הציוני):>
הצעה מצוינת.

<ג'מאל זחאלקה (הרשימה המשותפת):>
אני לא מדבר על הדחייה של ראש השנה.

<היו"ר משה גפני:>
ברור. תמשיך.

<תמיר כהן:>
אני מסביר. החלטת הממשלה ש-שישה אחוזים מהעודפים שנותרו בשנת התקציב 2016 לא יועברו למשרדים בשנת התקציב 2017 ובמקום זה הם ישמשו לממן מחויבויות רוחביות. העודפים, יתרות ההתחייבויות של התקציב לשנת 2016 בסך של כ-1.6 מיליארד שקלים הולכים לממן מחויבויות בחינוך בסדר גודל של 1.05 מיליארד שקלים ועוד כ-521 מיליוני שקלים לטובת פעילות פרויקטים בתחבורה ובתחבורה ציבורית. נמצאים אתנו הרפרנטים ונציגי המשרדים הרלוונטיים, גם משרד התחבורה וגם משרד החינוך. ככל שיש שאלות, אנחנו נשמח להתייחס.
<מיקי רוזנטל (המחנה הציוני):>
יש שלוש שאלות עיקריות. שאל הראשונה היא, אם החלטתם באוגוסט – אני אנצל את חוכמתו של סמוטריץ - למה אתם מביאים את זה עכשיו? 

<היו"ר משה גפני:>
את זה שאל סמוטריץ.

<בצלאל סמוטריץ (הבית היהודי):>
עדיף שהאופוזיציה שואלת.

<מיקי רוזנטל (המחנה הציוני):>
שאלה שנייה. לפני שאתם מספרים לנו מעשיות לאן זה הולך, ספרו לנו במה אתם פוגעים, באיזה שירותים אתם פוגעים. אני מבקש לדעת. שאלה שלישית, תכף אני אשאל אותך.

<בצלאל סמוטריץ (הבית היהודי):>
אפשר לשאול כמה יערות כרתו בשביל הדברים האלה? למה אין לנו טבלטים כמו שיש בוועדת הפנים?

<מיקי רוזנטל (המחנה הציוני):>
שזאת שאלה אחרת.

<היו"ר משה גפני:>
מה אתה רוצה ממני? על זה אני מחליט. אנחנו רוצים לכרות יערות. זה מה שיש לך להגיד עכשיו ביום הזה? דבר ביום שקט יותר.

<סתיו שפיר (המחנה הציוני):>
משרד האוצר אידיאולוגית מתנגד לכל אפשרות להקל עלינו את החישוב של המספרים. טבלאות אקסל, זה פשוט עלול להקל עלינו יותר מדי את הניתוח של המספרים האלה.

<היו"ר משה גפני:>
מה התשובה? למה מביאים את זה עכשיו?

<סתיו שפיר (המחנה הציוני):>
ואם אפשר שכל אחד מנציגי המשרדים יתייחס לקיצוץ במשרד שלו ויסביר לנו באיזה שירותים בדיוק נערך הקיצוץ. לא רק נציג משרד האוצר אלא גם נציגי המשרדים.

<תמיר כהן:>
לשאלות חבר הכנסת מיקי רוזנטל. ההחלטה התקבלה באוגוסט 2016. אוגוסט 2016 זה עדיין במהלך שנת תקציב 2016. ההחלטה מדברת על לא להעביר עודפים שנוצרו בשנת 2016. באוגוסט 2016 אתה עדיין לא יודע את היקף העודפים שנשאר בשנת 2016.

<בצלאל סמוטריץ (הבית היהודי):>
אתה צודק. יודעים את זה במרץ 2017.

<מיקי רוזנטל (המחנה הציוני):>
אתה רציני.

<תמיר כהן:>
כן.

<מיקי רוזנטל (המחנה הציוני):>
התשובה שלך רצינית או שאתה לועג לי?

<תמיר כהן:>
אני מנסה לסיים. בסופו של דבר על העודפים יודעים רק בשנת 2017. לכן זה לא נכנס בבסיס התקציב וזה מועבר כתקציב על שינוייו לקראת סוף השנה.

לעניין איזה שירותים נפגעים. הדבר הזה לא מוריד מהתקציבים של תקציב 2017.

<סתיו שפיר (המחנה הציוני):>
כל משרד ומשרד יגיב על זה בבקשה ולא משרד האוצר.

<היו"ר משה גפני:>
אבל הוא באמצע תשובה. איך מקצצים וזה לא פוגע?

<תמיר כהן:>
מדובר בעודפים בשנת 2016 - - -

<מיקי רוזנטל (המחנה הציוני):>
מהרזרבה.

<תמיר כהן:>
כאשר המשרדים בנו את תקציבי המשרדים לשנת 2017, הם לקחו בחשבון, הם מסתכלים גם על הגידולים שיש להם בתקציב וגם על הכספים שלא עוברים בשנת 2016 ובונים את התקציב מראש.

<מיקי רוזנטל (המחנה הציוני):>
אדוני, זאת כלכלה שאפילו אני שאין לי ליבה מבין. אם מקצצים וזה לא פוגע בשום דבר, למה לא עושים את זה כל הזמן? זה גאוני. באמת, אני עוד לא שמעתי על דבר כזה. 
<היו"ר משה גפני:>
אני רוצה להביא את זה להצבעה.

<מיקי רוזנטל (המחנה הציוני):>
אני לא מוכן. לא. בשום אופן. אני רוצה להבין על כל דבר מה נפגע. אם שמו כסף ברזרבה, הייתה איזושהי תכנית או מחשבה מה לעשות אתו. 

<סתיו שפיר (המחנה הציוני):>
אני מבקשת שכל אחד מנציגי המשרדים יתייחס.

<מיקי רוזנטל (המחנה הציוני):>
מיליארד וחצי שקלים. זאת הפקרות. ככה חותכים?

<סתיו שפיר (המחנה הציוני):>
אגב, יש כאן עוד עניין. אומר נציג האוצר שהם לא ידעו לצפות מראש. עכשיו הם הרי מתכננים את התקציב ל-2019. אם לא הצלחתם לעשות את החישובים האלה כשעשיתם תקציב רגיל ל-2017, איך אנחנו יכולים לסמוך עליכם בתכנון התקציב ל-2019? 

<מיקי רוזנטל (המחנה הציוני):>
אני מבקש בשם האופוזיציה כולה. זה עניין כבד משקל וזאת לא עוד איזו העברה של שני מיליון שקלים.

<היו"ר משה גפני:>
חבר הכנסת רוזנטל רכז האופוזיציה, לפי דעתי זה נופל בקטגוריה של מה שאמר לי יושב ראש הכנסת. אם זאת עמדתך כרכז האופוזיציה, זה נופל בקטגוריה של מה שאמר לי יושב ראש הכנסת. תלמדו את העניין הזה, אני אביא את זה ביום ראשון. 

<מיקי רוזנטל (המחנה הציוני):>
אבל אני רוצה שביום ראשון יהיו תשובות.

<היו"ר משה גפני:>
בסדר. אני מבקש תשובות ביום ראשון.

<מיקי רוזנטל (המחנה הציוני):>
אני מבקש שנציגי המשרדים יאמרו מה לא נפגע. אולי זה פטנט, אולי יש לנו כאן סטרט-אפ, אנחנו נקצץ וזה לא יפגע בשום דבר.
<היו"ר משה גפני:>
בסדר. הם יבואו עם תשובות. אני אומר ליושב ראש הכנסת שלא הצבעתי על זה מכיוון נופל לקטגוריה של מה שהוא אמר.

<סתיו שפיר (המחנה הציוני):>
אפשר לקבל את התשובות לפני יום ראשון? במסגרת הנוהל. הנוהל מחייב אותם לומר מאיפה מעבירים. שייתנו לנו פירוט של כל אחד מהסכומים. יש כאן קיצוצים בכל משרדי הממשלה. שייתנו פירוט על כל אחד מהקיצוצים האלה, באיזה שירותים מקצצים. בכתב עוד לפני שהם מגיעים לדיון.

<היו"ר משה גפני:>
בסדר. אומרת היועצת המשפטית שיש את זה. זה ירד מסדר היום עכשיו.

<בצלאל סמוטריץ (הבית היהודי):>
יש לי בקשה. שאחד הסדרנים יאסוף את כל החוברות ונחלק אותם לקראת יום ראשון.

<היו"ר משה גפני:>
בסדר גמור. בקשתך התקבלה. דרך אגב, שמתי לב שיש לך בעניין הזה וגם לסתיו שפיר אותה בקשה.

<בצלאל סמוטריץ (הבית היהודי):>
זה ממש כואב הלב. זה ממש מוגדר כשערורייה. אני לא מבין מה זה.

<היו"ר משה גפני:>
פנייה מספר 234 עד 237, משרד החוץ.

<חזי כהן:>
אגף התקציבים. הפנייה נועדה לתגבור תקציב משרד החוץ בסך של 85 מיליון ו-559 אלפי שקלים בהתאם לקצב הביצוע בפועל של נציגויות מדינת ישראל בחוץ לארץ, תגבור למטה משרד החוץ בישראל. תגבור לפעילות משרד החוץ בארץ ולפעילויות הנציגויות בחוץ לארץ ולפעילות הדיפלומטית וסיוע החוץ בחוץ לארץ בהתאם להחלטות ממשלה.

<היו"ר משה גפני:>
שאלות.

<סתיו שפיר (המחנה הציוני):>
כן. שנייה.

<היו"ר משה גפני:>
אין שנייה. 

<סתיו שפיר (המחנה הציוני):>
פעם ראשונה שאני רואה את ההעברה הזאת.

<היו"ר משה גפני:>
 זאת העברה שנמצאת באתר של כולם כל הזמן. את לא חייבת לשאול. את יכולה.

<סתיו שפיר (המחנה הציוני):>
לאן אתה ממהר? גם כך אתה יושב בזמן מליאה. איפה נציגות משרד החוץ? אפשר שהיא תצטרף לשולחן?

<היו"ר משה גפני:>
לא. אני מודיע אם מצטרפים לשולחן. תשמרי על הכבוד של יושב ראש הוועדה.

<סתיו שפיר (המחנה הציוני):>
תשמור על הכבוד של חברי הוועדה. אני רוצה לשאול את נציג משרד החוץ. 

<היו"ר משה גפני:>
בבקשה. תצטרפי לשולחן.

<סתיו שפיר (המחנה הציוני):>
תודה. תפרטי לנו בבקשה איך אתם מתנהלים לאורך כל השנה כאשר רק בשלב הזה של השנה, שלושה ימים לפני שהיא מסתיימת, נערכים השינויים התקציביים האלה ואיך זה משפיע על עבודתכם.

<סימה נח ימין:>
בעיקרון אנחנו מתוקצבים בחוסר. לצערנו תקציב משרד החוץ, אנחנו מתוקצבים בחוסר בתקציב. אנחנו העברנו פנייה כבר מזמן.

<סתיו שפיר (המחנה הציוני):>
מתי העברתם?

<סימה נח ימין:>
לפני מספר חודשים.

<סתיו שפיר (המחנה הציוני):>
גפני, שמעת את זה?

<תמיר כהן:>
התחזית העדכנית - - -

<סתיו שפיר (המחנה הציוני):>
לא, אני שואלת את משרד החוץ.

<סימה נח ימין:>
התקציב שלנו מתוקצב בחוסר.

<סתיו שפיר (המחנה הציוני):>
גפני, משרד החוץ אומרים שהם מתוקצבים בחסר והם כבר לפני חודשים העבירו פנייה לשינויים האלה. אני שאלתי איך הם יכולים לתפקד כשהם לא מקבלים את הכסף הזה עד שלושה ימים לפני סוף השנה.

<היו"ר משה גפני:>
אני אענה לך. 

<סתיו שפיר (המחנה הציוני):>
האם עכשיו, כשאתם מקבלים את הכסף, תדעו איך להשתמש בו?

<רחל עזריה (כולנו):>
שואלים איך הם מתפקדים כשאנחנו לא מאשרים. 

<סתיו שפיר (המחנה הציוני):>
השאלה היא למשרד החוץ. 

<רחל עזריה (כולנו):>
הוועדה הזאת היא מלכוד 22.

<היו"ר משה גפני:>
אגף התקציבים, נא להסביר.

<סתיו שפיר (המחנה הציוני):>
אני שאלתי את משרד החוץ ולא את משרד האוצר.

<תמיר כהן:>
יושב ראש הוועדה שאל אותי.

<סתיו שפיר (המחנה הציוני):>
אבל היא הייתה באמצע הדברים שלה. אתם צריכים לדבר בשמם? הם לא יודעים לדבר בשביל עצמם?

<היו"ר משה גפני:>
אגף התקציבים, בבקשה. זאת לא שאלה למשרד החוץ.
<סתיו שפיר (המחנה הציוני):>
שאלתי את משרד החוץ איך הוא מתפקד.

<היו"ר משה גפני:>
לפני שאתה עונה, אני עונה. משרד החוץ דיבר אתי כמה פעמים לגבי הנושא הזה שהוא מתפקד בחסר, שצריך להעביר לו תקציבים וזה נכון. השאלה היא נכונה. היא לא חייבת לענות יותר מזה. היא עובדת המשרד.

<סתיו שפיר (המחנה הציוני):>
היא הייתה ממש באמצע.

<היו"ר משה גפני:>
היא עובדת מדינה. היא אמרה באופן ברור את עמדתה. מי שבעל הבית שלה - - -

<סתיו שפיר (המחנה הציוני):>
היא לא סיימה.

<היו"ר משה גפני:>
אני יכול לסיים את דבריי?

<סתיו שפיר (המחנה הציוני):>
תן לה לסיים.

<היו"ר משה גפני:>
אני לא רוצה.

<סתיו שפיר (המחנה הציוני):>
תכבד את הפקידים.

<היו"ר משה גפני:>
לא רוצה. זה אגף התקציבים. לשם מופנית השאלה.

<ג'מאל זחאלקה (הרשימה המשותפת):>
צריך להביא את שר החוץ לוועדה. 

<היו"ר משה גפני:>
אפשר להביא את הסגנית.

<סתיו שפיר (המחנה הציוני):>
אתה יודע איך משרד החוץ מתנהל?

<היו"ר משה גפני:>
הסגנית של שר החוץ היא סגנית שמתפקדת תחת שר שהוא ראש הממשלה. עליה בג"ץ לא קבע שזה לא בסדר. רק על ליצמן. הבג"ץ המאוד שוויוני, יושבת סגנית, שזה בסדר, אני מאוד מכבד אותה וחושב שהיא סגנית טובה, אתה אין בעיה אבל יש בעיה עם ליצמן שהוא סגן בתפקוד של שר. 

<רחל עזריה (כולנו):>
יפה לראות אותך ככה מגן על ליצמן.

<היו"ר משה גפני:>
רגע. אני רוצה להרחיב בעניין הזה.

<תמיר כהן:>
עוד רגע הרפרנט של משרד החוץ יתייחס לגופו של עניין. אני באופן כללי לפרוטוקול אומר שכל אחד מתקציבי המשרדים מתוקצב לפי סדר העדיפות שהממשלה החליטה עליו ולפי גג התקציב שהממשלה החליטה עליו. ככל שתבחר לנכון, היא תוכל להוסיף ולהוריד לכל אחד מהתקציב. מצד שני, לכל אחד מהמשרדים מותר לבוא בדרישות תקציביות.

<סתיו שפיר (המחנה הציוני):>
יש כאן קיצוצים בתכניות נתיב, משרד התפוצות. מי מהמשרדים הרלוונטיים יכול להרחיב לנו על הקיצוצים האלה?

<תמיר כהן:>
אלה לא קיצוצים. אלה שיתופי פעולה.

<סתיו שפיר (המחנה הציוני):>
אתה מהמשרד הרלוונטי או אתה ממשרד האוצר? איפה נציג המשרדים?

<קריאה:>
הוא רפרנט של משרד החוץ.

<סתיו שפיר (המחנה הציוני):>
יש כאן את משרד ראש הממשלה, את משרד התפוצות?

<היו"ר משה גפני:>
הם לא צריכים להיות. 

<תמיר כהן:>
במשרד התפוצות מדובר בשיתופי פעולה בין משרד התפוצות לבין משרד החוץ בפרויקטים משותפים כאשר משרד התפוצות מעביר כסף ומשרד החוץ הוא זה שמבצע. מפורט לכם בדיוק בעמוד הבא איזה פרויקטים – המאבק באנטישמיות במערב אירופה, הפורום הגלובלי למאבק באנטישמיות שמתקיים בישראל פעם בשנתיים – ובהתאם להחלטת ממשלה 3028 לסיוע לקהילה היהודית ביוסטון בעקבות נזקי סופת ההוריקן שם.

<סתיו שפיר (המחנה הציוני):>
החלטת הממשלה שכתובה כאן, 1299, מ-2014.

<תמיר כהן:>
נכון.

<סתיו שפיר (המחנה הציוני):>
היא החלטה שלא צפיתם מראש שהיא צריכה להיכנס?

<תמיר כהן:>
לא. ההחלטה מדברת על העברות כספים בין השנים 2015 עד 2019, בין היתר 2017.

<סתיו שפיר (המחנה הציוני):>
ידעתם עליה מראש. למה זה לא בבסיס התקציב?

<היו"ר משה גפני:>
תאפשרי לו להשלים את התשובה.

<סתיו שפיר (המחנה הציוני):>
אני רק חידדתי את השאלה.

<תמיר כהן:>
ההחלטה מדברת על איגום תקציבים במשרד החוץ, ויתקנו אותי נציגי משרד החוץ אם אני טועה, בסכום של 1,600 שקלים מדי שנה לפעילות הזאת.

<מיקי רוזנטל (המחנה הציוני):>
לא. זה עלה גם בדיון הקודם. 

<סתיו שפיר (המחנה הציוני):>
למה זה לא בבסיס?

<היו"ר משה גפני:>
אמרו נציגי משרד החוץ שהתשובה חיובית רק הנהנו בראש והנהון בראש לא עובד בישיבה. בישיבה כאן עובדים רק עם הפה.
<סתיו שפיר (המחנה הציוני):>
למה זה לא מתוקצב בבסיס כשאתם יודעים על זה מראש?

<היו"ר משה גפני:>
הוא הסביר.

<סתיו שפיר (המחנה הציוני):>
הוא לא הסביר.

<היו"ר משה גפני:>
הוא הסביר. הוא אמר שזה תקציב עד 2019.

<סתיו שפיר (המחנה הציוני):>
עדיין. הם יודעים שזה עד 2019. למה זה לא בבסיס?

<היו"ר משה גפני:>
בסדר. תודה. 

<סתיו שפיר (המחנה הציוני):>
גפני, אתה יכול להסביר לי את זה?

<היו"ר משה גפני:>
אני לא יודע. הוא אמר. 

<סתיו שפיר (המחנה הציוני):>
אבל הם יודעים מראש. הם יודעים עד 2014. למה זה לא בבסיס?

<היו"ר משה גפני:>
את מציעה לא לאשר את זה כדי שיהיה עוד חסר?

<סתיו שפיר (המחנה הציוני):>
לא. אני מציעה משהו אחר. שבבסיס התקציב ישימו את הכסף. 

<היו"ר משה גפני:>
אומרת חברת הכנסת סתיו שפיר שזה צריך להיות בבסיס התקציב. אתה אמרת שמדובר על תקציב שהוא רב שנתי. אם זאת התשובה, תגיד אותה שוב.

<תמיר כהן:>
התשובה היא שהתקציב הוא לחמש שנים, מ-2015 עד 2019 ולכן הוא לא בבסיס התקציב.

<סתיו שפיר (המחנה הציוני):>
מה הבעיה לשים כל שנה?

<היו"ר משה גפני:>
לא לענות. 

<סתיו שפיר (המחנה הציוני):>
מה מונע מכם לעשות את זה?

<היו"ר משה גפני:>
מיקי רוזנטל, בבקשה, שאלה.

<מיקי רוזנטל (המחנה הציוני):>
גם בדיון הקודם בסוגיה הזאת בגינה נדחתה הבקשה הזאת, עלתה השאלה שלא עלתה בקנה אחד עם מה שאתם אומרים עכשיו, שזה מ-2014 עד 2019. אחד הסעיפים נוגע למשל למיליון ו-600 אלף שקלים שנוגע לציון שנת החמישים ליחסים עם גרמניה. החלטה שהתקבלה ב-2014 ונועדה לתקצב את האירועים בשנת 2015. האירועים האלה הסתיימו בשנת 2015 ואתם מביאים את זה עכשיו ב-2017. זה לא עולה בקנה אחד עם מה שאתם אומרים. זאת לא תכנית רב שנתית, זה קשקוש רב לאומי אולי. זאת לא תכנית רב שנתית.

<היו"ר משה גפני:>
תשובה לשאלה הזאת שהיא שאלה קשה.

<תמיר כהן:>
זאת בדיוק אותה תשובה לשאלה ששאלה חברת הכנסת שפיר. 

<היו"ר משה גפני:>
לא. הוא אומר שיש כאן תכנית בתוך ההעברה הזאת שהיא 2014 עד 2015.

<תמיר כהן:>
החלטת הממשלה 1299 מדברת על העברה - - -
<היו"ר משה גפני:>
החלטת הממשלה לא מעניינת. מדבר השכל הישר. יש כאן כסף שהוחלט עליו ב-2014, על פעולות שמסתיימות ב-2015. 

<מיקי רוזנטל (המחנה הציוני):>
שמסתיימות ב-2015 והסתיימו ב-2015.

<תמיר כהן:>
אני רוצה לתקן. לפי החלטת הממשלה, הפעילות נמשכת עד שנת 2019.

<היו"ר משה גפני:>
גם בנושא הזה?

<תמיר כהן:>
כן.

<היו"ר משה גפני:>
תודה. מי בעד אישור הפניות?

<מוסי רז (מרצ):>
רגע. אני רוצה להתייחס לנושא של ההעברה ממשרד התפוצות. אני רוצה לשאול מה הפירוש וכמה עלה הסיוע לקהילה היהודית ביוסטון עקב סופת ההוריקן. מה עשינו בכסף הזה וכמה זה עלה? האם אנחנו צופים שתהיה סופת הוריקן או שאנחנו נדרשים לאשר רטרואקטיבית?

<היו"ר משה גפני:>
מי זה אתם שאתם צופים? זה הקדוש ברוך הוא מחליט.

<מוסי רז (מרצ):>
ממתי אנחנו מתערבים בעניינים של מעצמות זרות?

<היו"ר משה גפני:>
שאלה ברורה.

<תמיר כהן:>
מדובר בהחלטת ממשלה לתקצוב של מיליון דולר לטובת העניין. לגבי הפעולות שנעשו עם התקציב, אני מציע שמשרד החוץ יפרט.

<היו"ר משה גפני:>
בבקשה, משרד החוץ.

<עודד לויאן:>
בעקבות דיון והחלטת ממשלה בעקבות הסופה, הוחלט על גובה הסיוע. יש ועדה שמטפלת בכל הדברים. מכיוון שהכסף עדיין לא עבר, זה דבר שעדיין לא הצלחנו להעביר, אנחנו מחכים להעברה הזאת כדי לבצע את הפעולה. עדיין לא העברנו.

<מוסי רז (מרצ):>
מה זה סיוע? חילקו לחם? חילקו מקדונלד? בנו בתים? בנו בית כנסת? מה עשו בכסף?

<עודד לויאן:>
יש דברים שביצענו, דברים שההחלטה לגביהם הייתה קודם לכן, כמו החלטות ממשלה וכבר יצאנו לדרך. הדיונים על אופי הסיוע כרגע מתקיימים. יש הרבה הצעות ועדיין לא הוחלט בוועדה למה זה הולך מתוך כלל ההצעות עד שהכסף לא יבוא.

<מיקי רוזנטל (המחנה הציוני):>
אם הם עדיין לא החליטו, הם לא צריכים את הכסף.

<מוסי רז (מרצ):>
אם רוצים בית כנסת רפורמי, לא יעבירו. 

<היו"ר משה גפני:>
מוסי רז מבקש שעם הכסף הזה לא יבנו בית כנסת רפורמי.

<עודד לויאן:>
מדובר בסיוע.

<עמר בר-לב (המחנה הציוני):>
בהמשך לשאלה של מיקי רוזנטל. אותו סוג שאלה. אני רואה כאן חמישה מיליון שקלים לשכירת מטוס הסופרטנקר. מה זה שכירת מטוס הסופרטנקר? השריפה שהייתה בכרמל? שריפות שתהיינה?

<עודד לויאן:>
השריפה שהייתה. במהלך השריפה שהייתה, בגלל שאנחנו פועלים בחוץ לארץ אנחנו אלה שבאמצעות הנציגויות שכרנו את הסופרטנקר.

<עמר בר-לב (המחנה הציוני):>
התברר שהמחיר יותר נמוך ממה שחשבתם? פתאום יש חמישה מיליון שקלים עודף? נדמה לי שהשריפה בכרמל הייתה ב-2014.
<עודד לויאן:>
בדרך כלל כשיש דברים בחוץ לארץ, משרד החוץ, אנחנו אלה שחתמנו את החוזה באמצעות הנציגויות, אלה שהזמינו את המטוס, אלה ששילמו על הדלק ואלה שביצעו את הכול מול חברות בחוץ לארץ. היו תשלומים בארצות הברית, היו תשלומים על תדלוק במזרח הרחוק. משרד ראש הממשלה הוא זה שהיה אמור לשלם ורק כעת התשלום עבר. 
<היו"ר משה גפני:>
תודה רבה. מי בעד אישור הפניות?

<סתיו שפיר (המחנה הציוני):>
למה לא הכנסתם את זה לבסיס התקציב?

<היו"ר משה גפני:>
מי בעד אישור הפניות?

<סתיו שפיר (המחנה הציוני):>
גפני, אתה הבנת את זה? 

<היו"ר משה גפני:>
הבנתי.

<סתיו שפיר (המחנה הציוני):>
רביזיה.

<היו"ר משה גפני:>
מי נגד? מי נמנע?

הצבעה

בעד אישור פנייה מספר 234 עד 237 – רוב
נגד – נגד
הפנייה נתקבלה.

<היו"ר משה גפני:>
הפניות אושרו.

<סתיו שפיר (המחנה הציוני):>
רביזיה.

<היו"ר משה גפני:>
חברת הכנסת סתיו שפיר מבקשת רביזיה.

ברשותכם, אני רוצה לעבור לעמוד 12. משרד המדע, התרבות והספורט.

<תמיר כהן:>
אגף התקציבים. הפנייה נועדה להעביר כשמונים מיליוני שקלים למשרד התרבות והספורט, למטה המשותף של משרד המדע, הטכנולוגיה והחלל ומשרד התרבות והספורט. עיקרי הפנייה הם כדלקמן: כ-22 מיליון שקלים לטובת תקציב מינהל הספורט. אני כבר אפרט את השימושים. כ-14.1 מיליון שקלים למטה המשותף של משרד התרבות והספורט והמדע ולמרכז ההסברה. 

<מיקי רוזנטל (המחנה הציוני):>
למה צריך עוד כסף למשרד ההסברה? לא הבנתי.

<היו"ר משה גפני:>
צריך.

<מיקי רוזנטל (המחנה הציוני):>
טובעים שם בכסף.

<תמיר כהן:>
יש עוד תקציב מהסכמים פוליטיים תקציביים שגם אותו אני אפרט.

עיקרי הפנייה בספורט. תקציב מינהל הספורט, כ-22 מיליון שקלים.

<היו"ר משה גפני:>
בספורט צריך הרבה כסף? טוב, לא חשוב.

<תמיר כהן:>
כחמישה מיליון שקלים עבור השלמת תקציב למימון אירועים בינלאומיים שאירחנו כאן בישראל, ביניהם אליפות אירופה בכדורסל. כשמונה מיליון שקלים למכון וינגייט. התקציב מועבר למכון וינגייט בהתאם לתכנית ההבראה של המכון. אני מזכיר לכם שבתחילת השנה גם העברנו חקיקה שמעבירה את וינגייט מעמותה לתאגיד ציבורי ולכן התקציב שלו מהשנה הבאה יתחיל להיות מאושר גם במסגרת תקציב המדינה. למעשה מה שאנחנו עושים כאן, אנחנו מעבירים לו כסף לסגור את הגירעון בהתאם לתכנית ההבאה כך שהוא יכול לצאת לדרך חדשה החל ממרץ 2018. בנוסף יש העברה ממשרד החינוך בסך של שלושה מיליוני שקלים, שיתוף פעולה בין משרד החינוך למשרד התרבות והספורט.

<יפעת שאשא ביטון (כולנו):>
הוא מדבר ואף אחד לא מקשיב. אחר כך יתחילו אלף שאלות.

<סתיו שפיר (המחנה הציוני):>
כל מה שהוא אומר עכשיו, כתוב בדפים. השאלות שלנו הן על מה שלא כתוב בדפים. אני מניחה שקראת הכול.

<עמר בר-לב (המחנה הציוני):>
מה זה סעיף 4, הפנייה כוללת תקציב פוליטי? מה זה תקציב פוליטי?

<תמיר כהן:>
אני אפרט. יש כאן שלוש העברות של הסכמים פוליטיים תקציביים. הסכמים פוליטיים תקציביים מועברים בהתאם להנחיית היועץ המשפטי לממשלה.

<עמר בר-לב (המחנה הציוני):>
מה אלה ההסכמים האלה?

<תמיר כהן:>
אלה הסכמים שנכרתו עם חברי כנסת או עם מפלגות.

<עמר בר-לב (המחנה הציוני):>
אלה המתנות האישיות שקיבלו חברי כנסת?

<סתיו שפיר (המחנה הציוני):>
תפרט. למה זה לא כתוב?

<תמיר כהן:>
זה כתוב.

<סתיו שפיר (המחנה הציוני):>
איפה? הפירוט של חברי הכנסת?

<מיקי רוזנטל (המחנה הציוני):>
באיזה עמוד?

<תמיר כהן:>
בהמשך לדברי ההסבר יש שלוש פסקאות שמפרטות. הפסקה הראשונה שמפרטת היא כדלקמן.
<היו"ר משה גפני:>
בעמוד 14, בסעיף 2. אני מבקש, תקראו. ביקשתם דברי הסבר והנה, יש דברי הסבר.

<קריאה:>
ניסן סלומינסקי ונורית קורן.

<היו"ר משה גפני:>
כן. זה כתוב.

<מיקי לוי (יש עתיד):>
אנחנו רוצים לדחות את זה.

<היו"ר משה גפני:>
מי בעד אישור הפניות?

<סתיו שפיר (המחנה הציוני):>
רגע. גפני, לא קיבלנו תשובות. יש לנו עוד הרבה מאוד שאלות. זאת העברה ענקית.

<קריאה:>
סלומינסקי וקורן, שיבואו לכאן להסביר.

<טמיר כהן:>
בעד – 6.

<סתיו שפיר (המחנה הציוני):>
גפני, סליחה, לא סיימנו את הדיון על ההעברה הזאת. הנציגים של המשרדים נמצאים כאן?

<יפעת שאשא ביטון (כולנו):>
אני מצביעה במקום רועי.

<היו"ר משה גפני:>
מי נגד?

<סתיו שפיר (המחנה הציוני):>
אנחנו נגד. אי אפשר להעלות את ההעברה הזאת. 

<היו"ר משה גפני:>
תודה רבה. את יכולה לשאול את השאלות.

הצבעה
בעד אישור הפניות – 6
נגד – מיעוט
הפניות נתקבל.

<היו"ר משה גפני:>
הפנייה אושרה.

<סתיו שפיר (המחנה הציוני):>
איך היא אושרה? יש לי כמה שאלות.

<היו"ר משה גפני:>
בבקשה, אני מאפשר לך. יש גם רביזיה.

<סתיו שפיר (המחנה הציוני):>
אני רוצה בבקשה פירוט על כל אחד מההסכמים הפוליטיים.

<היו"ר משה גפני:>
אני רוצה להגיד לך משהו לגופו של עניין. אני טופח לעצמי על השכם כל הזמן.

<יהודה גליק (הליכוד):>
אנחנו שמים לב.

<היו"ר משה גפני:>
היית עולה להר הבית עם השבחים אלה. אסור לעלות להר הבית. המציאות היא שאפילו כסף שהוא מיליון ומשהו, הסכמים קואליציוניים, דרשנו שזה יהיה בדברי ההסבר. זה מופיע בדברי ההסבר. מעולם זה לא היה. זה שצריך לקרוא את זה ולבוא עם הידע ולא לשאול אותם מה זה הסכמים קואליציוניים, זאת תמונת המצב. זה כתוב.

<סתיו שפיר (המחנה הציוני):>
אני שואלת על מה שלא כתוב בדף. גפני, תסמוך עלי שקראתי את מה שכתוב בדף. 

<היו"ר משה גפני:>
אני סומך עליך. רק תשאלי קצר.

<סתיו שפיר (המחנה הציוני):>
אני שואלת שאלה לגבי העברה פוליטית לחבר הכנסת מיקי זוהר. הוזכר כאן בדף שאין עדיין אישור משפטי. אני רוצה לראות בבקשה את האישורים המשפטיים או להבין מה הדיון המשפטי שנעשה בהעברה הזאת. רק שיבינו חברי הכנסת שאכפת להם משירותים חברתיים, גם במפלגת כולנו, שברגע שכסף כזה, שהוא כסף פוליטי, נשמר בצד, אפילו לא התקבל עליו אישור משפטי, בעצם במקום שמיליון השקלים האלה ויותר יועברו לאנשים שבאמת זקוקים להם, הם סתם נשמרים באיזו רזרבה בקופה, במקום שיהיה אפשר לנצל אותם. זה הרבה מאוד כסף וזה כסף פוליטי שרשום על שמם של חברי כנסת. היה מצופה שגם אתם, יהיה לכם אכפת מהכסף הזה. אפשר להבין את העמדה המשפטית?

<היו"ר משה גפני:>
שאלתך ברורה.

<סתיו שפיר (המחנה הציוני):>
אני מבקשת לשמוע את העמדה המשפטית לדבר הזה. יש לי עוד שאלות.

<היו"ר משה גפני:>
אז תשאלי.

<סתיו שפיר (המחנה הציוני):>
אני מבקשת לקבל על זה תשובה.

<היו"ר משה גפני:>
אני אתן לך תשובה ואחר כך תשאלי עוד. אתה לא מעביר כסף שאין לו אישור של היועץ המשפטי. גם אם יש הסכמים, אתה לא מוסמך להעביר את זה. זה נורא פשוט.

<תמיר כהן:>
העבודה היא בדיוק בהתאם להנחיית היועץ המשפטי לממשלה. אין כאן העברה של הסכם פוליטי תקציבי או הסכם קואליציוני שלא מגיע לאחר אישור משפטי. יש גם אישור משפטי של המשרד הרלוונטי.

<סתיו שפיר (המחנה הציוני):>
כתוב כאן שאין.

<תמיר כהן:>
לא. רשום שבעת שהדברים הוקראו ב-18 בדצמבר בוועדת הכספים, לא היה אישור משפטי.

<מיקי רוזנטל (המחנה הציוני):>
תקשיב רגע. כסף מסוים כאן הולך ליד בן צבי, יד בן צבי הוא מוסד מכובד. אין לו מספיק כסף ונאמר שזה ראוי. החלק האחר של הכסף הולך לשימור אתרי התיישבות שזה כמו להגן על סבתא של מנשה. אתה לא יודע מי זה מנשה ואתה לא יודע מי זאת הסבתא שלו. מה זה הדבר הזה? היועץ המשפטי לממשלה בחיים לא היה מאשר דבר כזה. זה מושג כללי. זה לא אומר מי הגוף שמקבל את הכסף וזה דבר שלא מקובל עלינו, לא מקובל על בית משפט, לא היה ולא יהיה גם. אני אומר לך שעל הדבר הזה, אדוני, אם אתה מעביר את זה, אני הולך לבית משפט עכשיו. עכשיו אני אבקש צו מניעה נגד הכנסת. עכשיו.

<היו"ר משה גפני:>
תשלימי את השאלות. אני מבקש שתרשום לך ותענה על הכול יחד. אמרת שיש לך עוד שאלות.
<מיקי רוזנטל (המחנה הציוני):>
חייב להיות המוסד שמקבל את הכסף וכאן אין פירוט של המוסד שמקבל את הכסף. 

<סתיו שפיר (המחנה הציוני):>
אני מבקשת את נציג משרד הבריאות בבקשה.
<היו"ר משה גפני:>
למה?

<סתיו שפיר (המחנה הציוני):>
כי יש כאן הורדה במשרד הבריאות.

<תמיר כהן:>
זאת העברה ממשרד הבריאות. נציג משרד התרבות והספורט שמקבל את הכסף נמצא כאן.

<סתיו שפיר (המחנה הציוני):>
יש קיצוץ במשרד הבריאות. אפשר את נציג משרד הבריאות? לא שאלתי אותך אלא את נציג משרד הבריאות. לפי הנוהל צריך להיות כאן גם נציג משרד ראש הממשלה, גם נציג משרד החינוך.

<היו"ר משה גפני:>
לא צריך להיות.

<סתיו שפיר (המחנה הציוני):>
לפי הנוהל צריך להיות. לקרוא לך את הנוהל?

<היו"ר משה גפני:>
את רוצה לדעת על משרד הבריאות?

<סתיו שפיר (המחנה הציוני):>
מה זאת אומרת לא צריך להיות? הנוהל השתנה? לפי הנוהל הוא צריך להיות כאן. ההעברה הזאת משפיעה עליו. גם נציג משרד החינוך. גם נציג משרד העלייה והקליטה.

<היו"ר משה גפני:>
אין דבר כזה. זה לא הנוהל, עם כל הכבוד.

<סתיו שפיר (המחנה הציוני):>
הנוהל מחייב שנציגי המשרדים הרלוונטיים יהיו כאן. לקרוא את הנוהל?

<היו"ר משה גפני:>
את רוצה לדעת על משרד הבריאות?

<סתיו שפיר (המחנה הציוני):>
כן, בבקשה.

<היו"ר משה גפני:>
מי זה נציג משרד הבריאות?

<תמיר כהן:>
לא כאן.

<סתיו שפיר (המחנה הציוני):>
אי אפשר להעלות את ההעברה.

<היו"ר משה גפני:>
אפשר והיא עברה. היועצת המשפטית, יש בעיה?

<מיקי רוזנטל (המחנה הציוני):>
אדוני, אנחנו לא מוכנים. אני מבקש חוות דעת לגבי העניין שהעליתי. לא יכול להיות שלא תהיה כתובת.

<מיקי לוי (יש עתיד):>
נאמר שנציג המשרד יהיה.

<סתיו שפיר (המחנה הציוני):>
סעיף 6 בנוהל שהעברנו בעקבות העתירה לבג"ץ ושגם אושר על ידי בג"ץ: נציגי המשרד הממשלתי הרלוונטי לשינוי התקציבי יגיעו אף הם לכל דיון בשינוי תקציבי הקשור במשרדם ויהיו ערוכים למתן מענה לשאלות חברי הוועדה ולמתן פרטים נוספים בנושא השינוי לרבות פרוטוקולים של החלטת המשרד.

<היו"ר משה גפני:>
תודה. היועצת המשפטית של הוועדה, בבקשה.

<שגית אפיק:>
מי שצריכים להיות הם נציגי המשרדים הרלוונטיים. במקרה הזה מדובר בפנייה שדנה בחלקה במדע, תרבות וספורט וזה המשרד הרלוונטי ביותר. לכן אני חושבת שאלו הנציגים שצריכים לתת לך את התשובות.

<סתיו שפיר (המחנה הציוני):>
למה? ההורדה כאן ממשרד הבריאות לא נחשבת בעיניכם?

<היו"ר משה גפני:>
אין כמעט פנייה שאין בה קיצוצים במשרדים. אין דבר כזה.

<סתיו שפיר (המחנה הציוני):>
בטח שיש.

<תמיר כהן:>
לפרוטוקול, זה לא קיצוץ אלא זה שיתוף פעולה של משרד הבריאות עם משרד התרבות והספורט במסגרת יום ההליכה.

<סתיו שפיר (המחנה הציוני):>
משרד החינוך, יש כאן קיצוץ של חמישה מיליון שקלים, הוא לא רלוונטי? לא רלוונטי בעיניכם שהוא יהיה כאן

<היו"ר משה גפני:>
התשובה ניתנה. תודה.

<סתיו שפיר (המחנה הציוני):>
התשובה לא ניתנה. קיצוץ של משרד החינוך בחמישה מיליון שקלים ולא רלוונטי בעיניכם שהוא יהיה כאן?

<מיקי רוזנטל (המחנה הציוני):>
אני רוצה לחדד את השאלה שלי. הנחיית היועץ המשפטי לא הייתה בתוקף עת הכסף הזה ניתן, לאתרי התיישבות.

<היו"ר משה גפני:>
נכון. דרך אגב, זה לא הדבר היחיד. היו הרבה דברים שלא היה אישור וניתנו מאוחר יותר.

<מיקי רוזנטל (המחנה הציוני):>
זאת שאלה משפטית.

<שגית אפיק:>
הוא אומר משהו אחר, שההנחיה לא הייתה בתוקף.

<מיקי רוזנטל (המחנה הציוני):>
ההנחיה לא הייתה בתוקף.

<היו"ר משה גפני:>
לא הבנתי. מה זה ההנחיה לא הייתה בתוקף?

<מיקי רוזנטל (המחנה הציוני):>
כספים קואליציוניים וזהות המקבל שלהם, עכשיו צריכה להיות מפורטת לפי הנחיית היועץ המשפטי באופן מפורט, מי מקבל את הכסף. זה לא יכול להיות איזה גוף אמורפי או איזה שם כללי אלא צריך להגיד איזו עמותה או גוף מקבלים את הכסף. למרות הנחיית היועץ המשפטי לממשלה, הכסף הזה ניתן עכשיו. לכן לטעמי מבחינה משפטית הנחיית היועץ המשפטי חלה עליו.

יותר מזה, יש כאן דיפרנציאציה בין סוגים, הכסף הקואליציוני של חברת הכנסת קורן ניתן ליד בן צבי והוא מוסד ידוע ומוכר. הכסף של ניסן סלומינסקי הוא כסף אמורפי. שימור אתרים ביהודה ושומרון. אני אומר לך שזה כמו סבתא שלי.

<היו"ר משה גפני:>
קודם אמרת הגדרה אחרת.

<מיקי רוזנטל (המחנה הציוני):>
סבתא של מנשה כשאף אחד לא יודע מי זה מנשה ומי זאת סבתא שלו. אנחנו לא יכולים לאשר כסף שאין לו כתובת.

<היו"ר משה גפני:>
השאלה ברורה. תשובה, לפני היועצת המשפטית. קודם כל, עובדתית.

<תמיר כהן:>
העובדות הן כדלקמן. חבר הכנסת מיקי רוזנטל צודק. הסיכום עם חבר הכנסת ניסן סלומינסקי היה לפני שההנחיה נכנסה לתוקף ובגלל זה הלכנו כאן לחומרה. גם כאשר הסיכום היה לפני ההנחיה, עדיין נהגנו בהעברה הזאת כמו ההנחיה. מה זאת אומרת? שניתנו אישורים משפטיים גם של משרד התרבות והספורט ולאחר מכן של הלשכה המשפטית במשרד האוצר. רק לאחר כל הבדיקות האלה, הבאנו - - -

<סתיו שפיר (המחנה הציוני):>
תראה לנו את האישורים.

<היו"ר משה גפני:>
רגע. הוא באמצע התשובה. אני רוצה לשמוע. גם אותי זה מעניין ולא רק אותך.

<תמיר כהן:>
רק לאחר מכן הפנייה הובאה.

<היו"ר משה גפני:>
מה זה לאחר מכן? 

<תמיר כהן:>
רק לאחר שנעשו כל הבדיקות המשפטיות והמקצועיות, רק לאחר מכן הפנייה הובאה לאישורכם.

<מיקי רוזנטל (המחנה הציוני):>
אתה רוצה להגיד לי שיועץ משפטי נתן את ידו להגדרה שהכסף יינתן לשימור אתרי התיישבות? אני לא מכיר יועץ משפטי כזה.

<תמיר כהן:>
הכסף לשימור אתרי התיישבות - נמצא כאן נציג משרד התרבות והספורט שיוכל להסביר את זה יותר בפירוט – מחולק לפי מה שנקרא תקנת תמיכה ולכן הוא מחולק לפי מבחן תמיכה, לפי סעיף 3א לחוק יסודות התקציב, מבחן שוויוני. יותר מזה, גם הגופים שנהנים ממנו לאחר מכן, זה מפורט באתר משרד התרבות והספורט.

<היו"ר משה גפני:>
נשמע את המשרד הרלוונטי.

<ג'מאל זחאלקה (הרשימה המשותפת):>
רק תוריד את המילה שוויוני מדבריך.

<חביב קטן:>
משרד התרבות והספורט. כמו שתמיר אמר, מדובר במבחן תמיכה לפי סעיף 3א לחוק יסודות התקציב. מדובר בתמיכה בעמותות במטרה כוללת של שימור אתרי התיישבות. אישור של משרד המשפטים ומחולקים כל שנה על ידי משרד התרבות והספורט. אנחנו מפרסמים כל שנה באתר המשרד את החלוקה הסופית.

<עמר בר-לב (המחנה הציוני):>
בדיעבד, אחרי שמעבירים. אנחנו רוצים לדעת לאן זה מועבר לפני שמעבירים.

<סתיו שפיר (המחנה הציוני):>
תגיד לנו עכשיו מהי רשימת העמותות.

<חביב קטן:>
מפרסמים בכל עת. אם יש שאלה לוועדה, נענה.

<סתיו שפיר (המחנה הציוני):>
יש שאלה עכשיו. מהי רשימת העמותות.

<חביב קטן:>
אני אשלח אותה לוועדה.

<סתיו שפיר (המחנה הציוני):>
לא. אתה נשאל על ידי ועדת הכספים עכשיו לפני שזה מאושר.

<חביב קטן:>
אפשר להקיש קישור לאתר משרד התרבות והספורט בו מפורט מודל התמיכה.

<סתיו שפיר (המחנה הציוני):>
תגיד לנו עכשיו. תקריא לוועדה. מה הבעיה?

<מוסי רז (מרצ):>
אנחנו מבקשים שעה לקרוא את זה ונתכנס עוד שעה לדון בזה.

<סתיו שפיר (המחנה הציוני):>
תקריא לנו בבקשה את הרשימה של כל העמותות והארגונים שמקבלים כסף מתוקף ההסכם הזה.

<חביב קטן:>
אין לי כרגע. אני אוכל לשלוח את זה.

<סתיו שפיר (המחנה הציוני):>
אמרת שזה באתר ונגיש לכולם. אם זה באתר שלכם, מה הבעיה למצוא את זה?

<מיקי רוזנטל (המחנה הציוני):>
אני מבקש כדלקמן. שמעתי את כולכם. אני באופן חריג מבקש לגבי הבקשה הזאת לראות את חוות הדעת של הייעוץ המשפטי שלכם. בינתיים אני מגיש רביזיה על ההחלטה ואני מבקש שלא יוצבע עד שלא נקבל את חוות הדעת הזאת. אנחנו צריכים לראות את חוות הדעת, כי מה זה הדבר הזה?
<היו"ר משה גפני:>
בסדר.

<סתיו שפיר (המחנה הציוני):>
הייתה כאן שאלה מכמה חברי כנסת ששאלו מי הן העמותות. 

<מוסי רז (מרצ):>
אני מבקש לשאול עוד כמה שאלות. מופיע כאן סכום של 11 מיליון שקלים לרשות העתיקות עבור חפירות ארכיאולוגיות. אני מבקש לדעת היכן החפירות האלה. יש מישהו שיודע לומר לי?

<חביב קטן:>
כן. מדובר על פרויקט שנקרא שביל הסנהדרין. שביל הסנהדרין הוא פרויקט שרשות העתיקות מבצעת בגליל לכבוד שבעים שנים למדינת ישראל. מדובר על שבעים קילומטרים ומחבר אל מרחב הגליל והמורשת העשירה בו עוד מימי התנ"ך. אלה החפירות שנעשות בקטע הזה.

<אחמד טיבי (הרשימה המשותפת):>
אדוני היושב ראש, אני רוצה להודות לך. על פי בקשתי עצרת את ההצבעה על הקיצוץ הרוחבי וזו החלטה מבורכת ונכונה שיש לה השלכות.

<היו"ר משה גפני:>
גם מיקי רוזנטל.

<מוסי רז (מרצ):>
יש כאן סכום של 900 אלף שקלים לרשות העתיקות על פי סיכום עם חבר הכנסת מיקי זוהר שיושב לשמאלי. אני מבקש לדעת על מה מדובר.

<יהודה גליק (הליכוד):>
הוא שואל למה רק 900 אלף. לדעתי שאלה מצוינת.

<סתיו שפיר (המחנה הציוני):>
אפשר שמשרד התרבות או משרד האוצר יסביר מה הפירוט של זה? חבר הכנסת שביקש את הכסף לא זוכר למה הוא היה מיועד. אפשר להעביר 900 אלף שקלים לנכים.

<היו"ר משה גפני:>
אתה יכול לענות? תענה בקצרה. על הרביזיה נצביע אחר כך. אני מבקש להעביר את חוות הדעת לאופוזיציה.

<חביב קטן:>
חוות הדעת כבר הועברה לוועדה.

<סתיו שפיר (המחנה הציוני):>
איפה היא?

<היו"ר משה גפני:>
אני מבקש להפיץ אותה בין החברים. לתת אותה ליועצת המשפטית ולמיקי רוזנטל.

<חביב קטן:>
900 אלף שקלים לרשות העתיקות מועברים כעת והם חלק מתקציב רשות העתיקות שאושר על ידי השרה והוגש לשר האוצר. מדובר בחפירות בשביל הסנהדרין.
<מוסי רז (מרצ):>
בחפירות אתם טובים.

<היו"ר משה גפני:>
הוא פקיד. 

<יהודה גליק (הליכוד):>
אני מציע שהוועדה תעשה סיור בשביל הזה.

<היו"ר משה גפני:>
נשקול את זה. שביל הסנהדרין. מה עוד?

<חביב קטן:>
זהו. מדובר בשביל הסנהדרין שדיברתי עליו קודם. 

<היו"ר משה גפני:>
חפירות של רשות העתיקות.

<חביב קטן:>
נכון.

<מוסי רז (מרצ):>
כמה עולה בסך הכול שביל? יש כאן 11 מיליון שקלים ועוד 900 אלף.

<חביב קטן:>
כעשרים מיליון שקלים.

<סתיו שפיר (המחנה הציוני):>
למה צריך כאן העברה פוליטית? מה פוליטי בדבר הזה?

<חביב קטן:>
זה לא קשור אלי.

<היו"ר משה גפני:>
תודה רבה. אנחנו ממשיכים.

<סתיו שפיר (המחנה הציוני):>
למה זה היה צריך הסכם קואליציוני?

<היו"ר משה גפני:>
אני לא יודע. אין לי מושג. אני לא מתערב בזה. זה לא מעניין אותי. יש הרבה כספים שצריך להעביר מכיוון שהמדינה לא מעבירה בסדר הרגיל.

<סתיו שפיר (המחנה הציוני):>
אתם הממשלה. 

<היו"ר משה גפני:>
זה נושא ההעברה עכשיו?

<סתיו שפיר (המחנה הציוני):>
מוסי ביקש את רשימת העמותות ועדיין לא קיבל.

<היו"ר משה גפני:>
יקבל.

פנייה מספר 274. אני חוזר אחורנית.

<סתיו שפיר (המחנה הציוני):>
יש כאן בעיה.

<היו"ר משה גפני:>
אני מצטער, נגמר הפיליבסטר. 

<סתיו שפיר (המחנה הציוני):>
הוא אמר שהרשימה הזאת נמצאת באתר אבל אז הוא לא הצליח למצוא אותה באתר. אפשר לתת לו דקה לחפש.

<היו"ר משה גפני:>
אין רשימת עמותות. לא מקובל.

<סתיו שפיר (המחנה הציוני):>
אני רוצה להגיע למליאה, לחוק ההמלצות. אני לא רוצה להישאר כאן יותר מדי זמן אבל אין לי ברירה.

<היו"ר משה גפני:>
פנייה מספר 274, מימון מפלגות ובחירות.

<מעין ספיבק:>
אגף התקציבים. הפנייה נועדה להעברה של 1,500 אלפי שקלים בהרשאה להתחייב עבור מכרז של פרוטוקולים של מזכירויות הקלפי בבחירות הכלליות ועוד 1.5 תקנים, תקן אחד – עוזרת למנכ"לית ועדת הבחירות ועוד 0.5 תקנים תגבור החשבות. מדובר בצרכים שהוצגו על לידי הוועדה לבחירות הכלליות לאחר מועד ההצבעה על חוק התקציב וזאת לאור גיבוש תכנית מפורטת מצד הוועדה ולאחר עליית הצורך לתגבור התקנים.
<סתיו שפיר (המחנה הציוני):>
מה מספר הפנייה?

<טמיר כהן:>
274.

<היו"ר משה גפני:>
מתי הבחירות?

<סתיו שפיר (המחנה הציוני):>
אנחנו נשמח לכך.

<יעל אליאב:>
חשבת ועדת הבחירות.

<מיקי רוזנטל (המחנה הציוני):>
האם יש לכם היערכות מוגברת עכשיו לקראת השנה הבאה?

<יעל אליאב:>
היא לא מוגברת.

<יהודה גליק (הליכוד):>
תביני שהשאלה הזאת היא לא שאלה תמימה.

<היו"ר משה גפני:>
היא יודעת.

<מיקי רוזנטל (המחנה הציוני):>
האם יש לכם היערכות מוגברת בוועדת הבחירות לאור העובדה שיש עכשיו הצעות חוק שונות שנועדו להרחיב את התשלום למשל לפריימריסטים במפלגות? האם אתם תהיו מעורבים בזה? אתם מתכוננים לזה או האם הבדיקה תהיה רק אצל מבקר המדינה?

<יעל אליאב:>
אנחנו לא מעורבים בכל הפוליטיקה שקורית מאחורי הקלעים ולפני הקלעים. אנחנו עושים את עבודתנו. מכינים את עצמנו מרגע שהבחירות הקודמות התקיימו ועד הבחירות העתידיות.

<סתיו שפיר (המחנה הציוני):>
שמתי הן מתרחשות?

<יעל אליאב:>
או בנובמבר 2019 או מתי שהוא, לפי המוקדם.

<מיקי רוזנטל (המחנה הציוני):>
יופי. אני מודה לך על התשובה כי אני אגיד לך מה. שלשום ישבנו כאן ולמשל רשות ציבורית אחרת, מנכ"ל הכנסת, כבר בונה ארבעים לשכות לחברי כנסת חדשים והוא ביקש מאתנו כסף לתכנן. זה אומר שאתם לא מבצעים את תפקידכם כי אתם לא מתכננים ולא מתכוננים.

<היו"ר משה גפני:>
זה לא התפקיד שלהם. אני עונה לך. התשובה היא שזה לא התפקיד שלה.

<מיקי רוזנטל (המחנה הציוני):>
אם רשות שלטונית אחת מתכוננת לבחירות - - -

<היו"ר משה גפני:>
זה לא רלוונטי.

<יהודה גליק (הליכוד):>
לא קשור.

<היו"ר משה גפני:>
רשות שלטונית, אני לא רוצה לומר על כך.

<יהודה גליק (הליכוד):>
אנחנו נערכים להגדלת מספר חברי הכנסת מהליכוד בכנסת הבאה.

<היו"ר משה גפני:>
אבל הוא לא שאל על זה.

<מיקי רוזנטל (המחנה הציוני):>
אני לא שאלתי. על הליכוד, אני יודע את התשובה. אתם מושחתים אכלתם אותה, גם אלה שלא מושחתים.

<היו"ר משה גפני:>
מי בעד אישור הפנייה לוועדה? מי נגד? מי נמנע?

הצבעה
בעד אישור פנייה מספר 274 – 8
נגד – מיעוט
הפנייה נתקבלה.

<היו"ר משה גפני:>
הפנייה אושרה.

<סתיו שפיר (המחנה הציוני):>
רביזיה.

<היו"ר משה גפני:>
עמוד 25. פנייה מספר 313 עד 314, הוצאות פיתוח. בית הנשיא.

<חזי כהן:>
אגף תקציבים. הפנייה נועדה לתגבור תקציב בית הנשיא בסך של שלושה מיליון ו-276 אלף שקלים למטרות כפי שמפורט לכם בדברי ההסבר: טיפול שוטף של בית הנשיא, מעטפת רפואית לנשיא לרבות אמבולנס, אמצעי אבטחה לבית הנשיא כולל מכונות שיקוף וחומרים נלווים לטובת הקלת הכניסה לבית הנשיא והגדלת ההכנסות של בית הנשיא כתוצאה מאירועים רבים שקרו במהלך השנה.

<היו"ר משה גפני:>
שאלות.

<מכלוף מיקי זוהר (הליכוד):>
שאלה לגבי בית הנשיא.

<מיקי רוזנטל (המחנה הציוני):>
הליכודניקים אוהבים לשאול כל פעם כשאנחנו מעלים את נושא הוצאות בית ראש הממשלה. פתאום הם בלעו את הלשון כל הליכודניקים. 
<היו"ר משה גפני:>
אם אתה אומר שזה לא חיוני, אני כמו מיקי רוזנטל, אני אתכם.

<מכלוף מיקי זוהר (הליכוד):>
לא. לא. 

<מיקי רוזנטל (המחנה הציוני):>
מערכת השיקוף כבר הוקמה. אנחנו אישרנו את הכסף.

<היו"ר משה גפני:>
מיקי, אתם לא לוקחים את החיים ברצינות. אתם עושים צחוק מהכול.

<מיקי רוזנטל (המחנה הציוני):>
לא. הנשיא בעד ההפגנות. איך אתם שותקים?

<היו"ר משה גפני:>
אני זוכר שאנחנו אישרנו העברות של בית הנשיא. עת שמעון פרס המנוח היה נשיא, אישרנו את האמבולנס והפרמדיק. האם זה ממשיך הלאה?

<ג'רייס גחשאן:>
כן.

<היו"ר משה גפני:>
יש בזה צורך? אתה בטוח? זה כסף. זה הרבה כסף.

<ג'רייס גחשאן:>
נכון. הסכום הזה איננו נמצא בבסיס התקציב בגלל ההחלטה שקיבלה הנהלת בית הנשיא. כל שנה ההחלטה מתחדשת. אחרי הדיון היום אני אמליץ להנהלת בית הנשיא, ולפי דעתי ההמלצה תתקבל, שבשנת 2019 הסכום הזה כן ייכנס לבסיס התקציב.

<מיקי רוזנטל (המחנה הציוני):>
היום יש אמבולנס?

<היו"ר משה גפני:>
כן.

<ג'רייס גחשאן:>
יש פרמדיק צמוד לנשיא המדינה מאז כהונתו של פרס.

<סתיו שפיר (המחנה הציוני):>
זה צריך להיות בבסיס.

<היו"ר משה גפני:>
אתה תקציבן בית הנשיא. גם אני בעד זה.

<מיקי רוזנטל (המחנה הציוני):>
אם היית קונים אזיקים לקצב, אולי היה נמנע מה שקרה.

<היו"ר משה גפני:>
לא מדברים לשון הרע בחודש טבת. מי שצריך להחליט על אמבולנס עם פרמדיק זה איש מקצוע. אני לא מתערב בזה. אם ההחלטה תהיה כזאת שצריך את זה, אני מסכים אתך לחלוטין שזה צריך להיות בבסיס התקציב. זה גם לא כבוד שצריך לאשר את זה כל שנה בוועדת הכספים.

<ג'רייס גחשאן:>
נכון. מדיונים שהתנהלו בבית הנשיא, עת כבוד הנשיא נכנס לתפקידו הייתה גישה לבטל את זה אבל בסוף הוחלט שממשיכים עם זה.

<היו"ר משה גפני:>
תבדוק את זה שוב. אם זו החלטה מקצועית, זה צריך להיות בבסיס.

מי בעד אישור הפניות? מי נגד? מי נמנע?

הצבעה
בעד אישור פניות מספר 313 עד 314 – רוב

נגד – מיעוט

הפנייה נתקבלה.

<היו"ר משה גפני:>
הפניות אושרו.

<מוסי רז (מרצ):>
הצעה לסדר, אדוני היושב ראש. הונחה על שולחננו חוות דעת משפטית לגבי ההעברות התקציביות הקודמות. מדובר בחוות דעת פגומה משום שבעצם נאמר לנו כאן שיש אישור משפטי להעברה ממשרד התרבות ליד בן צבי בסך של מיליון שקלים אלא שהבקשה שאנחנו נתבקשנו לאשר היא מיליון ו-800 אלף שקלים. זאת אומרת, מיליון ועוד 800 אלף שקלים.

<קריאה:>
מיליון ו-900 אלף.

<מוסי רז (מרצ):>
לכן אנחנו חייבים לדחות את הבקשה.

<מיקי רוזנטל (המחנה הציוני):>
נכון. המספרים לא חופפים.

<יהודה גליק (הליכוד):>
חוות הדעת המשפטית עוסקת בעניין המשפטי. אתה רוצה לתקוע את יד בן צבי?

<מוסי רז (מרצ):>
לא. אנחנו רוצים שהמדינה תתנהל על פי חוק. 
<סתיו שפיר (המחנה הציוני):>
אפשר גם לבטל את ועדת כספים. פשוט לשים את הכסף בערימה ולחלק. לא, זה לא עובד כך. מוסרים לוועדה מספרים שגויים.

<היו"ר משה גפני:>
תשובה לגבי חוות הדעת. אני משבח אתכם שהבאתם את זה מיד. מופיע כאן מיליון ליד בן צבי ושני מיליון לשימור אתרים כאשר הסכום לגבי הנושא של ניסן סלומינסקי היה מיליון ו-900 אלף.

<קריאה:>
הסכומים של ניסן סלומינסקי בלבד. יש חוות דעת נוספת שמדברת על כל שאר הכספים הקואליציוניים שיש בפנייה, ביניהם נורית קורן ומיקי זוהר, שהיא נפרדת לחוות הדעת הספציפית הזאת. הפניות אל המשרד הגיעו במועדים נפרדים.

<נורית קורן (הליכוד):>
איזה כספים ייחודיים? על מה דיברת? איזה שם אמרת?

<קריאה:>
אמרתי שיש כמה כספים קואליציוניים.

<סתיו שפיר (המחנה הציוני):>
זה לא הכסף שלך שרוצים להעביר לך בליכוד.

<קריאה:>
הסכומים של ניסן סלומינסקי שביקשו להעביר למשרד שלנו הגיעו במועד אחר. יש מיקי ונורית קורן ויש ניסן סלומינסקי. יש כאן כמה דברים. אמרתי שהפנייה למשרד על ניסן סלומינסקי הגיעה במועד נפרד מהכספים האלו ולכן הייתה חוות דעת משפטית נפרדת.

<סתיו שפיר (המחנה הציוני):>
נאוה בוקר שואלת מה קורה עם הכסף הקואליציוני שהוא ביקשה בשביל חבר הליכוד.

<היו"ר משה גפני:>
התחלת לדאוג לה?

<נורית קורן (הליכוד):>
את לא תבהירי מה אני שואלת. אני יודעת בדיוק מה אני רוצה לשאול.

<היו"ר משה גפני:>
זה לא הגון. עזבי.

<נורית קורן (הליכוד):>
את לא הדוברת שלי. את רוצה, תשאלו את השאלות של עצמך.

<היו"ר משה גפני:>
חוות הדעת הנוספת.

<קריאה:>
היא הועברה כבר ביולי, בפנייה הקודמת ואני אעביר אותה שוב.

<סתיו שפיר (המחנה הציוני):>
יש עוד כספים פוליטיים בהעברות האלה שביקשתם להעביר בזמן מליאה?

<היו"ר משה גפני:>
אני לא אחראי על הפוליטי.

<סתיו שפיר (המחנה הציוני):>
אלה ההעברות החריגות?

<היו"ר משה גפני:>
אני לא אחראי לזה.

עמוד 31, פניות מספר 315 עד 319.

<אייל טולדו:>
אגף התקציבים. הפנייה התקציבית נועדה להעביר תקציב בסך של 32 אלף ו-462 אלפי שקלים והגדלת ההוצאה המותנית בסך של 96 אלף ותשעים אלפי שקלים ותגבור כוח האדם ב-34 תקנים בהתאם לפירוט שלהלן.

הסכם רשות המסים שנחתם לפני כמה חודשים, הפעימה הראשונה שלו משולמת שנה ועל כן מועבר סך של כ-25 מיליון שקלים לצורך מימון ההסכם. 

<היו"ר משה גפני:>
זאת העברה בתוך משרד האוצר. אני לא הבנתי את זה. יש כאן העברה של הרבה כסף ותקנים לרשות המסים.

<אייל טולדו:>
נכון.

<היו"ר משה גפני:>
מילא אתם נגד משרד החינוך ונגד משרד התחבורה, את זה הבנתי אבל זה בתוך המשרד שלכם, למה לא הבאתם את זה בנובמבר? למה אתם מעמיסים עלינו העברה כזאת עכשיו? למה אנחנו צריכים עכשיו לדון בזה?

<מיקי רוזנטל (המחנה הציוני):>
לדעתי לא צריך.

<יהודה גליק (הליכוד):>
הוא לא שאל אותך. הוא שאל אותו.

<מיקי רוזנטל (המחנה הציוני):>
אנחנו חושבים שזה מצריך דיון יותר רחב בוועדת הכספים. אנחנו לא רוצים לדון בזה עכשיו. זה לא עולה בקנה אחד עם מה שאמר יושב ראש הכנסת.

<היו"ר משה גפני:>
תכף נראה מה עושים. 

<אייל טולדו:>
אני אשיב. לגבי רשות המסים, ההסכם נחתם רק לפני כחודש ולכן לא ניתן היה להעביר את התקציב לפני כן. מדובר ברוב התקציב בהעברה, 25 מיליון שקלים מתוך 32 מיליון שקלים. לגבי קרן מס רכוש, שזה התקציב הגדול כאן בהוצאה מותנית בהכנסה – דרך אגב, הוא מיועד לתת פיצויים לאזרחים שנפגעו בשריפת הכרמל – גם זה נעשה בהתאם לקצב הביצוע.

<היו"ר משה גפני:>
תודה רבה. יש בקשה של חבר הכנסת אחמד טיבי ושל חבר הכנסת מיקי רוזנטל. הם מבקשים לדחות את זה. הם אומרים שזה לא צריך להיות עכשיו. אני לא דוחה את זה אבל אני מבקש מכם, אגף התקציבים, שתשכנעו אותם שהם יסכימו לכך שאני אביא את זה. 

עוברים לפנייה הבאה.

<רועי פולקמן (כולנו):>
רגע, גפני, עם כל הכבוד. מה זאת ההצגה הזאת? פתאום עכשיו הם מבקשים?

<היו"ר משה גפני:>
זה לא פתאום.

<מיקי רוזנטל (המחנה הציוני):>
אתה לא היית כאן מהבוקר. אתה באת לבקר. 

<רועי פולקמן (כולנו):>
אנחנו שומעים כאן דיבורים על בקשות סתם כי רוצים לתקוע דברים. אז עכשיו זה טוב לך שיסבירו להם? הסביר לך שזה הסכם שנחתם לפני חודש.

<אחמד טיבי (הרשימה המשותפת):>
לא השתכנענו.

<רועי פולקמן (כולנו):>
במה זה פחות טוב ממה ששמעת עכשיו על נתיב הסנהדרין? מה זה השטויות האלה? זה סתם כדי להגיד. זה בגלל שזה סעיף ברשות המסים? כל תקציב המדינה הוא רשות המסים, אז לא יהיה תקציב לרשות המסים? זאת נקמנות. אני רוצה להבין את האסטרטגיה. 

<היו"ר משה גפני:>
אתה רוצה לדעת או אתה יודע מה אני עושה?

<רועי פולקמן (כולנו):>
אני שואל אם זו נקמנות.

<היו"ר משה גפני:>
אני אענה לך. תחכה. איפה היית בבוקר כשאני כאן ירקתי דם כל הזמן עם הסיכום עם היושב ראש?

<רועי פולקמן (כולנו):>
היה כאן מישהו אחר מטעמנו. אני בשעה האחרונה שומע טיעונים לא פחות חשובים מזה. מה זה הדבר הזה?

<היו"ר משה גפני:>
אני רוצה לספר לך סיפור, שתדע את המצב. זאת הוועדה היחידה מבין כל ועדות הכנסת שעובדת, שקיבלה אישור לעבוד. היא קיבלה אישור לא בגלל שעזרת לי אלא היא קיבלה אישור בגלל שכיתתי את רגליי בהתבזות ללכת ליושב ראש הכנסת אתמול בלילה, אתמול בצהרים, ללכת היום בבוקר ולבקש ממנו בתחנונים בגלל האחריות הממלכתית.

<רועי פולקמן (כולנו):>
נכון. זו העבודה של ועדת הכספים.

<היו"ר משה גפני:>
בסדר, אבל ההחלטה שלו הייתה שאין ועדות ואכן אין שום ועדה אחרת. אמר לי יושב ראש הכנסת כדלהלן. אמר לי: אני הבנתי את מה ששכנעת אותי, כאשר מדובר כאן על העברות תקציביות - המדינה לא יכולה להיעצר. פנה אליו יואל חסון, שמוביל את הפיליבסטר במליאה, ואמר שהוא לא מסכים, בשום אופן. יש מליאה, אתה לא יכול לקיים ועדה. אז היה סיכום בין יושב ראש הכנסת לביני עם הוראה וההוראה הייתה שיש דברים שאתה יכול בתיאום עם האופוזיציה לעכב אותם. זה הסיכום ולכן יש ישיבה.

היה דבר אחד שעיכבנו. זה היה הקיצוץ הרוחבי. הם אמרו שהם רוצים ללמוד. גם אחמד טיבי אמר זאת. אמר לי מיקי רוזנטל שזה בשם האופוזיציה. עיכבתי את זה.

<מיקי רוזנטל (המחנה הציוני):>
תאמין לי, אני מרסן כאן אנשים. 

<רועי פולקמן (כולנו):>
אתה רוצה לשתק את המדינה בגלל שאתם עושים פיליבסטר? מה קורה לך?

<מיקי רוזנטל (המחנה הציוני):>
אתה חצוף. אני אומר לך שאתה חצוף. 

<רועי פולקמן (כולנו):>
במה נתיב הסנהדרין יותר חשוב מהסכם השכר של רשות המסים?

<מיקי רוזנטל (המחנה הציוני):>
עכשיו אני אראה לך מה זה לא בסדר. מיליארד שאלות על כל דבר. נגמר ההסכם. הייתה לנו הבנה עם יושב ראש הכנסת שרק דברים דחופים יבואו לכאן.
<רועי פולקמן (כולנו):>
למה זה פחות דחוף? זאת צביעות. במה זה פחות דחוף?

<היו"ר משה גפני:>
רועי, אתה לא עוזר לי.

<רועי פולקמן (כולנו):>
במה העובדים האלה פחות חשובים מחפירות ארכיאולוגיות? מה זה השטויות האלה?

<מיקי רוזנטל (המחנה הציוני):>
אתה צודק. אתה גיבור גדול. בוא נראה אותך.

<רועי פולקמן (כולנו):>
לפני דקה העברת כאן חפירות ארכיאולוגיות. זה יותר חשוב מהעובדים שזה הסכם השכר שלהם?

<מיקי רוזנטל (המחנה הציוני):>
בוא נראה אותך. נגמר הסיפור. אני רוצה לשמוע את נציג רשות המסים.

<רועי פולקמן (כולנו):>
הרב גפני, אם הוא רוצה תשובה של רשות המסים, יופי. אז הצבעה כמו שעשינו עם החפירות הארכיאולוגיות.

<מיקי רוזנטל (המחנה הציוני):>
אל תהיה גיבור גדול. בוא נראה אותך.

<רועי פולקמן (כולנו):>
למה העובדים פחות חשובים מחפירות ארכיאולוגיות? למה?

קודם לא עצרו את חברת הכנסת שפיר ששאלה? שואלים.

<מיקי רוזנטל (המחנה הציוני):>
מי עצר אותה? אני עצרתי אותה.

<רועי פולקמן (כולנו):>
לא. היושב ראש עצר אותה. זה לגיטימי. כל עוד זה במידה, זה לגיטימי. שאלות חשובות.
<היו"ר משה גפני:>
רועי, להירגע.

<רועי פולקמן (כולנו):>
שלא יעצור את ההצבעה. כל עוד אלה שאלות שבאות לעכב את ההצבעה, לא אכפת לי.

<מיקי רוזנטל (המחנה הציוני):>
עכשיו יש שאלות לעכב את ההצבעה.

<היו"ר משה גפני:>
רועי, אתה לא עוזר לי.

<רועי פולקמן (כולנו):>
אני מבקש שתצביע על זה.

<מיקי רוזנטל (המחנה הציוני):>
אני מתנגד להצביע על זה. אני רוצה הבהרות לכל השאלות.

<סתיו שפיר (המחנה הציוני):>
רועי, חוק ההמלצות לא חייב לעבור השבוע. הייתם יכולים לדחות את זה.

<רועי פולקמן (כולנו):>
המדינה צריכה גם להתנהל, עם כל הכבוד.

<היו"ר משה גפני:>
מה יש לכם? אני צריך להיות הכי עצבני ואני הכי רגוע?

<מיקי רוזנטל (המחנה הציוני):>
לי יש שאלות לרשות המסים.

<היו"ר משה גפני:>
אני ישבתי עם האופוזיציה ואני מנסה כל הזמן למתן ולהגיע להסכמות. אפשר לעשות פיליבסטר כאן, אבל אני לא רוצה את זה. אני יודע שיש בעיות. את ההעברה ההיא דחיתי ליום ראשון על פי הבקשה שלהם. ההעברה הזאת, לא דחיתי עדיין. אמרתי שאני עובר על ההעברה הזאת. אני מבקש שיסבירו לאופוזיציה את הדברים האלה ואז נחזור לדיון כאן. ביקשתי הסבר, שיסבירו.

עכשיו אני רוצה להגיד לך. אתה לא יכול להיכנס לכאן ולהיות אדום. אני אגיד לך למה.

<רועי פולקמן (כולנו):>
למה זה שונה מכל העברה אחרת?

<היו"ר משה גפני:>
תן לי להסביר. אני לפחות לא מתלהם. אתה לא היית צריך להיכנס ולהגיד את זה כי אני מתקדם. אני הולך להגיע לכך שהמדינה תתנהל, כמו שאמרת. אתה לא אמרת מילה אחת בגנותה או בגנותו של משרד האוצר שמביא לכאן העברות בכמויות עצומות. עוד היום מגיעות העברות. היום מגיעות העברות שהיה אפשר להביא אותן ביוני וביולי ובאוקטובר. הם פשוט עושים צחוק מהכנסת.

<רועי פולקמן (כולנו):>
זאת לא העברה כזאת. בחרת על מה ליפול.

<היו"ר משה גפני:>
לכן לא דחיתי אותה. אמרתי את זה על העברות אחרות.

<רועי פולקמן (כולנו):>
אם יש העברה אחרת שהיא לא נחוצה, נדבר עליה לגופו של עניין. זה מס רכוש של שריפות הכרמל ואלה הסכמי עבודה. מה קורה לך? לפני דקה הצבענו על העברה הרבה פחות דחופה.

<קריאה:>
לא הצבענו עליה. 

<רועי פולקמן (כולנו):>
הצבענו עליה והעברנו אותה.

<היו"ר משה גפני:>
יש לנו ישיבה היום כל היום עד מאוחר בלילה. ברגע שיתחילו ההצבעות במליאה, אני עוצר את הישיבה. אני עוצר אבל לא מסיים אותה. אנחנו נמשיך אחר כך גם אם היא תהיה ב-12:00 בלילה. עכשיו יושבים עד ההצבעות. אני מבקש, זה מה שביקשתי קודם, שתסבירו לאופוזיציה למה זה חיוני ואז נחזיר את זה לדיון.

<מיקי רוזנטל (המחנה הציוני):>
לא. יש לי הרבה יותר שאלות.

<קריאה:>
אנחנו צריכים לשמוע את השאלות כדי להבין מה להסביר. יושבים כאן נציגי המשרדים.

<מיקי רוזנטל (המחנה הציוני):>
יש לי המון שאלות. אם צריך לשאול, נשאל כאן.

<היו"ר משה גפני:>
זה יחזור לכאן, אבל תסבירו להם. לא עכשיו. לא באמצע הישיבה. נחזור לזה.

עמוד 42, פנייה מספר 320, הוצאות חירום אזרחיות.

<ספיר איפרגן:>
אגף התקציבים. הפנייה דנה בסעיף תקציבי 16 של הוצאות חירום אזרחיות. הפנייה נועדה לתגבור רשות חירום לאומית, רח"ל, ב-450 אלפי שקלים. ביום 18 לדצמבר 2016 הועברו לוועדת הכספים של הכנסת כלל ההסכמים הפוליטיים בעלי משמעות תקציבית שהושגו במהלך אישור תקציב המדינה לשנים 2017-2018. ההצגה האמורה כללה סיכום עם חבר הכנסת מיקי זוהר - - -

<מוסי רז (מרצ):>
450 מיליון שקלים למיקי זוהר?

<ספיר איפרגן:>
לא. 450 אלפי שקלים עבור פעילות רשות חירום לאומית. מאחר ובאותה עת טרם נכללה חוות הדעת המשפטית בדבר יכולת העברת הסכומים לתכניות מסוימות, לא הוקצו הכספים האלה עבור המטרות וזאת בהתאם להחלטת היועץ המשפטי לממשלה מספר 1180 מחודש מרץ 2015. כעת, משהושלמו הבדיקות המקצועיות והמשפטיות הנחוצות, מוקצים הסכומים המפורטים לעיל בהתאם להצגתם לפני חברי ועדת הכספים ב-18 לדצמבר 2016.
<מיקי רוזנטל (המחנה הציוני):>
מתי הושלמו הבדיקות האלה?

<ספיר איפרגן:>
לאחר שהגיע המקור, לפני שבועיים לטובת הסיפור, התחלנו מהלך מזורז של הבדיקות המשפטיות. קיבלנו את אישור היועץ המשפטי של משרד הביטחון וגם את אישור היועץ המשפטי של משרד האוצר. לאחר מכן בעצם העברנו את הפנייה לוועדת הכספים.

<מוסי רז (מרצ):>
לאן הולך הכסף הזה?

<ספיר איפרגן:>
הכסף עובר לטובת תכנית של פרויקטים של רשות החירום הלאומית. התכנית הזו למעשה מיועדת לפרויקטים בתחום התגוננות העורף האזרחי, חוסן רשויות מקומיות ועוד פרויקטים שבעצם נמצאים בתכנית העבודה של רח"ל.

<סתיו שפיר (המחנה הציוני):>
לאיזה רשויות מקומיות?

<ספיר איפרגן:>
אני אשמח להוסיף. בין היתר לטובת מרכזי הפעלה ברשויות המקומיות בדרום. מרכזי הפעלה, אפשר לומר שאלה חמ"לים של הרשויות המקומיות, משם הם פועלים בשעת חירום. זה הולך לטובת שדרוג מרכזי ההפעלה האלה, כלומר, הרחבה, הוספת אמצעים.

<סתיו שפיר (המחנה הציוני):>
באיזה רשויות?

<ספיר איפרגן:>
ברשויות מקומיות בדרום. אין לי פירוט מעבר לזה.

<מיקי רוזנטל (המחנה הציוני):>
צריך את הפירוט.

<סתיו שפיר (המחנה הציוני):>
מה הבעיה להגיד איפה, אם את רוצה להעביר לשם כסף?

<ספיר איפרגן:>
אני באופן אישי לא יודעת. אני אשמח לתת תשובה לוועדה. לבדוק ולתת תשובה.

<סתיו שפיר (המחנה הציוני):>
גפני, רוצים להעביר את הכסף לרשויות ולא אומרים לאן. הם לא יודעים לאיזה רשויות. קצת משונה, לא?

<ספיר איפרגן:>
רשויות מקומיות בדרום.

<סתיו שפיר (המחנה הציוני):>
הדרום הוא אזור גדול. מה זאת אומרת?

<ספיר איפרגן:>
זה חלק מתכנית עבודה.

<סתיו שפיר (המחנה הציוני):>
אבל מה הבעיה לתת רשימה של רשויות?

<מיקי רוזנטל (המחנה הציוני):>
אנחנו רוצים לדעת לאיזה רשויות.

<ספיר איפרגן:>
אני אעביר לוועדה.

<סתיו שפיר (המחנה הציוני):>
לא להעביר. עכשיו, לפני ההצבעה.

<מכלוף מיקי זוהר (הליכוד):>
אני אעזור לך. אדוני היושב ראש, אני כל כך שמח שעולות כאן היום ההעברות התקציביות שקשורות לכספים הקואליציוניים שלי. כשתקפו אותי בזמנו, עת קיבלתי את הכסף, חשבו שלקחתי את הכסף הביתה, ומה מסתבר? שהכסף שאני השגתי מהאוצר הולך לרשויות מקומיות בדרום, בפריפריה. אני שואל אותך הרב גפני, האם יש דבר מכובד יותר מלתקצב רשויות מקומיות בדרום ובפריפריה בכלל? יש דבר מכובד יותר?

<מיקי רוזנטל (המחנה הציוני):>
איזה רשויות אלה?

<מכלוף מיקי זוהר (הליכוד):>
אני יכול להגיד לך. כל הרשויות המקומיות שיש בהן בעיות ביטחוניות באזורי הפריפריה. למשל, דרום חברון. הר חברון.

<מיקי רוזנטל (המחנה הציוני):>
אנחנו רוצים את הרשימה.

<מוסי רז (מרצ):>
מדברים על רשויות מחוץ למדינת ישראל. אני רואה שהתקציב שלהן גדל תוך שנתיים, מ-107 מיליון ל-161 מיליון.

<מכלוף מיקי זוהר (הליכוד):>
אני אעשה מאמצים שבעוד שנתיים זה יהיה 400 מיליון.

<סתיו שפיר (המחנה הציוני):>
אחרי שסיימנו עם הפריימריס של מיקי זוהר, אפשר בבקשה לקבל את הרשימה של הרשויות?

<מכלוף מיקי זוהר (הליכוד):>
עכשיו זה הפריימריס שלך.

<סתיו שפיר (המחנה הציוני):>
אין לי בעיה בפריימריס.

<מכלוף מיקי זוהר (הליכוד):>
אני יודע שאין לך בעיה.

<סתיו שפיר (המחנה הציוני):>
כנראה לך יש בעיה עם הדיבורים האלה כאן. את מבינה שאת לא יכולה לבוא ולבקש שנעבור כסף אבל לא להגיד לנו לאיפה מעבירים אותו?

<ספיר איפרגן:>
לפי רח"ל, התקציב יועבר על פי איזשהו תעדוף. 
<סתיו שפיר (המחנה הציוני):>
עדיין אין לכם את התעדוף? שלושה ימים לפני סוף השנה אתם מגיעים לוועדת הכספים, מבקשים להעביר כסף, אומרים שזאת העברה דחופה שבגללה אפשר לגרום לחברי הכנסת לוותר על דיון במליאה על חוק ההמלצות, כל כך דחוף שצריך לעשות כאן ישיבה חריגה, אבל אתם עדיין לא יודעים ועוד לא קבעתם תעדוף לאן הכסף עובר? זה נשמע קצת תמוה.
<מיקי רוזנטל (המחנה הציוני):>
אני רוצה לפנות לייעוץ המשפטי. אנחנו רוצים את הרשימה וזה הכול. תביאו את הרשימה ונראה מה זה ואז נחליט.

<סתיו שפיר (המחנה הציוני):>
גפני, איך הדבר הזה עונה על הכללים של העברה חריגה? אפשר להבין?

<היו"ר משה גפני:>
יש רשימה?

<ספיר איפרגן:>
התשובה שקיבלתי היא שמדובר בהרחבה של הזמנות קיימות לפי תעדוף שיוחלט. אני אעביר את הרשימה לוועדה.

<היו"ר משה גפני:>
מי מחליט על התעדוף?

<ספיר איפרגן:>
רח"ל. התעדוף עדיין לא הוחלט.

<סתיו שפיר (המחנה הציוני):>
אז לאן הולך הכסף הזה שלושה ימים לפני סוף השנה? למי הוא יגיע בתוך שלושה ימים לפני יום ראשון? למי הכסף הזה יגיע?

<היו"ר משה גפני:>
בסדר. הבנתי.

<מיקי רוזנטל (המחנה הציוני):>
יש לכם חוות דעת משפטית?

<היו"ר משה גפני:>
רגע. לגבי התעדוף, את צריכה לקבל תשובה עליו, מה הולך להיות?

<ספיר איפרגן:>
אני אעביר. כן. אני אעביר לוועדה.

<היו"ר משה גפני:>
את יכולה לברר את זה בחצי השעה הקרובה?

<ספיר איפרגן:>
אני אנסה.

<היו"ר משה גפני:>
בסדר. אז נחזור לזה.

<מוסי רז (מרצ):>
האם מדובר גם ברשויות בארץ או רק בשטחים?

<ספיר איפרגן:>
לפי המידע שבידי, מדובר ברשויות בדרום הארץ.

<מיקי רוזנטל (המחנה הציוני):>
רח"ל היא גוף חשוב. מאוד חשוב. 

<חיים ילין (יש עתיד):>
אני הגעתי כדי להחליף את מיקי לוי אבל נודע לי שמיקי לוי התקזז. אם הוא התקזז, אין לי מה לעשות כאן מבחינת הצבעה.

<מיקי רוזנטל (המחנה הציוני):>
עם מי הוא התקזז? תודיע למיקי לוי שאין קיזוזים. 

<חיים ילין (יש עתיד):>
כאן בא ה-אבל. אני תמיד טוען, למרות שאתם חושבים אחרת, שלפעמים יש אלוהים. למה? כי למה הוא שלח אותי בדיוק עכשיו כשיש דיון על רח"ל? אני לא יודע לעשות עבודה של קואליציה ואופוזיציה וגם לא יודע לשקר, רח"ל מאוד מאוד מאוד חשובה ללבי. רח"ל תרתי משמע. רשות חירום לאומית. היא צריכה 250 מיליון שקלים בשנה כל שנה כדי לבצע במשך חמש שנים את הפערים הביטחוניים שקיימים. לצורך העניין, הם חייבים לעשות חמ"לים ממוגנים בכל עוטף עזה ולהרחיב אותם כי ההוכחה שאחרי צוק איתן אי אפשר להיות שם במשך שישים ימים בחמ"לים האלה.

<סתיו שפיר (המחנה הציוני):>
אבל הכסף הזה לא עובר לעוטף עזה. שמעת את מיקי זוהר?

<מכלוף מיקי זוהר (הליכוד):>
חבר הכנסת מיקי זוהר. גם לעוטף עזה.

<סתיו שפיר (המחנה הציוני):>
חיים, אתה צודק שרח"ל היא מאוד חשובה אבל זה לא מגיע לעוטף.

<מכלוף מיקי זוהר (הליכוד):>
אנחנו דואגים גם לעוטף הזה.

<סתיו שפיר (המחנה הציוני):>
אבל לא כאן.

<מכלוף מיקי זוהר (הליכוד):>
גם כאן. אנחנו דואגים. תתפלאו.

<סתיו שפיר (המחנה הציוני):>
זה לא נכון.

<חיים ילין (יש עתיד):>
אני יודע את האמת ואני גם לא מוכן לשקר בגלל בעיות פוליטיות כאלה ואחרות. אני אומר את הדברים כמו שהם. התעדוף הוא שצריך למגן את כל החמ"לים, לא רק בעוטף עזה אלא גם במרחבים, גם בבני שמעון, בכל אזור הדרום שהם מבחינה פוליטית, לכל מי שחושב, בתוך הקו הירוק.

כל עוד ממשלות ישראל כולל ממשלות שהקימו את מדינת ישראל, הגוש של ההתנחלויות הוא חלק ממדינת ישראל, לא מצליח להבין מה הסיפור לא לתת את הכסף הזה בגלל בעיה פוליטית . השאלה אם זה היום חשוב לקבל את ההחלטה או ביום ראשון? חיכינו כל כך הרבה זמן ועוד שלושה ימים לא ישנו.

<ספיר איפרגן:>
אדוני היושב ראש, אני אשמח לענות. יש לי תשובה לשאלה שעלתה. התקציב ילך לרשויות בעוטף עזה הקרובות לקו.

<חיים ילין (יש עתיד):>
אני יודע אבל זה לא רק לקרובות אלא גם לקו השני שחטף ואין לו חמ"לים.

<היו"ר משה גפני:>
אתם מתנגדים לזה.

<סתיו שפיר (המחנה הציוני):>
אנחנו לא מבינים לאיפה הכסף עובר.

<היו"ר משה גפני:>
אמרו. לעוטף עזה.

<סתיו שפיר (המחנה הציוני):>
לא. ביקשנו רשימת רשויות והיא לא נתנה את רשימת הרשויות. היא גם אמרה שעוד לא נקבע התעדוף, אז איך ההעברה הזאת היא דחופה אם עוד לא נקבע התעדוף? לאיפה הכסף יעבור?

<היו"ר משה גפני:>
היא אומרת, לעוטף עזה בקו הראשון.

<סתיו שפיר (המחנה הציוני):>
היא לא אמרה לאיזה רשויות ובאיזה עלויות. חיים, כולנו באותו צד, אנחנו רוצים שזה יעבור לעוטף עזה.

<חיים ילין (יש עתיד):>
אני דואג לזה שזה יעבור.

<סתיו שפיר (המחנה הציוני):>
בואו נקבל מהם את הרשימה.

<מוסי רז (מרצ):>
151 מיליון ולא נקבל את הרשימה?

<סתיו שפיר (המחנה הציוני):>
לפני שנכנסת, נאמר כאן משהו אחר.

<חיים ילין (יש עתיד):>
כל חמ"ל בעוטף עזה שהוא צריך להכיל את כל המכלולים למשך חמישים ימים ומעלה, מצריך המון מקום. החמ"ל שאני תכננתי במועצה אזורית אשכול, 12 מיליון שקלים.

<סתיו שפיר (המחנה הציוני):>
זה ברור. אתה צודק.

<חיים ילין (יש עתיד):>
תכפילו בחמש בעוטף עזה ותראו את הסכומים.

<סתיו שפיר (המחנה הציוני):>
אבל הכסף הזה לא עובר לשם. אתה צודק.

<מיקי רוזנטל (המחנה הציוני):>
 מה זה שייך בכלל? הכסף לא הולך לשם.

<קריאה:>
מי אמר לך?

<סתיו שפיר (המחנה הציוני):>
הם אמרו.

<מיקי רוזנטל (המחנה הציוני):>
גם אתה רוצה את הרישמה הזאת כדי לוודא את זה.

<סתיו שפיר (המחנה הציוני):>
הם עכשיו אמרו את זה.

<חיים ילין (יש עתיד):>
בצלאל טרייבר עשה כבר את התעדוף. הוא כבר עשה אותו.

<מיקי רוזנטל (המחנה הציוני):>
בוא נקבל את הרשימה ונאשר את זה.

<חיים ילין (יש עתיד):>
את זה אמרתי. הסברתי את מה שאמרתי. 

<סתיו שפיר (המחנה הציוני):>
זה יעבור מאוד בקלות אם תעבירי לנו רשימת רשויות ואת כל הסכומים. זה ממש פשוט. יש לך את זה מולך?

<ספיר איפרגן:>
כרגע יש לי אישור שהתקציב יופנה לרשויות בקו הראשון.

<סתיו שפיר (המחנה הציוני):>
לא. קודם אמרת משהו שונה. את סותרת את עצמך וזה לא טוב. קודם אמרת משהו שונה. מה שאנחנו מבקשים זאת רשימה של כל הרשויות וכמה כסף הן מקבלות. יש לך את זה?

<היו"ר משה גפני:>
לא. את לא עונה לה. זה צריך לעבור דרכי. עם כל הכבוד, היא לא מנהלת אתך דיאלוג ולא אף אחד מחברי הוועדה. אני מבקש לדעת כלהלן. את אמרת קודם ואנשים לא שמעו. מדובר על כסף שאמרת שהוא הולך לעוטף הזה לקו הראשון. מבקשים החברים את שמות הישובים. תני תשובה על זה. אני מבקש שתסבירי למה את לא יכולה לתת את רשימת הישובים.

<מוסי רז (מרצ):>
היא לא אמרה שזה הולך לעוטף עזה. אל תכניס לפיה דברים. היא אמרה רשויות בדרום והיא לא יודעת לאיזה רשויות.

<היו"ר משה גפני:>
מה שהיא לא אמרה, היא לא אמרה והיא תגיד. עם כל הכבוד, אני רוצה שהיא תענה. תגידי בבקשה, הכסף הזה, אם הוא יאושר כאן, לאן הוא הולך?

<ספיר איפרגן:>
הכסף הזה מיועד להרחבת מרכזי הפעלה ביישובי הקו הראשון של עוטף עזה. זאת תשובה שקיבלתי בדקות האחרונות, בהמשך לשאלה שלכם.

<סתיו שפיר (המחנה הציוני):>
בבקשה, רשימה מפורטת.

<היו"ר משה גפני:>
לא, את לא מתערבת באמצע. אני רוצה לדעת את התשובה. אל תתערבי באמצע. אני לא מבין כשמפריעים. אני מבקש לדעת, את לא ענית, את דיברת על תעדוף. מי קובע את התעדוף?

<ספיר איפרגן:>
את התעדוף קובעים רח"ל על פי רשימת קריטריונים שנקבעת ברשות חירום לאומית.

<היו"ר משה גפני:>
מי בעד אישור הפנייה?

<חיים ילין (יש עתיד):>
תמיד היו מחברים את העוטף עם איו"ש.

<היו"ר משה גפני:>
מי נגד? מי נמנע?

הצבעה
בעד אישור פנייה מספר 320 – רוב

נגד – מיעוט

הפנייה נתקבלה.

<היו"ר משה גפני:>
הפנייה אושרה.

<סתיו שפיר (המחנה הציוני):>
רביזיה עד שנקבל את רשימת הרשויות המפורטת עם כל הסכומים.

<היו"ר משה גפני:>
פנייה מספר 330, הגנת הסביבה.

<מוסי רז (מרצ):>
גפני, הצעה לסדר. הביאו לנו חוות דעת בה כתוב רצ"ב אבל שום דבר לא רצ"ב.

<היו"ר משה גפני:>
בסדר. עוד מעט. 

<יובל טלר חסון:>
הפנייה נועדה לתקצב 41 מיליון שקלים להגנת הסביבה.
<מיקי רוזנטל (המחנה הציוני):>
אני מבקש לא לדון בזה כי אנחנו עדיין מחכים לכסף של הקרן שנציל איזה מפעל במשרד להגנת הסביבה והאוצר עושה מאתנו צחוק. אני מבקש לא לדון בזה. זה לא דחוף וגם להם לא היה דחוף עד היום שנציל מפעל בדרום. אני מבקש לא לדון בזה.

<היו"ר משה גפני:>
במסגרת ההסכם עם היושב ראש?

<מיקי רוזנטל (המחנה הציוני):>
כן. אם להציל עובדים בדרום לא חשוב, אז גם זה לא חשוב.

<היו"ר משה גפני:>
אני מבקש מכם. שבו עם רשות המסים. מדובר בשכר של עובדים. שבו אתם. אני חושב שראוי לשבת אתם ולדבר, אם זה שכר של עובדים.

<היו"ר משה גפני:>
פניות מספר 333 עד 338.

<יובל טלר חסון:>
אדוני היושב ראש, אני אשמח להסביר את החשיבות של פנייה מספר 330.

<מיקי רוזנטל (המחנה הציוני):>
לא. אני לא רוצה. אני רוצה לדעת איפה הכסף של המפעל. 

<היו"ר משה גפני:>
פניות מספר 333 עד 338, שיכון, פיתוח.

<יובל טלר חסון:>
הפנייה נועדה לתקצוב הוצאה בסך שלושים מיליון שקלים בתקציב משרד הבינוי והשיכון וכן לביצוע התאמות בתקציב ההרשאה להתחייב - זאת ההוצאה המותנית בתקציב המשרד- שעיקרם תקצוב הרשאה להתחייב של כ-130 מיליון שקלים לטובת הקמת מוסדות ציבור ותגבור תקציבי ישן מול חדש בהתאם לשיווקים בפועל ולהכנסות שיתקבלו. כמו כן תקצוב הרשאה להתחייב של כשבעים מיליון שקלים לטובת הארכת התקשרות לניהול בתי גיל זהב ותחזוקת הדיור הציבורי. יתרת ההתאמות בתקציב המזומן מתבצעת בהתאם לתקציבי ההרשאה להתחייב שהוקצו למשרד ולפי הביצוע בפועל.

<היו"ר משה גפני:>
שאלות.

<סתיו שפיר (המחנה הציוני):>
כן. מספר שאלות. משקים סגורים, היכן ובאיזה סכומים? עבודות פיתוח, היכן ובאיזה סכומים? פירוט מלא בבקשה. גם בתכנית מספר 2, על כל אחד מהפרטים האלה בהם אתם בונים, היכן זה ובכמה כסף מדובר.

<יובל טלר חסון:>
יש עוד שאלות?

<סתיו שפיר (המחנה הציוני):>
תענה. אולי יהיו. לא יודעת.

<יובל טלר חסון:>
נשמח לקבץ את כל השאלות כי יכול להיות שהדברים חוזרים.

<סתיו שפיר (המחנה הציוני):>
אני שאלתי שאלה. אחרי שאני אשמע את תשובתך, אולי זה יעורר עוד שאלות. אתה לא מנהל את השאלות שלי, עם כל הכבוד. ביקשתי רשימה של כל הישובים, מקומות בהם נערך פיתוח ומה הסכומים.

<יובל טלר חסון:>
משרד הבינוי והשיכון עובד בעשרות ישובים ברחבי הארץ, מבצע עבודות לפיתוח תשתיות במאות מיליוני שקלים.

<סתיו שפיר (המחנה הציוני):>
אתה מספר לנו משהו חדש? לא ידענו שמשרד השיכון עובד בכל הארץ? איפה הנציג של משרד השיכון?

<יובל טלר חסון:>
ממש כאן ליד. 

<היו"ר משה גפני:>
לא לענות. הוא באמצע תשובה ולא קיבלנו אותה.

<סתיו שפיר (המחנה הציוני):>
הוא הסביר לנו שמשרד השיכון עובד בכל רחבי הארץ. זה ממש סקופ. יש כאן עיתונאים שיוכלו לתעד את הדבר הזה? משרד השיכון פועל בכל רחבי הארץ, הידעתם?

<יובל טלר חסון:>
העבודות של משרד השיכון מתבצעות לפיתוח תשתיות בכל הישובים האמורים, במכרזים, בעשרות ומאות אלפי מכרזים בכל רחבי הארץ בגלל המורכבות של עבודות הפיתוח.

<היו"ר משה גפני:>
גפני, אתה חייב לעצור את זה ולארגן מסיבת עיתונאים כדי לפרסם את המידע המרעיש הזה. משרד השיכון גם עובד בכל הארץ וגם עובד בעשרות מכרזים. יובל, אתה כאילו צוחק עלינו. אפשר שמשרד השיכון יענה לשאלות?

<היו"ר משה גפני:>
ביקשה חברת הכנסת סתיו שפיר רשימה של המקומות בהם עושים את זה וכמה כסף בכל ישוב. יש לכם דבר כזה?

<יוסי שבת:>
מנהל אגף מימון ותקציבים, משרד הבינוי והשיכון. הפעילות שלנו במסגרת פיתוח של בנייה חדשה מתבצעת בכל הישובים שאנחנו פועלים ברחבי הארץ. מבחינת תקציב היא מחולקת לביצוע שאנחנו מבצעים באופן ישיר לחברות מנהלות ולמשקים גדולים. משקים גדולים, כל משק נמצא בתכנית תקציבית, בתקנה תקציבית נפרדת.

<סתיו שפיר (המחנה הציוני):>
איפה?

<היו"ר משה גפני:>
לא לענות. אני כאן היושב ראש.

<סתיו שפיר (המחנה הציוני):>
תשאל אותם איפה.

<היו"ר משה גפני:>
אם יהיו לה עוד שאלות, היא תשאל על פי רשות שלי.

<יוסי שבת:>
בנוסף אנחנו מפרסמים לפי בקשת הכנסת את כל ההתקשרויות שלנו, את כל האתרים שאנחנו מבצעים בהם פעילויות. הכול מתפרסם כל רבעון. אני עובר על החומר, מעביר אליכם כדי שתראו את כל ההתקשרויות. הכול מפורסם.

<סתיו שפיר (המחנה הציוני):>
אבל שאלנו על ההתקשרויות מתוקף ההעברה התקציבית הזאת. לא על כל ההתקשרויות. אתם מגיעים אלי לוועדה ומדווחים על ההתקשרויות וזה הכול טוב ויפה. שאלנו על ההעברה הספציפית הזאת.

<יוסי שבת:>
ההעברה התקציבית הזו, עיקר הפנייה מתייחסת למוסדות ציבור ולישן מול חדש באתרים של הבנייה החדשה. בבנייה החדשה מדובר בעיקר במוסדות ציבור ובישן מול חדש.

<סתיו שפיר (המחנה הציוני):>
איפה?

<יוסי שבת:>
יש רשימה. יש תכנית עבודה.

<סתיו שפיר (המחנה הציוני):>
איפה הרשימה?

<יוסי שבת:>
זאת תכנית עבודה. אני יכול להעביר לך את הרשימה, אם זו הבעיה.

<סתיו שפיר (המחנה הציוני):>
תעביר לי. זאת השאלה שלי.

<יוסי שבת:>
זה לא מה שביקשו מאתנו בתוספות לדברי ההסבר.

<סתיו שפיר (המחנה הציוני):>
אבל זה מה ששאלתי אותך עכשיו.

<יוסי שבת:>
אין בעיה להעביר.

<סתיו שפיר (המחנה הציוני):>
יש לי שאלה נוספת למשרד החקלאות שיש בו קיצוץ בתמיכות בחקלאים. איפה משרד החקלאות?

<היו"ר משה גפני:>
איך מקצצים בחקלאות?

<סתיו שפיר (המחנה הציוני):>
יש שני מיליון שקלים קיצוץ בתמיכות בחקלאים. משרד החקלאות בטח יכול להסביר לנו איך זה משפיע על עבודת המשרד ועל החקלאות בישראל.

<היו"ר משה גפני:>
שאלת שאלה ואני מבקש שיענו.

<יובל טלר חסון:>
מאחר שמדובר - - -

<סתיו שפיר (המחנה הציוני):>
אתה ממשרד החקלאות?

<יובל טלר חסון:>
לא. משרד האוצר.

<סתיו שפיר (המחנה הציוני):>
משרד החקלאות צריך להיות כאן.

<היו"ר משה גפני:>
תענה לי.

<יובל טלר חסון:>
מאחר שמדובר בפנייה של משרד השיכון, לא נמצא כאן התקציבן של משרד החקלאות.

<היו"ר משה גפני:>
אבל זאת פגיעה בחקלאות.

<יובל טלר חסון:>
מדובר בשני מיליון שקלים מתוך שלושים מיליון שקלים שיש בהעברה והרבה התאמות נוספות.

<סתיו שפיר (המחנה הציוני):>
זה לא מעט.

<יובל טלר חסון:>
בסופו של עניין, מדובר בהעברת תקציב ליישם החלטת ממשלה להקמת קריה ארכיאולוגית. בהחלטת הממשלה נקבע שמשרד החקלאות יעביר שני מיליון שקלים בכל שנה במשך השנים 2014 עד 2017. עכשיו מדובר בהשלמה של העברה. לא מדובר בקיצוץ.
<סתיו שפיר (המחנה הציוני):>
אבל למה לקצץ בתמיכות בחקלאים? משרד החקלאות יכול להעביר מכל מיני דברים. הוא יכול למשל להעביר מכל מיני הסכמים פוליטיים של אורי אריאל. למה דווקא לקצץ בתמיכות בחקלאות? אנחנו יודעים שהחקלאות בישראל קורסת. למה אתם מקצצים דווקא לחקלאים? אני רוצה תשובה של משרד החקלאות. לפי הנוהל הוא אמור להיות כאן.

<יובל טלר חסון:>
שני דברים. ראשית, לא מדובר על תמיכות בחקלאים אלא בתמיכות ומחקרים בתחומי החקלאות.

<עמר בר-לב (המחנה הציוני):>
עוד יותר. מחקרים בחקלאות זה עוד יותר חשוב.

<קריאה:>
כמה יש בסך הכול בסעיף הזה?

<יובל טלר חסון:>
שלושים מיליון.

<סתיו שפיר (המחנה הציוני):>
שני מיליון שקלים, זה לא מעט כסף במחקר ותמיכה בחקלאות כאשר החקלאות בישראל קורסת.

<היו"ר משה גפני:>
הנושא ברור. את טוענת שלא צריך להוריד בחקלאות.

<סתיו שפיר (המחנה הציוני):>
לא, לא צריך להוריד מתמיכות בחקלאים.

<היו"ר משה גפני:>
הנושא הזה הוא ציבורי והוא יוכרע בהצבעה.

מי בעד אישור הפניות?

<סתיו שפיר (המחנה הציוני):>
רגע. יש לי עוד שאלה. גפני, יש לי עוד שאלה. מוסי לפני אבל אחר כך יש לי עוד שאלה.

<היו"ר משה גפני:>
תשאלי את. אני מחליט מי לפניך.

<סתיו שפיר (המחנה הציוני):>
לידיעת הוועדה, גם בשנה שעברה קוצצו כאן מעל מאה מיליון שקלים בתמיכות ומחקרים בחקלאות לפי הנתונים שאתם מפרסמים באתר. כלומר, יש כאן באופן שיטתי קיצוצים בחקלאות. שנית, רק שיובהר לפרוטוקול שאין כאן נציג של משרד החקלאות. שלישית, יש לי שאלה גם בנושא נוסף. משרד החינוך, אני רוצה להבין במה מתבצע הקיצוץ ובאיזה תכניות הוא פוגם במסגרת ההעברה הזאת. שאלה מאוד מאוד חשובה נוספת. יש כאן גם קיצוץ בהשלמת הטיפול במפוני גוש קטיף. כידוע לך גפני, 13 מיליארד השקלים שהועברו להשלמת הטיפול, נעלמו חלקם במסדרונות משרד החקלאות או אלוהים יודע איפה בשעה שעדיין יש מאות משפחות ממפוני גוש קטיף בלי בית, 12 שנים אחרי הפינוי. עכשיו יש כאן קיצוץ ואני רוצה להבין במה נעשה הקיצוץ הזה ואיך זה עומד בקנה אחד עם הדאגה למפונים לבתים.

<היו"ר משה גפני:>
 תודה שאלת. מוסי?

<מוסי רז (מרצ):>
יש כאן סכום של נדמה לי 63 מיליון שקלים לקניית דירות, יותר נכון לטובת מימון תשלומים בגין דירות שנרכשו בדיור הציבורי. השאלה הראשונה שלי, הרי רק לפני שבועיים אישרנו מיליארד שקלים לנושא הזה ואמרו שעוד לא קנו. האם לא ניתן לממן את ה-63 מיליון האלה במיליארד הזה?

שאלה שנייה. האם זה שאומרים לנו פתאום שיש 63 מיליון שקלים בלי לשאול אותנו, אגב, גם בלי להגיד לנו היכן הם, ותכף נשאל, בכמה דירות מדובר. עדיין ניתן להגיד שאנחנו לא חותמת גומי. הרי כבר קנו את הדירות ועכשיו רוצים את הכסף.

<היו"ר משה גפני:>
תודה. תשובות.

<מוסי רז (מרצ):>
כתוב כאן קנייה.

<רועי פולקמן (כולנו):>
לא כתוב קנייה. נכון, רכש.

<יובל טלר חסון:>
לגבי ההעברה ממשרד החינוך, לא מדובר בקיצוץ משרד החינוך אלא מדובר בשיתוף פעולה בין משרד החינוך לבין משרד השיכון לביצוע פעולות של חינוך בלתי פורמלי ביישובי הבדואים. במסגרת החלטת הממשלה הוקצה כסף למשרד החינוך. משרד החינוך החליט לעשות את זה בשיתוף עם משרד השיכון בגלל הפעילות של משרד השיכון בשכונות השיקום.

לגבי תקציב שמועבר לטובת ההתנתקות. מדובר ב-2.1 - - -

<סתיו שפיר (המחנה הציוני):>
עם כל הכבוד, קוצץ תקציב מההתנתקות.

<יובל טלר חסון:>
כ-2.1 מיליון שקלים, שלא מקוצץ. הוא מיועד לבנייה של מוסדות ציבור בישוב נווה ים שבשעה טובה מתקדמת בו הבנייה.

<סתיו שפיר (המחנה הציוני):>
באמת הגיע הזמן אבל למה זה נראה כאן כדבר שיורד מהמינהלת?

<היו"ר משה גפני:>
שיענה על כל השאלות.

<סתיו שפיר (המחנה הציוני):>
אני רוצה להבין. זה נושא חשוב.

<היו"ר משה גפני:>
תענה.

<יובל טלר חסון:>
לגבי דיור ציבורי. ההעברה שמבוצעת כאן היא העברה של הוצאת מזומן. ההרשאה להתחייב הוקצתה בסוף שנת 2016 בסך של 150 מיליון שקלים. משרד השיכון יצא לביצוע ההתקשרות עם חברת עמידר לטובת הרכישה של הדירות. המזומן כרגע הוא אחרי שיצאה ההרשאה. חברת עמידר מצאה את הדירות ברחבי הארץ לפי רשימת הממתינים של משרד הבינוי והשיכון. כך מבוצעת הרכישה. ההרשאה בפועל עכשיו היא למימון אותה הרשאה להתחייב שאושרה על ידי ועדת הכספים בשנת 2016.
<מוסי רז (מרצ):>
כמה דירות ואיפה?

<יהודה גליק (הליכוד):>
הוא אמר, בהתאם לדרישה.

<היו"ר משה גפני:>
תודה רבה. מי בעד אישור הפניות?

<סתיו שפיר (המחנה הציוני):>
גפני, ביקשת ממני להמתין עם השאלה הבאה. הייתה לי שאלה.

<היו"ר משה גפני:>
מי נגד? מי נמנע?

הצבעה
בעד אישור פניות 333 עד 338– 7
נגד – 5
הפניות נתקבלו.

<היו"ר משה גפני:>
הפניות אושרו.

<מיקי רוזנטל (המחנה הציוני):>
הוא לא סיים את הספירה ואתה כבר מודיע שהפניות אושרו.

<סתיו שפיר (המחנה הציוני):>
רביזיה.

<היו"ר משה גפני:>
בסדר. רביזיה.

עמוד 63, פנייה מספר 343 עד 344, הפעלת הרשות לחדשנות.

<מיכל גלברט:>
אגף התקציבים, משרד האוצר.

<היו"ר משה גפני:>
אני מתנצל בפניכם., אתם גרמתם לבלגן הזה. אם הייתם מביאים את הפניות קודם, היינו יותר מווסתים אותן. אבל לא חשוב, לא אתם.

<מיכל גלברט:>
הפנייה נועדה להעביר סך של מאה מיליון שקלים לאור ירידה בגביית סך התמלוגים וההתחייבויות שנותרו לחברות לתשלום המזומן בגין התחייבויות שניתנו להן. התמלוגים היו נמוכים ב-150 מיליון שקלים מהמתוכנן בתקציב וזה בעקבות ירידה בהיקף העברות הידע לחוץ לארץ. לפיכך, על מנת שלא להטות את התשלומים לחברות, אנחנו בעצם מוסיפים את מאה מיליון השקלים האלו כדי לשלם להן בזמן.

<היו"ר משה גפני:>
שאלות.

<סתיו שפיר (המחנה הציוני):>
למה זה מגיע עכשיו?

<היו"ר משה גפני:>
מי בעד אישור הפניות?

<סתיו שפיר (המחנה הציוני):>
לא, שאלתי שאלה.

<היו"ר משה גפני:>
אני לא רוצה שיענו לך. אני שואל את זה מיליון פעמים. אני בשבילך שקוף. הרי שאלתי בשמך. 

<סתיו שפיר (המחנה הציוני):>
על ההעברה הזאת?

<היו"ר משה גפני:>
אחת ענתה כאן בכנות למה הם באו. היא אמרה שהם רוצים לבוא עכשיו כדי שהמשרדים לא ידרשו מהם יותר כסף. זו הסיבה.

<סתיו שפיר (המחנה הציוני):>
איזו מין שיטה זאת?

<עודד פורר (ישראל ביתנו):>
זאת השיטה של אגף התקציבים. זו הבעיה.

<סתיו שפיר (המחנה הציוני):>
למה אתם מסכימים אתה?

<עודד פורר (ישראל ביתנו):>
זאת השערורייה.

<סתיו שפיר (המחנה הציוני):>
למה אתם מסכימים אתה?

<עודד פורר (ישראל ביתנו):>
אנחנו לא מסכימים אתה אבל אני לא מנהל את המלחמה על הגב של מישהו אחר. אני לא אנהל את המלחמה על הגב של מישהו אחר.

<סתיו שפיר (המחנה הציוני):>
שנה אחת לא תסכימו ובשנה הבאה זה יהיה בבסיס התקציב.

<עודד פורר (ישראל ביתנו):>
בשנה שאת תהיי בקואליציה לא נסכים.

<סתיו שפיר (המחנה הציוני):>
אל תדאג, לא נסכים.

<עודד פורר (ישראל ביתנו):>
אני אומר. בשנה שאת תהיי בקואליציה לא נסכים.

<סתיו שפיר (המחנה הציוני):>
אל תסכימו ואז הם יבינו שזה צריך להיות בבסיס.

<היו"ר משה גפני:>
סתיו, אמרתי עשר פעמים שאת צודקת. אמרתי אבל זאת לא חכמה שאת אומרת. אני בקואליציה ואני אומר את זה. הוא בקואליציה והוא אומר את זה.

<סתיו שפיר (המחנה הציוני):>
אז למה אתם ממשיכים עם זה?

<היו"ר משה גפני:>
אנחנו נקיים דיון. הוא ביקש את זה.

<עודד פורר (ישראל ביתנו):>
אמרתי לו את זה לפני ההצבעה.

<היו"ר משה גפני:>
אנחנו נקיים דיון עם הממונה על התקציבים.

<עודד פורר (ישראל ביתנו):>
הממונה על התקציבים צריך לבוא לכאן.

<היו"ר משה גפני:>
זה יהיה.

<סתיו שפיר (המחנה הציוני):>
תביאו אותו עכשיו.

<היו"ר משה גפני:>
מי בעד אישור הפניות?

<סתיו שפיר (המחנה הציוני):>
תביאו אותו עכשיו לפני שמאשרים לו. כך הוא ירצה לבוא.

<עודד פורר (ישראל ביתנו):>
לגפני אין סמכות להוציא צווי הבאה.

<סתיו שפיר (המחנה הציוני):>
בטח יש לו. הממונה על התקציבים יעז לא לבוא לוועדת כספים? אל תאשרו לו ואז הממונה על התקציבים יבוא לכאן.

<עודד פורר (ישראל ביתנו):>
מה שאי אפשר לאשר, תאמיני לא שאנחנו לא מאשרים.

<סתיו שפיר (המחנה הציוני):>
תביאו לכאן את שר האוצר שיסביר למה הדבר הזה ממשיך להתנהל כך.

<היו"ר משה גפני:>
מי נגד? מי נמנע?

הצבעה
בעד אישור פניות 343 עד 344 – רוב
נגד – מיעוט
הפניות נתקבלו.

<היו"ר משה גפני:>
הפניות אושרו.

<סתיו שפיר (המחנה הציוני):>
רביזיה.

<היו"ר משה גפני:>
עמוד 77, פניות מספר 347 עד 349, משרד הבינוי.

<יובל טלר חסון:>
הפנייה נועדה לתקצוב הוצאה של כ-33.7 מיליון שקלים לתקציב הרגיל של משרד הבינוי והשיכון שעיקרם הוצאה של כ-21.5 מיליון שקלים בהוצאה לצורך תגבור פעילות האבטחה אותה מבצע משרד הבינוי והשיכון במזרח ירושלים בהתאם לצורכי התקצוב ולביצוע בפועל, וכן הוצאה של כ-8.7 מיליון שקלים לצורך מימון הוצאות השכר בהתאם לביצוע בפועל.

<מוסי רז (מרצ):>
שאלה. במשך עשרים שנים, אם לא יותר, יש את התקציב הזה וכל שנה באים להוסיף בהעברות תקציביות. 

<סתיו שפיר (המחנה הציוני):>
כמה פעמים בשנה.

<מוסי רז (מרצ):>
כמה פעמים בשנה, בגלל סיבה אחת מאוד ברורה. כל אחד כאן בחדר וכל בן אדם נורמלי במדינה יודע שהסעיף הזה מושחת והסעיף הזה בלתי מוצדק ומשרד הבינוי והשיכון לא אמור לממן אבטחה, בטח לא של אנשים שפלשו לבתים. לכן שמים את זה תמיד בסכום יותר נמוך מהסכום האמיתי ולבוא כל פעם ולהוסיף עשרות מיליוני שקלים לאבטחה של ההתנחלות הזאת. אולי הגיע הזמן, הנה, רצית דבר שכולנו יודעים שהוא לא צודק - - -

<יהודה גליק (הליכוד):>
מוסי, התבלבלת. את הנאום של מושחת אתם אמורים לעשות בפיליבסטר שם. מושחת זה לא לכאן.

<מוסי רז (מרצ):>
אתה חושב שזה בסדר? 

<מיקי רוזנטל (המחנה הציוני):>
חבר הכנסת גליק, בתורה שאתה כל כך אוהב כתוב הרבה פעמים על אדם שהוא מושחת או מעשה שהוא מושחת ואין לזה שום קשר לפלילים. הרבה פעמים מושחת זה פשוט מעשה שלא ייעשה. זה חשוב שתבין כי אנחנו משתמשים בטרמינולוגיה הזאת.

<יהודה גליק (הליכוד):>
הוא מדבר בעברית מודרנית. הוא לא מדבר בעברית תורנית.

<מיקי רוזנטל (המחנה הציוני):>
אני אומר לך, מושחת זה לא בהכרח פלילי. יש מעשים מושחתים שמותרים בחוק והם אסורים על פי המוסר. רק רציתי להסביר לך.

<יהודה גליק (הליכוד):>
תודה על ההבהרה.

<היו"ר משה גפני:>
חבר הכנסת גליק, אני מסכים עם העניין הזה. אנחנו העלינו את זה כאן בוועדה כמה פעמים. אני לא רוצה לעכב את הפנייה בגלל זה אבל זה תהליך לא נכון. הנושא של האבטחה צריך להיות בנפרד. הוא לא קשור לעניין הזה של משרד השיכון. 

<מיקי רוזנטל (המחנה הציוני):>
כל שנה מבטיחים שיסדרו את זה ולא מסדרים.

<היו"ר משה גפני:>
נכון. אני מבקש גם עכשיו לעשות סדר עם העניין הזה. זה צריך לבוא על מקומו. אני יודע שהמשרד לביטחון פנים לא רוצה לקחת את זה אבל אי אפשר. כך הממשלה לא יכולה להתנהל. אנחנו מדברים על זה כבר הרבה שנים. זה יוצא כאילו עושים דבר לא נכון מבחינת המינהל התקין. אני מבקש לשנות את זה.

<סתיו שפיר (המחנה הציוני):>
אז אל תעשה את זה. אם לא תאשר - - -

<היו"ר משה גפני:>
מה זה לא לאשר? לא נאשר את השיכון?

<סתיו שפיר (המחנה הציוני):>
כל שנה אנחנו באותו סיפור.

<היו"ר משה גפני:>
סתיו, אין לי את הפריבילגיה הזאת.

<סתיו שפיר (המחנה הציוני):>
כל שנה מחדש אתה אומר שזה נכון. כל שנה מחדש.

<סתיו שפיר (המחנה הציוני):>
אל תאשר וזה ייכנס לבסיס התקציב ל-2019.

<היו"ר משה גפני:>
מי בעד אישור הפניות?

<סתיו שפיר (המחנה הציוני):>
אם הם ירצו. אם הם לא ירצו וזה אכן מושחת, זה לא יהיה.

יש לי עוד שאלה להעברה. 

<היו"ר משה גפני:>
בבקשה.

<סתיו שפיר (המחנה הציוני):>
מה הסכום הכולל שהעברתם? לאורך השנה היו כמה וכמה העברות תקציביות לנושא האבטחה במזרח ירושלים. מי החברות הפרטיות שמועסקות בהענקת האבטחה הזאת ומה הסכום הכולל של ההעברות, של שינויים בתקציב לאורך כל השנה שהעברתם לשם.

מי עונה לי?

<יוסי שבת:>
אני אענה לך. יש שלוש חברות פרטיות שעושות את האבטחה. הן זכו במכרז של המשרד. השנה היה שיפור של התנאים הסוציאליים ולכן יש כאן תוספת תקציב ויש גם התאמה לתיקון כי יש עלייה של כל תקציבי האבטחה בכלל אזור ירושלים ובמיוחד בביקוש במזרח ירושלים. קשה מאוד לגייס מאבטחים.
<סתיו שפיר (המחנה הציוני):>
קשה לגייס מאבטחים למזרח ירושלים?

<יוסי שבת:>
כן. בגלל העלות לשעה.

<סתיו שפיר (המחנה הציוני):>
מה העלות לשעה?

<יוסי שבת:>
נדמה לי שאלה 42 שקלים לשעה.

<סתיו שפיר (המחנה הציוני):>
למה המשטרה לא מאבטחת?

<יוסי שבת:>
אנחנו בכל מקרה פועלים לבצע התאמות בבסיס התקציב.

<סתיו שפיר (המחנה הציוני):>
שאלתי למה המשטרה לא דואגת לאבטחה הזאת.

<יוסי שבת:>
כי זאת אבטחה של אנשים באזרחית ולא אבטחה של שוטרים.

<סתיו שפיר (המחנה הציוני):>
למה? המשטרה לא יודעת לעשות את זה?

<מוסי רז (מרצ):>
תחשוב על המשפט שאמרת. תחשוב עליו רגע.

<סתיו שפיר (המחנה הציוני):>
מה הסכום הכולל של כל ההעברות לאורך השנה שעשיתם לחברות האבטחה?

<יוסי שבת:>
סך הכול שילמנו להן בערך 97 מיליון שקלים.

<סתיו שפיר (המחנה הציוני):>
לכולן ביחד, לאורך השנה?

<יוסי שבת:>
כן.

<סתיו שפיר (המחנה הציוני):>
זה כתוספת או כולל מה שהיה בבסיס?

<יוסי שבת:>
הבסיס והתוספת.

<סתיו שפיר (המחנה הציוני):>
97 מיליון שקלים?

<יוסי שבת:>
נכון.

<סתיו שפיר (המחנה הציוני):>
ובשנה שעברה?

<היו"ר משה גפני:>
מי בעד אישור הפניות? מי נגד? מי נמנע?

הצבעה
בעד אישור פניות 347 עד 349 – 8
נגד – 4
הפניות נתקבלו.

<סתיו שפיר (המחנה הציוני):>
רביזיה.

<היו"ר משה גפני:>
הפניות אושרו. יש רביזיה.

עמוד 84, פניות מספר 350 עד 352, משרד ירושלים ומורשת.

<מעין ספיבק:>
אגף התקציבים. הפנייה נועדה לתקצוב סכום של כ-52 מיליון שקלים במזומן ו-64 מיליון שקלים בהרשאה להתחייב לתקצוב ביצוע החלטות ממשלה בנושא פיתוחה הכלכלי והתיירותי של ירושלים. כן לתקצוב תכניות של המשרד שמטרתן פיתוח אתרי מורשת. הפירוט המוצג לפניכם, התכנית הראשונה משמשת לתקצוב פרויקטים רב שנתיים אשר נקבעים בהחלטות ממשלה.

<סתיו שפיר (המחנה הציוני):>
איזה החלטות?

<מעין ספיבק:>
את יכולה לראות בפירוט וגם שלחנו אותן. לדוגמה, תכנית היובל, אגן העיר העתיקה, לא מופיעה בפנייה הזאת אבל תכנית 1775 מזרח ירושלים שכרגע לא מופיעה.

<סתיו שפיר (המחנה הציוני):>
למה היא לא מופיעה?

<מעין ספיבק:>
אין בה צורך כרגע.

<סתיו שפיר (המחנה הציוני):>
איפה הפירוט של החלטות הממשלה?

<מעין ספיבק:>
החלטות הממשלה נשלחו אליכם. אני לא יודעת אם הן בחוברת.

<סתיו שפיר (המחנה הציוני):>
הוועדה יכולה להעביר לחבריה את כל החומרים שנשלחו?

<מוסי רז (מרצ):>
יש על זה משהו גם בירושלים המערבית או שירושלים מתחילה אצל הממשלה הזאת רק בצד המזרחי?

<היו"ר משה גפני:>
שואל חבר הכנסת מוסי רז למה אין תכניות גם במערב ירושלים.

<יהודה גליק (הליכוד):>
כי בית המקדש היה בעיר העתיקה. איפה הייתה מורשת ירושלים. תגיד לי אתה.

<היו"ר משה גפני:>
בישיבת חברון במערב העיר.

<יהודה גליק (הליכוד):>
איפה יחקרו את המורשת של ירושלים? תגיד לי אתה.

<היו"ר משה גפני:>
אתה מצדיק אותם? לא הבנתי.

<יהודה גליק (הליכוד):>
אפילו לשיטתך שהכותל המערבי הוא המקום הקדוש, איפה נמצא הכותל המערבי? למה לא בנו כותל מערבי גם במערב ירושלים? אולי תשאל את משרד מורשת. עם כל הכבוד, מוסי רז, באמת, תשים לב. מותר לכם גם לחשוב לפני שאתם שואלים.

<מיקי רוזנטל (המחנה הציוני):>
גליק, יש לי שאלה אליך. אתה בעד ההמלצה של דרעי שמועצת עיריית גבעתיים תאפשר קנביס חופשי בגבעתיים? מה דעתך על זה? דרעי ממליץ.

<היו"ר משה גפני:>
תודה, רבותיי, אני עובר להצבעה.

<סתיו שפיר (המחנה הציוני):>
רגע. לא סיימנו לשאול שאלות.

<היו"ר משה גפני:>
יש לך עוד שאלות?

<סתיו שפיר (המחנה הציוני):>
בטח.

<היו"ר משה גפני:>
בבקשה. למרבה ההפתעה, יש לסתיו שפיר שאלות.

<סתיו שפיר (המחנה הציוני):>
יש כאן שינויים במשרד הבינוי והשיכון כולל קיצוץ. יש פה קיצוץ במענקי בינוי ושיכון כולל קיצוץ בסבסוד להלוואות ומענקים. אפשר להבין ממשרד השיכון במה מדובר ולמי זה מקוצץ?

<היו"ר משה גפני:>
שואלת חברת הכנסת סתיו שפיר על הקיצוצים במענקי בינוי ושיכון. את עונה על זה או שהוא עונה? בבקשה, תענה. למה אתם מקצצים? היא צודקת.

<יובל טלר חסון:>
במסגרת הפנייה מועברים 52 מיליון שקלים. לא מדובר בקיצוץ לפעילות של המשרד אלא מדובר בהתאמה לביצוע בפועל. התקציב בתכנית הזאת היה מתוקצב בסך של 267 מיליון שקלים ובהתאם לצרכים בפועל שנוגעים מעמידה בקריטריונים ומיישום של החלטות הממשלה כפי שהן נקבעו, נותרה יתרה של 52 מיליון שקלים.

<סתיו שפיר (המחנה הציוני):>
רק לחדד ואני אשמח שמשרד השיכון יענה. 52 מיליון שקלים, זה לא איזו יתרה שולית שפתאום לא מבינים מה תוכננה. אני רוצה להבין מה ההשפעה של הקיצוץ הזה ואכן זה קיצוץ בטבלאות, מה ההשפעה של הקיצוץ הזה על מענקים שאמורים להגיע לדיור.

<יוסי שבת:>
אני אענה. 

<סתיו שפיר (המחנה הציוני):>
איפה אתם מפספסים בחמישים מיליון בהערכות שלכם. בחמישים מיליון יכולתם לבנות כמעט שישים דירות לדיור ציבורי.

<יוסי שבת:>
התקציב למענקים למחיר למשתכן ניתן בהתאם לביצוע בפועל. יש כיסוי לכל האנשים האלה. המימוש שלהם הוא יותר איטי כי מדובר בדירות בפריפריה ולכן יש עיכוב במימוש. זה לא שזה לא ימומש.

<סתיו שפיר (המחנה הציוני):>
למה יש עיכוב במימוש?

<יוסי שבת:>
כי האנשים שזוכים בפריפריה שזכו במחיר למשתכן, לוקח להם יותר זמן מאשר במרכז.

<סתיו שפיר (המחנה הציוני):>
אלה כספים של מחיר למשתכן?

<יוסי שבת:>
אלה מענקים של מחיר למשתכן.

<סתיו שפיר (המחנה הציוני):>
המענקים שכתובים כאן, כולם מענקים למשתכן?

<יוסי שבת:>
הכול מחיר למשתכן.

<סתיו שפיר (המחנה הציוני):>
זה לא כתוב כך. בתקנה הזאת בעבר זה היה סיוע לחסרי דירה.

<יוסי שבת:>
אלה מענקים במחיר למשתכן.

<סתיו שפיר (המחנה הציוני):>
זה לא הופיע בפירוט. הקיצוץ שמדברים עליו הוא ממענקים במחיר למשתכן וזה לא הופיע בפירוט לחברי הכנסת. יש כאן עוד קיצוץ. יש כאן קיצוץ במענקים לעולי אתיופיה, קיצוץ במענקים בפריפריה, יש כאן שורה ארוכה של קיצוצים. הוא אמר עכשיו שזה בכלל מחיר למשתכן. פרויקטים בפריפריה שמסתבר שאנשים כנראה לא רצו אותם, אז הם מחזירים את הכסף.

<יוסי שבת:>
אף אחד לא החזיר כסף.

<סתיו שפיר (המחנה הציוני):>
בחמישים מיליון שקלים היה אפשר לתת לחמישים זכאי דיור ציבורי דירות בדיור הציבורי.

<היו"ר משה גפני:>
האמת היא שחברת הכנסת סתיו שפיר צודקת אבל כדי להחליט אם היא צודקת או לא, אנחנו חייבים להצביע.

<סתיו שפיר (המחנה הציוני):>
יש לי עוד שאלה.

<היו"ר משה גפני:>
על ההעברות האלה, מי בעד?

<סתיו שפיר (המחנה הציוני):>
לא. יש לי עוד שאלה.

<היו"ר משה גפני:>
עוד שאלה, בבקשה.

<סתיו שפיר (המחנה הציוני):>
יש כאן קיצוץ גם בהכשרה המקצועית. במשרד הכלכלה יש קיצוץ בהכשרה מקצועית. האם לאור הפיטורים האחרונים הממשלה חושבת שהיא צריכה לקצץ בהכשרה מקצועית? מי ממשרד הכלכלה עונה על זה?

<היו"ר משה גפני:>
רגע. הכשרה מקצועית. קיצוץ.

<סתיו שפיר (המחנה הציוני):>
משרד הכלכלה. משרד הכלכלה לא בוועדה?

<יפעת שאשא ביטון (כולנו):>
מי מנהל את הוועדה? יושב ראש הוועדה?

<היו"ר משה גפני:>
תני לי. התקדמתי. את לא יודעת כמה אני חסר סבלנות.
<סתיו שפיר (המחנה הציוני):>
לא אכפת לכם מהכשרה מקצועית לעובדים. לא אכפת לכם מדיור ציבורי.

<יפעת שאשא ביטון (כולנו):>
בואו נקשיב למשרד הכלכלה.

<מוסי רז (מרצ):>
לשאלה שלך, אגף התקציבים מנהל את הוועדה.

<היו"ר משה גפני:>
יש קיצוץ בהכשרה מקצועית במשרד הכלכלה. שואלת חברת הכנסת סתיו שפיר לגבי הקיצוץ.

<מעין ספיבק:>
השאלה היא האם יש קיצוץ?

<סתיו שפיר (המחנה הציוני):>
כן.

<מעין ספיבק:>
התשובה היא שמדובר כאן בתקציב בהרשאה - - -

<סתיו שפיר (המחנה הציוני):>
כתוב שיש. שאלתי למה. את לא ממשרד הכלכלה.

<מעין ספיבק:>
לא. אני ממשרד האוצר.

<סתיו שפיר (המחנה הציוני):>
מי ממשרד הכלכלה?

<היו"ר משה גפני:>
הם לא נמצאים.

<סתיו שפיר (המחנה הציוני):>
אז למה אנחנו מדברים על ההעברה הזאת?

<היו"ר משה גפני:>
בגלל שמדברים.

<סתיו שפיר (המחנה הציוני):>
אבל זה בניגוד לנוהל.

<היו"ר משה גפני:>
זה לא בניגוד לנוהל.

<סתיו שפיר (המחנה הציוני):>
איך אנחנו אמורים להבין מה המהות של הקיצוץ בלי שיהיה כאן נציג המשרד?

<מעין ספיבק:>
אני רוצה לחדד. התשובה שלי היא חלקית לשאלה של חברת הכנסת אבל מדובר בהחלטת ממשלה להקמת בית ספר לתיירות גבוהה. מדובר בעצם בהכשרה מקצועית. לזה זה מופנה. הבחירה לעשות את זה בירושלים - - -

<היו"ר משה גפני:>
חברת הכנסת סתיו שפיר צודקת. מי בעד אישור הפניות?

<יפעת שאשא ביטון (כולנו):>
אם זה בירושלים, זה נותן מענה לגל הפיטורים האחרון.

<סתיו שפיר (המחנה הציוני):>
זה כל כך לא קשור.

<מוסי רז (מרצ):>
איזה מענה. מפטרים 1,700 עובדים.

<היו"ר משה גפני:>
מי נגד? מי נמנע? לא מדברים בזמן ההצבעה.

הצבעה
בעד אישור פניות מספר 350 עד 352 - 7
נגד – 3
הפניות נתקבלו.

<סתיו שפיר (המחנה הציוני):>
רביזיה.

<מיקי רוזנטל (המחנה הציוני):>
אנחנו נגד ורביזיה.

<היו"ר משה גפני:>
הפניות אושרו. יש רביזיה.

<סתיו שפיר (המחנה הציוני):>
משרד הכלכלה היה יכול להיות כאן ולהסביר.

<היו"ר משה גפני:>
עמוד 92, פנייה מספר 353, מפעלי משרד ראש הממשלה ומשרד האוצר.

<עמרי בן חורין:>
אגף התקציבים, משרד האוצר. הפנייה נועדה להתאים את תקציב לשכת הפרסום הממשלתית לביצוע בפועל ואני אסביר.

<היו"ר משה גפני:>
בכמה כסף מדובר?

<עמרי בן חורין:>
ההתאמה היא 102 מיליון שקלים.

<היו"ר משה גפני:>
אני מבקש להעביר את זה ליום ראשון.

<מיקי רוזנטל (המחנה הציוני):>
זה מה שרציתי להגיד לך.

<היו"ר משה גפני:>
קיבלתי את עמדתך. אפילו שלא אמרת לי, הבנתי שזה מה שאתה הולך להגיד. את הפנייה הזו בוודאי היה צריך להביא קודם.

עמוד 35, פניות מספר 354 עד 356, הוצאות פיתוח אחרות, פעולות מיוחדות.

<עמרי בן חורין:>
אגף התקציבים. הפנייה נועדה להעביר 282 מיליון שקלים לטובת תקצוב פרישת עובדי רשות השידור ותשלומים שהמדינה התחייבה להם לתאגיד השידור הציבורי במסגרת הסכם ההקמה. החלק הארי של הפנייה נועד לתקצב את פרישת עובדי רשות השידור, את רכישת הפנסיות לעובדים שפרשו לאחר שהם חתמו על הסכמי הפרישה עם נציגי המפרק והגיעו להסכמות לגבי הסכומים. עכשיו אנחנו מתקצבים את הפרישה בפועל, את הפנסיה שהם מקבלים.

<היו"ר משה גפני:>
הבנו. שאלות.

מי בעד אישור הפנייות?

<סתיו שפיר (המחנה הציוני):>
למה זה בא עכשיו?

<היו"ר משה גפני:>
עם כל הכבוד, אנחנו באמצע הצבעה. מי בעד אישור הפניות? מי נגד? מי נמנע?

הצבעה
בעד אישור פניות 354 עד 356 - 8
נגד – 5

הפניות נתקבלו.

<יפעת שאשא ביטון (כולנו):>
שאלה לפרוטוקול. האם מי שמתנגד, הוא מתנגד בעצם לתקצוב של הפנסיה של עובדי רשות השידור? רק כדי להבהיר.

<סתיו שפיר (המחנה הציוני):>
ממש קראת את הדפים.

<היו"ר משה גפני:>
היא שאלה אותי. התשובה היא שלא תמיד יש - - -

<יפעת שאשא ביטון (כולנו):>
הלימה בין מה שמצביעים עליו.

<סתיו שפיר (המחנה הציוני):>
לא תמיד יש הלימה בין האמירות הפופוליסטיות שנאמרות כאן לבין המידע של החומר.

<מכלוף מיקי זוהר (הליכוד):>
אמרה הפופוליסטית הגדולה ביותר.

<היו"ר משה גפני:>
הפניות אושרו.

עמוד 100, פניות מספר 357 ו-360, משרד הפנים.

<מעין ספיבק:>
אגף התקציבים. הפנייה התקציבית נועדה לתקצוב סכום של 45 מיליון שקלים במזומן ו-360 אלפי שקלים בהרשאה להתחייב לתשלום הוצאות פשרה עבור נפגעי אסון ורסאי, להיערכות לבחירות ברשויות המקומיות ולתקצוב מזומן בגין ביצוע פרויקטי פיתוח באגף לעדות הלא יהודיות.

<היו"ר משה גפני:>
זה לוורסאי?

<מעין ספיבק:>
עיקר הפנייה היא לוורסאי.

<היו"ר משה גפני:>
יש מישהו שמתנגד לזה?

<מוסי רז (מרצ):>
לא, אבל יש לי שאלה לנציג משרד הפנים.

<סתיו שפיר (המחנה הציוני):>
זאת פנייה ענקית. רשות למאגר ביומטרי, פיתוח מבני דת.

<היו"ר משה גפני:>
תסבירי.

<ליאת פרוינד שפרן:>
פיתוח מבני דת. הפנייה נועדה בעצם לתקצב במזומנים את ההרשאות להתחייב שניתנו בשנים קודמות.

<היו"ר משה גפני:>
אני מבקש שתהיו רגישים למה שקורה כאן בוועדה. כשאתם מדברים על פיתוח מבני דת, אתם מדברים על הנוצרים ועל המוסלמים. זה כדי להוריד התנגדויות.

<ליאת פרוינד שפרן:>
נוצרים, מוסלמים, דרוזים, צ'רקסים. עדות לא יהודיות לפי החלטות ממשלה בעיקר.

<היו"ר משה גפני:>
פיתוח מבני דת, יש כאן. פיתוח מבני הדת, ביקשתי שהיא תגיד.

<סתיו שפיר (המחנה הציוני):>
יש כאן שוב קיצוץ בסבסוד מענקים. הפעם של ארבעים מיליון שקלים.

<היו"ר משה גפני:>
את רוצה שהיא תשלים? אני לא קיים בשבילך.

<סתיו שפיר (המחנה הציוני):>
לפני רגע היה קיצוץ של חמישים מיליון שקלים.

<היו"ר משה גפני:>
את לא מתייחסת אלי. כאילו אני סתם. אני רציתי להגיד לך שאחרי כן יהיו חברים שלא ישמעו את ההסבר שלה. קודם תני לה להסביר.

<סתיו שפיר (המחנה הציוני):>
סליחה אבל יש לי שאלה אחר כך ליוסי שבת.

<היו"ר משה גפני:>
מצוין. יוסי שבת, אל תלך הביתה. סתיו שפיר מחכה לך.

<ליאת פרוינד שפרן:>
מוגשות לשולחן משרד הפנים הרבה בקשות לתשלום בהתאם של הרשאות להתחייב שניתנו בעבר. אנחנו כבר תקופה ארוכה לא יכולים לשלם אותן כי אין מזומן. מתקצבים כאן את המזומן של התחייבויות שניתנו בעבר.

<היו"ר משה גפני:>
למה הכסף הזה מיועד? הכסף שבפנייה הזאת.

<ליאת פרוינד שפרן:>
לפיתוח מבני דת.

<היו"ר משה גפני:>
ומה עוד? מה זה שירותי דת שוטפים?

<מיקי רוזנטל (המחנה הציוני):>
מה אתה מגלה פתאום התעניינות כזאת? מה קרה?

<ליאת פרוינד שפרן:>
מדובר כאן על תקצוב לפי החלטת ממשלה של פיתוח בקבר נבי שועייב. 

<סתיו שפיר (המחנה הציוני):>
וכל זה לא היה ידוע מראש?

<ליאת פרוינד שפרן:>
ידוע מראש.

<סתיו שפיר (המחנה הציוני):>
שאלה יותר מעניינת. מסתבר שיש כאן עוד קיצוץ של ארבעים מיליון שקלים במענקים בסיוע בדיור. לפני רגע, כשענית לי על השאלה על הקיצוץ של חמישים מיליון במענקים, היה ראוי שתציין את העובדה שיש כאן עוד העברה לעוד קיצוצים במענקים הללו. יש עוד העברות כאלה שהולכות להגיע לידינו היום, בואו נדבר על הסכום המלא של קיצוצים במענקים שאתם עושים ותסבירו למה הקיצוצים האלה מתבצעים היום.

<יוסי שבת:>
אנחנו מבצעים לפי ביצוע בפועל. כל יתרות התקציב מבחינתנו לא ניתנות לביצוע השנה והן ימומשו בשנה הבאה לאותם זוכים שזכו. הסברתי, יש עיכוב במימוש. 
<סתיו שפיר (המחנה הציוני):>
עיכוב במימוש, באיזה סכום?

<יוסי שבת:>
מחיר למשתכן.

<סתיו שפיר (המחנה הציוני):>
מה הסכום הכולל?

<יוסי שבת:>
מדובר על מחיר למשתכן. אין שום דבר אחר.

<סתיו שפיר (המחנה הציוני):>
כל הסיוע שאתם כותבים כאן, סיוע במענקי דיור, אין בו שקל אחד שהולך לאוכלוסיות מעוטות יכולת בדיור הציבורי. אלה הכול אוכלוסיות עם יכולות גבוהות בפרויקט מחיר למשתכן שמתאים לעשירון העליון פחות או יותר, ובפרויקט הזה, רק שנבין, משום מה מסתבר שהפרויקט לא מתבצע כי כבר יש כאן כמעט מאה מיליון קיצוץ. האם מאה מיליון שקלים זה סוף הקיצוץ או שיהיה עוד קיצוץ בפרויקט הזה לאורך הישיבה בוועדה? ולמה הביצוע הוא כל כך איטי?

<יפעת שאשא ביטון (כולנו):>
גם קריית שמונה זה עשירון עליון.

<מוסי רז (מרצ):>
יש בקריית שמונה עשירון עליון.

<יפעת שאשא ביטון (כולנו):>
יש שם מחיר למשתכן.

<סתיו שפיר (המחנה הציוני):>
בדקת כמה אנשים יכלו לפנות למחיר למשתכן?

<יפעת שאשא ביטון (כולנו):>
בהחלט.

<סתיו שפיר (המחנה הציוני):>
ולאיזה עשירון הם שייכים?

<יפעת שאשא ביטון (כולנו):>
בהחלט.

<היו"ר משה גפני:>
אנשים שיש להם יכולת לרכוש דירה.

<יפעת שאשא ביטון (כולנו):>
את שואלת ורוצה גם תשובה או שאת שואלת כדי לשאול?

<סתיו שפיר (המחנה הציוני):>
השאלה שלי היא ליוסי שבת. היא לא לפופוליזם.

<יפעת שאשא ביטון (כולנו):>
אין בעיה. נשאיר את זה כך אבל תלמדי את המספרים ותראי שזה ממש לא כך.

<סתיו שפיר (המחנה הציוני):>
למדתי את המספרים. עשינו על זה דיון שלם והבנו ששום אוכלוסייה מעוטת יכולת ואפילו לא מעמד ביניים ממוצע בתוך האנשים שיכולים להגיש לתכניות האלה. חברי כנסת מגישים לתכניות האלה. פקידים באוצר מגישים לתכניות של מחיר למשתכן. 

<יוסי שבת:>
כל ההקטנה בתקציב הסיוע, היא במענקי מחיר למשתכן. אין שום אדם שנפגע לא בדיור הציבורי ולא בסיוע בשכר דירה ולא בשום דבר אחר. גם במחיר למשתכן אף אחד לא נפגע. פשוט קצב המימוש שלהם מותנה ביכולת שלהם לגייס את ההון ולבחור את הדירות בפריפריה.

<מוסי רז (מרצ):>
זאת תכנית שנועדה לממן לאוכלוסייה היותר חזקה דירות על חשבון האוכלוסייה היותר חלשה ולגרום בכוונה להעלאת מחירי הנדל"ן במשק. זה מה שהיא עושה. זאת תכנית מושחתת.

<יפעת שאשא ביטון (כולנו):>
מוסי, מהאחרים כבר הבנתי את הרעיון, אבל ממך? אתה למדת את המחירים של מחיר למשתכן?

<מוסי רז (מרצ):>
כן.

<יפעת שאשא ביטון (כולנו):>
דירות של 600 אלף שקלים ו-700 אלף שקלים שבחיים לא היו מעזים לרכוש אותן.

<מוסי רז (מרצ):>
בוודאי בעשירון העליון מגרילים בהגרלה.

<יפעת שאשא ביטון (כולנו):>
על איזה עשירון עליון אתה מדבר? אתה מדבר על מירב בן ארי?

<סתיו שפיר (המחנה הציוני):>
רק עשירון עליון.

<יפעת שאשא ביטון (כולנו):>
בתים בקריית שמונה ב-900 אלף שקלים, בחיים לא הייתה הזדמנות כזאת. לכו תלמדו את הנתונים ואחר כך נדבר.

<מוסי רז (מרצ):>
נאמנות עיוורת למנהיג זה בסדר.

<יפעת שאשא ביטון (כולנו):>
זה לא עניין של נאמנות. בניגוד אליכם, אני מדברת מבוסס דעת ולא כמוכם.

<סתיו שפיר (המחנה הציוני):>
אז בבקשה תסבירי לנו בחלוקה לעשירונים מי הניגשים להגרלות של מחיר למשתכן. תציגי את הנתונים בחלוקה לעשירונים, מי הניגשים לתכנית.

<יפעת שאשא ביטון (כולנו):>
צאי ותלמדי.

<סתיו שפיר (המחנה הציוני):>
גפני, יש לי הצעה בשבילך. 

<יפעת שאשא ביטון (כולנו):>
חבר הכנסת גפני, ליושבת הראש יש שאלה אליך.

<סתיו שפיר (המחנה הציוני):>
יש לי רעיון. יש כאן בשתי ההעברות התקציביות – יכול להיות שיהיו עוד – קיצוצים שכבר מתקרבים למאה מיליון שקלים בסיוע במענקי בינוי ושיכון. התכניות האלה, אומר נציג משרד השיכון, מיועדות למחיר למשתכן אבל אם התכניות האלה לא יתקיימו ולא יתבצעו בשנה הזאת, אפשר שוועדת הכספים תמליץ להעביר את מאה מיליון השקלים לבניית ורכישת דיור של דיור ציבורי.

<יפעת שאשא ביטון (כולנו):>
היא לא מכירה את החומר. זה בסדר, היא לא מכירה את החומר. אני לא מדברת על דברים שאני לא מכירה.

<סתיו שפיר (המחנה הציוני):>
חגי רזניק, מנכ"ל משרד השיכון, דיווח לוועדת השקיפות לפני חודש שבשנה הם מצליחים להביא תקציב אך ורק לרכישה של אלף דירות בדיור הציבורי. כאן מונח על השולחן תקציב לעוד אלף דירות. אולי תציע אתה, אנחנו נאשר העברה כזאת, שהכסף הזה שעכשיו הם אומרים שהם לא הצליחו להשתמש בו, של מאה מיליון שקלים, יועבר לרכישת אלף דירות לדיור ציבורי?
<היו"ר משה גפני:>
תודה רבה. 

<סתיו שפיר (המחנה הציוני):>
מה אתה אומר על ההצעה?

<היו"ר משה גפני:>
נחשוב על זה.

מי בעד אישור הפניות?

<סתיו שפיר (המחנה הציוני):>
איזה סיבה הגיונית בעולם יש לא להעביר את זה לדיור ציבורי.

<היו"ר משה גפני:>
את צודקת. מי נגד? מי נמנע?

הצבעה
בעד אישור פניות 357 ו-360 – רוב
נגד – מיעוט
הפניות נתקבלו.

<היו"ר משה גפני:>
הפניות אושרו.

<סתיו שפיר (המחנה הציוני):>
רביזיה.

<היו"ר משה גפני:>
למרבה ההפתעה יש רביזיה של חברת הכנסת סתיו שפיר.

עמוד 107, פניות מספר 358 עד 359, משרד התקשורת.

<עמרי בן חורין:>
אגף התקציבים. הפנייה נועדה לתגבר את תקציב משרד התקשורת בארבעה וחצי מיליוני שקלים לטובת רכישת מודול לניהול סקטור תדרים, מה שכרגע מנוהל על ידי מערכות מיושנות שנקנו בשנות ה-90 ולא מספקות את הצרכים הבסיסיים היום וגביית האגרות והפרדה בין התדרים האזרחיים לתדרים הביטחוניים. בנוסף לזה הפנייה גם נועדה לבצע שינויים פנימיים בהתאם לביצוע בפועל של המשרד.

<מיקי רוזנטל (המחנה הציוני):>
למה זה בא עכשיו לוועדה? הרי זה משהו שאתם מתכננים אותו שנים.

<עמרי בן חורין:>
ברשותך, אני אסביר. זה מגיע עכשיו כי בעת בניית התקציב לא היה ברור שהם יצליחו לצאת למכרז. זה מכרז שהיה מסובך והיה צריך לצאת ל-RFI, לקבל מידע מספקים פוטנציאליים. זה לקח זמן לרשום ולהכין את המכרז. זה מכרז מסובך בינלאומי. לכן לא היה ברור שהם יספיקו לעשות את זה. מהרגע שמשרד התקשורת הודיע שהוא יצליח לצאת, אנחנו הגענו לכאן כדי לאשר את הפנייה.

<מיקי רוזנטל (המחנה הציוני):>
זה רק תקצוב של המשרד. אלה לא כספים שאתה צריך לשלם. 

<עמרי בן חורין:>
אבל כדי שיהיה אפשר לצאת למכרז, צריך שיהיה תקציב. אי אפשר לצאת בלי תקציב למשרד. הם לא יכולים לצאת. הם לא יכולים לפרסם את המכרז.

<מיקי רוזנטל (המחנה הציוני):>
אני לא מבין רק דבר אחד. הרי זה לא המכרז עצמו אלא זה התקצוב בשביל לצאת למכרז. נכון?

<עמרי בן חורין:>
בשביל לצאת למכרז צריך תקציב.

<מיקי רוזנטל (המחנה הציוני):>
ידעתם שאתם רוצים לצאת למכרז.

<עמרי בן חורין:>
אבל לא ידענו אם הם יספיקו. הם לא ידעו. 

<מיקי רוזנטל (המחנה הציוני):>
הם גם לא יספיקו ביום ראשון.

<עמרי בן חורין:>
הם כן. הסיבה שאנחנו מעבירים היא כי הם סיימו את התהליכים. כי הם סיימו את ההכנות ליציאה למכרז.

<מיקי רוזנטל (המחנה הציוני):>
אדוני, זה לא דחוף.

<עמרי בן חורין:>
זה דחוף כי לא בטוח שהם יספיקו ביום אחד, ב-31, לצאת.

<מיקי רוזנטל (המחנה הציוני):>
זה לא דחוף.

<היו"ר משה גפני:>
אנחנו עוברים לפניות מספר 361 עד 365. עמוד 112.
<מעין ספיבק:>
אגף התקציבים. הפנייה התקציבית נועדה לתקצוב סכום של כ-107 מיליון שקלים במזומן לתקצוב תכניות הבראה לרשויות מקומיות, תיקון עיוותים בנוסחת מענק האיזון, תקצוב מזומן לפי ביצוע בתכניות פיתוח ולתקצוב מענקים להתיישבות צעירה ביהודה ושומרון.
<היו"ר משה גפני:>
רגע, לפני שאת ממשיכה. המענקים לרשויות המקומיות, נמצא כאן החשב?

<ששון דקל:>
החשב לא נמצא. אני ממשרד הפנים. 

<היו"ר משה גפני:>
תגיד לי, האם העבירו כבר את הכסף להתיישבות הצעירה ביהודה ושומרון?

<ששון דקל:>
אתה מתכוון לתקציב של שנה קודמת.

<היו"ר משה גפני:>
כן.

<ששון דקל:>
כן. הוא הועבר.

<היו"ר משה גפני:>
והישובים החרדים נמצאים שם בנחיתות, נכון?

<ששון דקל:>
בהתיישבות הצעירה הם לא נכללים.

<סתיו שפיר (המחנה הציוני):>
לאיפה בדיוק הכסף הזה עובר?

<היו"ר משה גפני:>
רגע, עם כל הכבוד, אני באמצע שאלה. גם לי יש שאלה.

<סתיו שפיר (המחנה הציוני):>
מה אתה נסער כל כך?

<היו"ר משה גפני:>
כי אני באמצע ואת נדחפת באמצע.

<סתיו שפיר (המחנה הציוני):>
חשבתי שהוא לא הרגיש את השאלה וניסיתי לחדד אותה.

<היו"ר משה גפני:>
גם אני בן אדם באיזשהו שלב.

<מיקי רוזנטל (המחנה הציוני):>
אם ראש הממשלה היה נפגש אתך אתמול, גפני, גם אתה היית מקבל היום שוחד של ארבעים מיליון שקלים. אתמול הוא נפגש עם הרבנים ועכשיו הוא קיבל החלטה לתת להם ארבעים מיליון שקלים.

<היו"ר משה גפני:>
זה לא קשור לזה.

<מיקי רוזנטל (המחנה הציוני):>
זה מאותו כיס. לא תיאמן היעילות הזאת. הוא אומר סיגריה, הוא מקבל ארבעים מיליון שקלים.

<היו"ר משה גפני:>
מר דקל, שאלתי שאלה.

<ששון דקל:>
אני רוצה לחדד. התקציב של 2016 הוקצה. של 2017 כמובן לא הוקצה.
<ליאת פרוינד שפרן:>
התקציב שמובא בפנייה הזאת לא הוקצה.

<היו"ר משה גפני:>
יש לכם גם עודף על ההתיישבות הצעירה.

<ששון דקל:>
נכון.

<בצלאל סמוטריץ (הבית היהודי):>
אני אסביר לך.

<היו"ר משה גפני:>
עם כל הכבוד, לא ביקשתי ממך הסבר. אתה לא משרד הפנים.

<בצלאל סמוטריץ (הבית היהודי):>
אני רוצה לשאול שאלה.

<היו"ר משה גפני:>
תשאל, אבל קודם אני רוצה לסיים את החלק שלי. על מה יש עודף אם עדיין לא הקציתם ל-2017?

<ששון דקל:>
בגיל 2016.

<היו"ר משה גפני:>
על 2016 יש עודף.

<ששון דקל:>
התקציב שאושר על ידי הוועדה ב-2016.

<היו"ר משה גפני:>
תשאלו, בבקשה.

<מיקי רוזנטל (המחנה הציוני):>
אתה רוצה שנשאל עכשיו? אולי נשאל ביום ראשון?

<היו"ר משה גפני:>
לא. תשאלו.

<מיקי רוזנטל (המחנה הציוני):>
זה נראה לי לא דחוף.

<היו"ר משה גפני:>
לא, זה דחוף כי יש כאן דברים דחופים. מיקי, יש שם דברים שאי אפשר לעכב. תאמין לי, אני יותר ממך נגד זה אבל יש דברים שאי אפשר לעכב.

<בצלאל סמוטריץ (הבית היהודי):>
אני רוצה לדעת האם התקציב שיועבר עכשיו בשנת 2017, יועבר לרשויות או שמשרד הפנים יחזיק אותו כבן ערובה עד שהוא יקבל את העודפים.

<היו"ר משה גפני:>
תשאל. אני לא יודע אם יש לו תשובה לשאלה הזאת.

<סתיו שפיר (המחנה הציוני):>
יש לי עוד שאלה בהקשר להעברה הזאת.

<היו"ר משה גפני:>
שר הפנים אומר שמוכרחים להעביר.

<סתיו שפיר (המחנה הציוני):>
אתה מתכוון להצביע על זה?

<היו"ר משה גפני:>
כן.

<סתיו שפיר (המחנה הציוני):>
אני רוצה לשאול את משרד הפנים. 

<בצלאל סמוטריץ (הבית היהודי):>
אני באמצע השאלה.

<סתיו שפיר (המחנה הציוני):>
אין בעיה. תשאל.

<בצלאל סמוטריץ (הבית היהודי):>
בהנחה שהפנייה תכף תאושר, היא תגיש רביזיה והרביזיה תיפול, התקציב הזה יועבר עכשיו לרשויות בשנת 2017?

<ששון דקל:>
ברגע שהוא יגיע למשרד, אנחנו נטפל בו.

<בצלאל סמוטריץ (הבית היהודי):>
בלי קשר לעודפים שעדיין תקועים, על 2016. הרי את התקציב של 2016 שאושר כאן בוועדה בסוף 2016 אתם העברתם במרץ 2017. 

<היו"ר משה גפני:>
לא שומעים מה אתה שואל. זה נראה סוד.

<בצלאל סמוטריץ (הבית היהודי):>
אם אתה לא תדבר עם אחרים, אתה תשמע. 

<היו"ר משה גפני:>
אני מתנצל.

<בצלאל סמוטריץ (הבית היהודי):>
מותר לך. אני אסביר שוב. 

<ששון דקל:>
הבנתי את השאלה.

<בצלאל סמוטריץ (הבית היהודי):>
אני שואל האם התקציב הזה שיאושר עכשיו יועבר עכשיו לרשויות או שאתם תחזיקו אותו כבן ערובה עד שתקבלו את העודף של שנה שעברה.

<היו"ר משה גפני:>
אני רק רוצה להבהיר את השאלה של בצלאל סמוטריץ. הוא שואל האם הכסף הזה יעבור רק לרשויות הלא חרדיות או שלא יעבור לכולם כי ללא חרדיות לא מעבירים כלום.

<בצלאל סמוטריץ (הבית היהודי):>
אני מציע שכולנו נעמוד עכשיו דקה דומייה.

<היו"ר משה גפני:>
אתה יכול לעמוד לא דקה דומייה אלא כמה שעות דומייה.

<בצלאל סמוטריץ (הבית היהודי):>
אחר כך נוכל להמשיך לעבוד.

<היו"ר משה גפני:>
רשויות חרדיות ביהודה ושומרון, הן לא מקבלות.

<בצלאל סמוטריץ (הבית היהודי):>
הן מקבלות ממה שעבר עכשיו בהחלטת ממשלה.

<היו"ר משה גפני:>
מקבלות. שמענו עליכם.

<ששון דקל:>
ברגע שהתקציב יגיע, אנחנו נבחן את זה. כרגע אני לא יודע לתת תשובה. אני צריך לבדוק את זה גם עם החשב של המשרד.

<סתיו שפיר (המחנה הציוני):>
גם לי יש שאלות. דוח מבקר המדינה האחרון, יצא לך לקרוא אותו, בעניין מועצת יש"ע?

<היו"ר משה גפני:>
את מדברת אתו על תרבות הפנאי שלו?

<סתיו שפיר (המחנה הציוני):>
 הוא ממשרד הפנים. זה קשור למשרד הפנים. לקרוא דוחות מבקר המדינה, זאת תרבות הפנאי שלי. אני מתנצלת. דוח מבקר המדינה סיפר על כך שהעברה תקציבית שהגיעה לוועדת הכספים תחת הכותרת כאילו היא עוברת לישובים ביו"ש, מגדיר את זה המבקר כהעברה סיבובית. בעצם הלובי של מועצת יש"ע, שאם אני לא טועה יושב גם כאן בחדר ברגעים אלה, יזם את ההעברה התקציבית הזאת, הניא התגלגלה מהרשויות המקומיות ביהודה ושומרון לעמותת מועצת יש"ע באופן לא חוקי. כך לדברי המבקר.

<היו"ר משה גפני:>
מה השאלה?

<סתיו שפיר (המחנה הציוני):>
האם משרד הפנים הסיק את המסקנות מהדוח הזה והאם בהעברה הזאת איך אתם מוודאים שהיא לא תתגלגל גם היא לעמותות פרטיות בניגוד לחוק?

<היו"ר משה גפני:>
תודה. תשובה.

<ששון דקל:>
ההעברה הזאת מיועדת לרשויות המקומיות.

<סתיו שפיר (המחנה הציוני):>
כך נאמר לנו גם אז.

<ששון דקל:>
ההעברה הזאת מיועדת לרשויות המקומיות והיא תעבור אליהן.

<סתיו שפיר (המחנה הציוני):>
כך נאמר גם אז. שאלתי מה משרד הפנים עושה כדי לוודא שהפעם היא לא מתגלגלת שוב לידיים של עמותת מועצת יש"ע. זה שעמותות נוספות, חלק מהן, יושבות כאן בחדר כחברי כנסת עכשיו. גם זה הופיע בדוח מבקר המדינה. מה המסקנות? איך משרד הפנים מפיק את הלקחים מהדוח ואיך שיניתם את ההתנהלות סביב ההעברה הזאת?
<היו"ר משה גפני:>
שאלה טובה. תשובה.

<ששון דקל:>
אני לא מכיר את דוח המבקר, כך שאני לא יודע להתייחס אליו.
<סתיו שפיר (המחנה הציוני):>
ברצינות? ברצינות אתה עונה את זה?

<היו"ר משה גפני:>
תודה רבה.

<קריאה:>
לא כול משעממים כמוך.

<סתיו שפיר (המחנה הציוני):>
לקרוא את דוח מבקר המדינה זה משעמם. אני מבינה. העברה מושחתת של כסף שהייתה יכולה להגיע, כסף שהיה יכול להגיע לפריפריה.

<היו"ר משה גפני:>
תודה רבה. מי בעד אישור הפניות?

<סתיו שפיר (המחנה הציוני):>
כסף שהיה יכול לחזק ואתם לא בדקתם מה קרה אצלכם במשרד שהדבר הזה יועבר לעמותה פרטית. אולי תיתן לנציגים של העמותה להצביע במקום חברי הכנסת?

<היו"ר משה גפני:>
מי נגד? מי נמנע?

הצבעה
בעד אישור פניות מספר 361 עד 365 - רוב
נגד – מיעוט
נמנע - 1
הפניות נתקבלו.

<היו"ר משה גפני:>
הפניות אושרו.

<מכלוף מיקי זוהר (הליכוד):>
אתה נמנע?

<היו"ר משה גפני:>
כן.

<מכלוף מיקי זוהר (הליכוד):>
למה?

<היו"ר משה גפני:>
מה אכפת לך. יש רוב. נמנעתי. 

<סתיו שפיר (המחנה הציוני):>
רביזיה.

גפני, אני מבקשת שכל מי שיושב בחדר כלוביסט - - -

<היו"ר משה גפני:>
תודה רבה.

<מיקי רוזנטל (המחנה הציוני):>
אנחנו מבקשים רביזיה.

<היו"ר משה גפני:>
הפניות אושרו. יש בקשה של חבר הכנסת מיקי רוזנטל וחבר הכנסת אחמד טיבי לרביזיה.

<סתיו שפיר (המחנה הציוני):>
מטעם כל סיעות האופוזיציה. 

<היו"ר משה גפני:>
אם לא היה כאן רוב, הייתי מצביע בעד. אבל אם יש לי את הפריבילגיה להימנע, אני נמנע.

<סתיו שפיר (המחנה הציוני):>
הצעה לסדר. אני מבקשת שכל מי שיושב בוועדה שמייצג ארגונים, עמותות פוליטיות למיניהן או כל לוביסט של חברה כזאת או אחרת, יזהה את עצמו ויגיד את שמו לפרוטוקול של הוועדה כדי שחברי הוועדה ידעו מי הלוביסטים שמנסים להשפיע כאן על העברות כספים.

<היו"ר משה גפני:>
בקשתך נרשמה. תודה. אנחנו עוברים לחוברת הבאה.

<סתיו שפיר (המחנה הציוני):>
ומה עמדתך? 

<מכלוף מיקי זוהר (הליכוד):>
שהיא נרשמה.

<סתיו שפיר (המחנה הציוני):>
אני שמחה שמצחיק אותך שכספי ציבור נגנבים.

<מכלוף מיקי זוהר (הליכוד):>
את אחת מחברות הכנסת הכי מצחיקות בכנסת. את פשוט מבדרת אותי.

<סתיו שפיר (המחנה הציוני):>
איפה הכספים לנכים? איפה הכספים לדיור הציבורי? אתה מושחת שאין בכלל לתאר. כזאת חוסר אחריות.

<מכלוף מיקי זוהר (הליכוד):>
את תקבלי הזמנה לוועדה.

<סתיו שפיר (המחנה הציוני):>
כזאת חוסר אחריות מצדך. תזמין. אני אשמח. מושחת. מושחת. מושחת. בן אדם שבדיונים בוועדה שלו עושה דיונים רק על השכונה בה יש לו נדל"ן, בקריית גת. מעז לשבת כאן ולדבר על כספי ציבור. 

<מכלוף מיקי זוהר (הליכוד):>
את תצטרכי לתת תשובות.

<סתיו שפיר (המחנה הציוני):>
משרד הפנים יושב ואומר לפרוטוקול הוועדה שהוא לא קרא את דוח מבקר המדינה כשלכם יש כאן אחריות עצומה כרגולטור. אחריות עצומה. ועדת הכספים פשוט מאשרת את הכסף הזה. זאת הייתה העברה חריגה בשבילה היה צריך לקיים את הדיון היום על חשבון המליאה.
<יפעת שאשא ביטון (כולנו):>
היועצים שלך יכולים להפסיק לצלם לכמה דקות?

<היו"ר משה גפני:>
פניות מספר 201 ו-205.

<סתיו שפיר (המחנה הציוני):>
אני רוצה להבין מהייעוץ המשפטי.

<היו"ר משה גפני:>
את לא יכולה להבין הכול.

<סתיו שפיר (המחנה הציוני):>
יש לי שאלה לייעוץ המשפטי.

<היו"ר משה גפני:>
אני יותר שנים ממך כאן ואני לא מבין הכול. איך את רוצה להבין הכול?

<סתיו שפיר (המחנה הציוני):>
אני כנראה פחות מוכשרת ממך כי אני באמת לא מבינה אבל אני רוצה שהייעוץ המשפטי של הוועדה יסביר לנו מה בהעברה הזאת דרש את האישור החריג לקיים את הדיון כאן על חשבון המליאה.

<היו"ר משה גפני:>
בבקשה. מי מציג את הפניות. רשויות מקומיות.

<מעין ספיבק:>
אגף התקציבים. הפנייה התקציבית נועדה לתקצוב סכום של כ-386 מיליון שקלים במזומן וכ-570 מיליון שקלים בהרשאה להתחייב לפיתוח כלכלי חברתי של הרשויות הבדואיות והרשויות הערביות המצטיינות, לתגבור מענקי איזון ולתקצוב ביצוע החלטות ממשלה.

בתכנית מספר אחת מועברים כ-366 מיליון שקלים במזומן וכ-480 מיליון שקלים בהרשאה להתחייב למטרות הבאות: תקציב בסך של מאה מיליון שקלים במזומן עבור מענקי איזון לרשויות המקומיות, תקציב בסך של כ-280 מיליון שקלים תמיכה ממשלתית במענק הבירה, תקציב הרשאה להתחייב של 164 מיליון שקלים מיועד לפיתוח הרשויות הבדואיות בנגב בהתאם להחלטת ממשלה 2397.

<מוסי רז (מרצ):>
עוד פעם התנחלויות.

<היו"ר משה גפני:>
יש שאלות?

<סתיו שפיר (המחנה הציוני):>
כן. יש שאלות. מה פירוט הרשויות?

<היו"ר משה גפני:>
הרשויות הדרוזיות האלה הן ביהודה ושומרון?

<מעין ספיבק:>
כלל הרשויות מקבלות מענקי איזון על פי הקריטריונים. מדובר על 199 רשויות מתוך 255 רשויות. זה אומר שלכל הרשויות המקומיות - - -

<סתיו שפיר (המחנה הציוני):>
סכומים שווים?

<מעין ספיבק:>
יש קריטריונים של מענק האיזון.

<היו"ר משה גפני:>
רגע, לא לענות בבקשה. בשעה 13:30 אני עושה הפסקה של חצי שעה. אני מבקש שתתנו לה להסביר. תתכוננו להיות כאן כל היום. תסבירי עד הסוף ואחרי כן תשמעי שאלות בקצרה ותדאגי שאני אסיים ב-13:30. הרשימה של הרשויות המקומיות מצורפת. כולן דרוזיות, נכון?

<מעין ספיבק:>
כן.

<קריאה:>
לא. לא נכון.

<היו"ר משה גפני:>
לא רק דרוזיות. את צריכה לתת סיבה למישהו להתנגד. אלה לא רק דרוזיות אלא יש כאן גם את גוש עציון.

<סתיו שפיר (המחנה הציוני):>
יש לי שאלות. אפשר לשאול?

<היו"ר משה גפני:>
כן, בטח. אם היא סיימה את ההסבר, בטח, אבל היא לא סיימה.

<סתיו שפיר (המחנה הציוני):>
גם כאן חוזרת על עצמה העברה תקציבית למועצת מטה בנימין, אותה מועצה שהופיעה בדוח המבקר שאמרת שלא קראת אותו אבל בו מתוארות שורה של העברות תקציביות שהתגלגלו לעמותת מועצת יש"ע, שוב, בניגוד לחוק.

אני שואלת את השאלות והאיש שיושב לידי מפריע לי לשאול.

<מכלוף מיקי זוהר (הליכוד):>
היא מפריעה לדיון כל הזמן.
<סתיו שפיר (המחנה הציוני):>
בתחילת הדיון הוצאת אותי מהדיון כי שאלתי שאלה. כאן יושב לידי בן אדם שלא מפסיק לטרטר בשכל בזמן שאני מדברת.

<היו"ר משה גפני:>
מיקי, אתה לא תפריע לסתיו שפיר.

<מכלוף מיקי זוהר (הליכוד):>
שמת לב שבהעברה של נשיא המדינה היא לא פצתה פה? 

<היו"ר משה גפני:>
מה אתה מסביר?

<מכלוף מיקי זוהר (הליכוד):>
פשוט הכול היה מפורט שם ללא יוצא מהכלל ושם היא לא רצתה לשאול.

<סתיו שפיר (המחנה הציוני):>
אני חוזרת על אותה שאלה ששאלתי קודם. שאלה נוספת. הוועד היהודי בחברון מקבל כאן כסף. מה בהעברות האלה דרש את האישור החריג לקיים את הדיון עכשיו? מה דחוף בהעברה?

<היו"ר משה גפני:>
מענקים לרשויות. מה זאת אומרת?

<סתיו שפיר (המחנה הציוני):>
הוועד היהודי בחברון. תקרא את דברי ההסבר.

<בצלאל סמוטריץ (הבית היהודי):>
אבל הוועדה היהודי בחברון לא מקבל משכורות כבר שנה שלמה.

<סתיו שפיר (המחנה הציוני):>
בדברי ההסבר שהם מקריאים, הם מדברים על הדרוזים ועל הבדואים אבל בתוך ההעברה, אתם לא מקריאים את דברי ההסבר על הוועד היהודי בחברון.

<בצלאל סמוטריץ (הבית היהודי):>
הוועד היהודי בחברון, זה כסף קואליציוני שלנו, שני מיליון שקלים. אנשים לא קיבלו משכורות שם שנה שלמה. בושה וחרפה. פשוט בושה וחרפה.

<היו"ר משה גפני:>
בושה וחרפה, זה לא הלוגו שלכם. זה שלנו. מה שאומר חבר הכנסת סמוטריץ זה שאנשים לא מקבלים שם משכורות.

<בצלאל סמוטריץ (הבית היהודי):>
זה כסף שאושר בחוק התקציב.

<סתיו שפיר (המחנה הציוני):>
הוא בעל עניין בהעברה למועצה הזאת.

<בצלאל סמוטריץ (הבית היהודי):>
בוודאי. אני בעל עניין בהעברת כל תקציב ליהודה ושומרון.

<סתיו שפיר (המחנה הציוני):>
העמותה שהוא הקים מופיעה ומככבת בדוח מבקר המדינה כעמותה שקיבלה כסף בניגוד לכללי המינהל התקין. 

<היו"ר משה גפני:>
אני מבקש, היות ומדובר על רשימה מצורפת, מדובר על דבר דחוף בגלל כל מה שאנחנו מדברים, על המענקים בעניין הזה. אני מבקש להצביע.

<סתיו שפיר (המחנה הציוני):>
מה דחוף בדבר הזה?

<היו"ר משה גפני:>
לא דחוף שום דבר. תפסיקו כבר. זה לא דבר שאנחנו נעכב.

<סתיו שפיר (המחנה הציוני):>
אנחנו רוצים התייעצות סיעתית.

<אחמד טיבי (הרשימה המשותפת):>
יש לי שאלה.

<יהודה גליק (הליכוד):>
אתה מפריע לתקציב לחברון.

<היו"ר משה גפני:>
לא, תעשה לי טובה, עם טיבי אל תתחיל. הוא בחוק המרכולים נמנע בניגוד לכמה אחרים, שנמצאים בחברון והצביעו נגד.

<אחמד טיבי (הרשימה המשותפת):>
אדוני, שני סעיפים. ראשית, סעיף להעברה לרשויות הבדואיות והרשויות הערביות המצטיינות ותגבור מענקי איזון ותקצוב ביצוע החלטות ממשלה. בסעיף 3, תקצוב הרשאה להתחייב, 164 מיליון שקלים לפיתוח הרשויות הבדואיות בנגב. אני בעד להעביר את זה אבל למה לקשור את זה עם דברים אחרים?

<היו"ר משה גפני:>
אתה צודק. אם אנחנו עכשיו נבקש להפריד, אין לנו את כל מה שנמצא כאן. כבר אין לנו זמן.

<אחמד טיבי (הרשימה המשותפת):>
אני מבקש פירוט לדברים האלה.

<היו"ר משה גפני:>
יש פירוט.

<אחמד טיבי (הרשימה המשותפת):>
אני רוצה לשמוע אותם.

<היו"ר משה גפני:>
זה ארוך.

<אחמד טיבי (הרשימה המשותפת):>
בשני משפטים.

<היו"ר משה גפני:>
בבקשה. פירוט. אחמד טיבי רוצה לדעת פירוט.

<מעין ספיבק:>
פירוט על אופן התקצוב של הפרויקטים?

<היו"ר משה גפני:>
הרשויות המצטיינות.

<מעין ספיבק:>
הרשויות המצטיינות הבדואיות נדרשות לבחור פרויקטים שהם גם כלכליים וגם משפרים את איכות החיים של התושבים שלהם. עוברים על זה עם ועדה מייעצת לראות שאכן כך הדבר ואחרי כן מוציאים אתן מכרז והן יוצאות לדרך. הרשאה להתחייבות מיועדת לשלב לפני היציאה למכרז על מנת שהרשויות יוכלו לצאת לפרויקטים.

<היו"ר משה גפני:>
אני חייב לעשות הפסקה.

<קריאה:>
בוא קודם נצביע.

<סתיו שפיר (המחנה הציוני):>
אני מבקשת התייעצות סיעתית.

<היו"ר משה גפני:>
בסדר. יש הפסקה לשעה. אנחנו מחדשים את הישיבה בשעה 14:30, כולל ההעברה הזאת שנצביע עליה וכולל הרביזיות.

<הישיבה ננעלה בשעה 13:30.>

